ކުށް މަދުކުރުމަށް ރައްޔިތުން ހޭލުންތެރިކުރުމުގެ ޕްރޮގްރާމެއް ތިމަރަފުށީގައި ފަށައިފި\nބުރާސްފަތި ،31 ޖެނުއަރީ 2019 / 16:38\nކުށްމަދު އަމާން ވެއްޓެއް ޤާއިމް ކުރުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ރައްޔިތުން ހޭލުންތެރިކުރުވުމުގެ ޕްރޮގްރާމެއް ތ. ތިމަރަފުށީ ޕޮލިސް ސްޓޭޝަނުން ފަށައިފިއެވެ. ޖަނަވަރީ 30 ވަނަ ދުވަހުން ފެށިގެން ދެ ދުވަހުގެ މުއްދަތަށް ކުރިއަށް ގެންދިއުމަށް ހަމަޖެހިފައިވާ މި ޕްރޮގްރާމްގައި، ފުލުހުންނާއި ގުޅޭ މަޢުލޫމާތު ރައްޔިތުންނަށް ލިބިފައިވާ މިންވަރާއި ފުލުހުންގެ ފަރާތުން ރައްޔިތުންނަށް އެކަށީގެންވާ ޚިދުމަތްތަކެއް … ތަފްސީލް\nހުޅުމާލެއިން މަސްތުވާތަކެއްޗާއެކު ދެ ބިދޭސީއަކު ހައްޔަރުކޮށްފި\nބުރާސްފަތި ،31 ޖެނުއަރީ 2019 / 16:28\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން ޑްރަގް އެންފޯސްމަންޓް ޑިޕާރޓްމަންްޓުން ހިންގި އޮޕަރޭޝަނެއްގައި، ހުޅުމާލެއިން މަސްތުވާތަކެއްޗާއެކު ދެ ބިދޭސީއަކު ހައްޔަރުކޮށްފިއެވެ. މިމައްސަލައާ ގުޅިގެން ހައްޔަރުކޮށްފައިވަނީ 31 އަހަރުގެ މީހަކާއި 28 އަހަރުގެ މީހެކެވެ. މިދެމީހުން ހައްޔަރުކޮށްފައިވަނީ ބަނގުރަލާއި މަސްތުވާތަކެތީގެ ވިޔަފާރިކުރަމުންދާކަމަށް ފުލުހުންނަށް ލިބުނު މަޢުލޫމާތަކާއި ގުޅިގެން ޖަނަވަރީ 29ވަނަ ދުވަހުގެ ރޭ ޑްރަގް އެންފޯސްމަންޓް … ތަފްސީލް\nލ. އަތޮޅު ފެނަކަ އޮފީހުގެ އިސްވެރިންނާއެކު މަޝްވަރާ ބައްދަލުވުމެއް ބާއްވައިފި\nބުދަ ،30 ޖެނުއަރީ 2019 / 15:45\nލ. އަތޮޅުގައި މަސައްކަތްކުރާ ފުލުހުން، ލ. އަތޮޅު ފެނަކަ އޮފީހުގެ އިސްވެރިންނާއެކު މަޝްވަރާ ބައްދަލުވުމެއް ބާއްވައިފިއެވެ. މިއަދު ބޭއްވި މި މަޝްވަރާ ބައްދަލުވުމުގައި، ލ. އަތޮޅު ފުލުހުންނާއި ލ. އަތޮޅު ފެނަކައަކީ އާއްމު ރައްޔިތުންނާ ގުޅުންހުރި ޚިދުމަތްތަކެއް ދެމުންދާ ދެ މުއައްސަސާއަށް ވުމާއެކު ދެ މުއައްސަސާގެ ގުޅުން އިތުރަށް ހަރުދަނާކޮށް ރަނގަޅު ކުރުމަށް ކުރެވިދާނެ ކަންކަމާއި އަދި މުޖްތަމައުއާއި … ތަފްސީލް\nހިންމަފުއްޓާއި ތުލުސްދޫގައި މަސައްކަތްކުރާ ފުލުހުންނާ ޕްރޮސިކިއުޓަރ ޖެނެރަލް ބައްދަލުކުރައްވައިފި\nބުދަ ،30 ޖެނުއަރީ 2019 / 15:32\nކ. ހިންމަފުއްޓާއި ތުލުސްދޫގައި މަސައްކަތްކުރާ ފުލުހުންނާ ޕްރޮސިކިއުޓަރ ޖެނެރަލް އާއިޝަތު ބިސާމް ބައްދަލުކުރައްވައިފިއެވެ. ޖަނަވަރީ 29ވަނަ ދުވަހު ކުރިއަށް ގެންދިޔަ މިބައްދަލުކުރެއްވުމުގައި، ފުލުހުން ބަލަމުންދާ މައްސަލަތަކުގައި ޖިނާޢީ އިޖުރާޢަތު ފުރިހަމަކޮށް ތަޙުޤީޤުތައް ކުރިއަށް ގެންދިއުމުގައި ދިމާވަމުންދާ ދަތިތައް އޮޅުންފިލުވައި އެކަންކަން ހައްލުކުރުމާއި ގުޅޭގޮތުން މަޝްވަރާކުރައްވާފައިވެއެވެ. އަދި ދިމާވަމުންދާ ދަތިތައް ހައްލުކުރުމަށްޓަކައި ފުލުހުންނާއެކު އިތުރު ބައްދަލުވުމެއް ބޭއްވުމަށް، ކަމާގުޅުންހުރި … ތަފްސީލް\nބުދަ ،30 ޖެނުއަރީ 2019 / 13:00\nތިރީގައިވާ ވީޑިއޯއިން ފެންނަ މީހުންނަކީ ޖެނެރަލް އިންވެސްޓިގޭޝަން ޑިޕާޓްމަންޓުން ތަޙުޤީޤު ކުރަމުންދާ، ސައްޚަނޫން އެމެރިކާ ޑޮލަރުތަކެއް މާރުކުރި މައްސަލައަކާ ގުޅިގެން ހޯދަމުންދާ ދެމީހުންނެވެ. ވީމާ މިމީހުންނާ ގުޅޭ އެއްވެސް މަޢުލޫމާތެއް ލިބިފައިވާނަމަ 3322111 އަށް ނުވަތަ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަމްބަރު 9631696އަށް ގުޅުއްވައި ހިއްސާކުރެއްވުން އެދެމެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން މި ފުރުސަތުގައި … ތަފްސީލް\nފުލުުހުން ތަޙްޤީޤު ކުރަމުންދާ މައްސަލައަކާ ގުޅިގެން މީހަކު ހޯދަނީ\nބުދަ ،30 ޖެނުއަރީ 2019 / 12:25\nތިރީގައިވާ ވީޑިއޯއިން ފެންނަ މީހުންނަކީ ޖެނެރަލް އިންވެސްޓިގޭޝަން ޑިޕާޓްމަންޓުން ތަޙުޤީޤު ކުރަމުންދާ، ޕާރކްކޮށްފައި ހުރި ސައިކަލްތަކެއްގެ މަޑީގައި ކަޓަރު އަޅާފައިވާ މައްސަލައަކާ ގުޅިގެން ހޯދަމުންދާ މީހެކެވެ. ވީމާ މިމީހާއާ ގުޅޭ އެއްވެސް މަޢުލޫމާތެއް ލިބިފައިވާނަމަ 3322111 އަށް ނުވަތަ ޖެނެރަލް އިންވެސްޓިގޭޝަން ޑިޕާޓްމަންޓްގެ ނަމްބަރު 9631696އަށް ގުޅުއްވައި ހިއްސާކުރެއްވުން އެދެމެވެ. މިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން … ތަފްސީލް\nގެސްޓުހައުސްތަކަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ކ. އަތޮޅުގެ ދެ ރަށެއްގައި ކުރިއަށް ގެންގޮސްފި\nބުދަ ،30 ޖެނުއަރީ 2019 / 11:49\nގެސްޓުހައުސްތަކަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް ކ. ހިންމަފުއްޓާއި ހުރާގައި ކުރިއަށް ގެންގޮސްފިއެވެ. އެގޮތުން ކ. ހުރާ ޕޮލިސް ޑެސްކާއި ހުރާ ކައުންސިލް ގުޅިގެން، އެރަށުގައިހުރި ގެސްޓު ހައުސް ތަކަށް ޒިޔާރަތްކޮށް މަޢުލޫމާތު ދީފައިވާއިރު ހިންމަފުށި ޕޮލިސް ސްޓޭޝަނާއި ހިންމަފުށި ކައުންސިލް ގުޅިގެން، އެރަށުގައި ހުރި ގެސްޓްހައުސްތަކަށް ޒިޔާރަތްކޮށް މަޢުލޫމާތު ދިނުމުގެ ޕްރޮގްރާމެއް މިވަނީ ކުރިއަށް ގެންގޮސްފައެވެ. ޖަނަވަރީ 28ވަނަ … ތަފްސީލް\nޤައުމީ ޔުނިވަރސިޓީގެ ލ. ގަން އަދި ގދ. ތިނަދޫ ކެމްޕަހުގެ އިސްވެރިންނާއެކު މަޝްވަރާ ބައްދަލުވުމެއް ބާއްވައިފި\nބުދަ ،30 ޖެނުއަރީ 2019 / 11:39\nމޯލްޑިވްސް ނެޝަނަލް ޔުނިވަރސިޓީ (އެމް.އެން.ޔޫ)ގެ ލ. ގަން ކެމްޕަހާއި ގދ. ތިނަދޫ ކެމްޕަހުގެ އިސްވެރިންނާއެކު މަޝްވަރާ ބައްދަލުވުމެއް ބާއްވައިފިއެވެ. އެގޮތުން ޖަނަވަރީ 29 ވަނަ ދުވަހު، ގދ. ތިނަދޫގައި ހުންނަ އެމް.އެން.ޔޫ ކެމްޕަހުގެ އިސްވެރިންނާއެކުވެސް ބޭއްވި މިމަޝްވަރާ ބައްދަލުވުމުގައި، ދެފަރާތުގެ މެދުގައި އޮންނަ ގުޅުން ބަދަހިކުރުމާއި ފުލުހުންނާ ގދ. ތިނަދޫ ކެމްޕަސް ގުޅިގެން ހިންގިދާނެ ޕްރޮގްރާމްތަކާއި ގުޅޭގޮތުން މަޝްވަރާ … ތަފްސީލް\nއަލިފާނުގެ ހާދިސާތަކުން ރައްކާތެރިވުމާގުޅޭ ގޮތުން މަޝްވަރާ ބައްދަލުވުމެއް ލ. އަތޮޅުގައި ކުރިއަށް ގެންގޮސްފި\nއަންގާރަ ،29 ޖެނުއަރީ 2019 / 14:18\nއަލިފާނުގެ ހާދިސާތަކުން ރައްކާތެރިވުމާގުޅޭ ގޮތުން މަޝްވަރާ ބައްދަލުވުމެއް ލ. އަތޮޅުގައި ކުރިއަށް ގެންގޮސްފިއެވެ. ފުލުހުންނާ އެމްއެންޑީއެފާއި ލ. ފޮނަދޫ ކައުންސިލާއި ގަމު ކައުންސިލް ގުޅިގެން މިއަދު ބޭއްވި މިމަޝްވަރާ ބައްދަލުވުމުގައި، ލ. އަތޮޅުގައި އަލިފާނުގެ ހާދިސާތައް އިތުރުވަމުންދާތީ އަލިފާނުގެ ހާދިސާތަކުން ރައްކާތެރިވުމަށް މުއައްސަސާތައް ގުޅިގެން ކުރެވިދާނެ ކަންކަމާގުޅޭގޮތުން މަޝްވަރާކޮށްފައިވެއެވެ. އަދި އަލިފާނުގެ ހާދިސާތަކުން ރައްކާތެރިވުމަށް ފުލުހުންނަށް … ތަފްސީލް\nފުވައްމުލަކު ސިޓީގެ ކެންގަރޫކިޑްސް ސްކޫލްގެ ބެލެނިވެރިންނަށް މަޢުލޫމާތު ދިނުމުގެ ޕްރޮގްރާމެއް ކުރިޔަށް ގެންގޮސްފި\nއަންގާރަ ،29 ޖެނުއަރީ 2019 / 11:48\nމަގުމަތީގެ ސަލާމަތާއި ރައްކާތެރިކަމާއި ގުޅޭގޮތުން ފުވައްމުލަކު ސިޓީގެ ކެންގަރޫކިޑްސް ސްކޫލު ބެލެނިވެރިންނަށް މަޢުލޫމާތު ދިނުމުގެ ޕްރޮގްރާމެއް ކުރިޔަށް ގެންގޮސްފިއެވެ. ފުވައްމުލަކު ޕޮލިސް ސްޓޭޝަނުން ރޭ ކުރިއަށް ގެންދިޔަ މި ޕްރޮގްރާމްގައި، އެއްގަމު ދަތުރުފަތުރުގެ ޤާނޫނާއި ޤަވާއިދުތަކާ ގުޅޭގޮތުންނާއި މަގުމަތީގެ ސަލާމަތާއި ރައްކާތެރިކަމާއި، އެއްގަމު އުޅަނދު ދުއްވުމުގައި ސަމާލުކަން ދޭންވީ ކަންކަމާއި، މަގުމަތީގައި ބެހެއްޓިފައި ހުންނަ ޓްރެފިކް … ތަފްސީލް


BREAKING | Cvodi-19: Bali Jehunu Meehun Ge Adhadhu 5.2 Million Ah Araifi - Vaguthu\nކޮވިޑް-19: ބަލި ޖެހުނު މީހުންގެ އަދަދު 5.2 މިލިއަނަށް އަރައިފި\nހަލުވިކަމާއެކު ދުނިޔޭގެ އެކި ކަންކޮޅުތަކުގައި ފެތުރެމުންދާ ނުރައްކާތެރި ނޮވެލް ކޮރޯނާވައިރަސް (ކޮވިޑް-19) ޖެހުނު މީހުންގެ އަދަދު 5.2 މިލިއަނަށް އަރައިފިއެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، މިހާތަނަށް ދުނިޔެއިން މި ބަލި ޖެހުނު މީހުންގެ ޖުމްލަ އަދަދު ވަނީ، 5,340,192 (ފަސް މިލިއަން ތިންލައްކަ ސާޅީސްހާސް ސަތޭކަ ނުވަދިހަ ދޭއް) އަށް އަރާފައެވެ.\nދުނިޔޭގެ އެކި ކަންކޮޅުތަކުގައި ކޮވިޑް-19 ގެ ނުރައްކާ ބޮޑުވެފައި ވާއިރު، މި ބަލިމަޑުކަމުގައި މިހާތަނަށް މަރުވި މީހުންގެ އަދަދު ވަނީ 340,735 އަށް އަރާފައެވެ. ދުނިޔެއިން މިހާތަނަށް މި ބަލި ޖެހުނު މީހުންގެ ތެރެއިން 2,178,862 މީހަރު ރަނގަޅުވެފައި ވެއެވެ.\nމިހާތަނަށް ދުނިޔެއިން މި ބަލި ފެނުނު ޤައުމުތަކުގެ ތެރެއިން، ވައިރަސްގެ ނުރައްކާ އެންމެ ބޮޑުވެފައި ވަނީ އެމެރިކާ އަށެވެ. އެޤައުމުން އެކަނިވެސް މިހާތަނަށް ޖުމްލަ 1,648,283 މީހަކަށް ބަލި ޖެހިފައި ވާއިރު، އޭގެތެރެއިން 97,732 މީހަކު ވަނީ މަރުވެފައެވެ. އެމެރިކާ އަކީ މި ބަލީގައި އެންމެ ގިނަ ބަޔަކު ފައްސިވެ، އެންމެ ގިނަ ބަޔަކު މި ބަލި ޖެހިގެން މަރުވި ޤައުމުވެސް މެއެވެ.\nރާއްޖެ ހިމެނޭ އޭޝިއާ ސަރަޙައްދުން ކޮވިޑް-19 ގެ ނުރައްކާ އެންމެ ބޮޑުވެފައި ވަނީ އިންޑިއާ އަށެވެ. އެޤައުމުގައި ބަލި ފެތުރޭ މިންވަރު ދުވަހެއް ދުވަހަކަށް އިތުރުވަމުން އަންނައިރު، މިހާތަނަށް އެޤައުމުން 127,358 މީހަކަށް ބަލި ޖެހި، އޭގެތެރެއިން 3,759 މީހަކު މަރުވެފައި ވެއެވެ.


Hithadhoo Learning centre in vagah negi thakethi hoadhai meehaku hayyaru koffi - AO News\nހިތަދޫ އެވްރީވަން ލާރނިންގ ސެންޓަރުން ވަގަށް ނެގިތަކެތި ހޯދައި މީހަކު ހައްޔަރުކޮށްފި\nއައްޑޫ ސިޓީ ހިތަދޫ އެވްރީވަން ލާރނިންގ ސެންޓަރުން ވަގަށް ނަގާފައިފާ ތަކެތި ހޯދައި މީހަކު ހައްޔަރުކޮށްފިއެވެ.\nފުލުހުން ވިދާޅުވީ އައްޑޫސިޓީ ހިތަދޫ “އެވްރިވަން ލަރނިންގ ސެންޓަރ” އިން ވައްކަންކޮށްފައިވާ ކަމަށް ހިތަދޫ ޕޮލިސް ސްޓޭޝަނަށް ހުށަހަޅާފައިވާ މައްސަލައަކާ ގުޅިގެން މި މަހު 24 ވަނަ ދުވަހު އިންޓެލިޖެންސާއި ހިތަދޫ ޕޮލިސް ސްޓޭޝަން ގުޅިގެން ހިންގި އޮޕަރޭޝަނެއްގައި ކޯޓު އަމުރެއްގެ ދަށުން ހިތަދޫގެ ދެ ގެ އެއް ބަލައި ފާސްކޮށް ވަގަށް ނަގާފައިވާ ކަމަށް ބެލެވޭ ކޮމްޕިއުޓަރ ސިސްޓަމަކާއި އިލެކްޓްރޯނިކްސް ސަމާނު އެ ދެ ގެއިން ފެނިފައިވާ ކަމަށެވެ.\nފުލުހުން އިތުރަށް ވިދާޅުވީ މިމައްސަލައިގައި 38 އަހަރުގެ ދިވެހި ފިރިހެނަކު ފުލުހުންގެ ބެލުމުގެ ދަށަށް ގެނެސްފައިވާކަމަށެވެ.\nއޭނާގެ ބަންދާމެދު ގޮތެއް ނިންމުމަށް ހިތަދޫ މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 12 ދުވަހުގެ މުއްދަތު ދީފައިވާ ކަމަށް ފުލުހުން ވިދާޅުވިއެވެ.\nމި މައްސަލަ ހިތަދޫ ޕޮލިސް ސްޓޭޝަނުން ގެންދަވަނީ އިތުރަށް ތަހުގީގު ކުރަމުންނެވެ.\nމިހާރަކަށް އައިސް ވައްކަމުގެ މައްސަލަތައް މިވަނީ ރާއްޖޭގައި އިތުރުވެފައެވެ. އެގޮތުން ޖޫންމަހު 23 ވަނަ ދުވަހު ސިނަމާލެ ފްލެޓެއްގެ އެޕާރޓްމެންޓަކުން ވައްކަން ކުރި މައްސަލައަކާއި،ޖޫން 21 ވަނަ ދުވަހު ފްލޮރިޝް ފިހާރައަށް ގެއްލުންދީ އެފިހާރައިން ވައްކަންކޮށްފައިވާ މައްސަލައާ ގުޅިގެން ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓުން ކުރަމުންދާ ތަހުގީގަށް ދެމީހަކު ހޯދުމަށް ފުލުހުން ވަނީ އާއްމުންގެ އެހީއަށް އެދިފައެވެ.\nކޮވިޑް ފެސިލިޓީއިން ފޯނެއް ވަގަށް ނެގި މީހަކު ހޯދަނީ\nކުޑަކުއްޖަކާއި، ބަދުއަހްލާގީ އަމަލެއް ހިންގިކަމުގެ ތުހުމަތުގައި ބިދޭސީއަކު ހޯދަނީ\nހޯމް މިނިސްޓްރީގެ ދަށުން ފުލުހުންގެ މުވައްސަސާ ވަކިކޮށްފި\nބޯވަ ނަގަން ގޮސް އުޅެނިކޮށް އޮޔާދިޔަ މީހަކު ސަލާމަތްކޮށް


verikamuge nizaamuge massalaenei, beynun vanee ihulaastherikan! – adduLIVE\nކޮލަމް: ވެރިކަމުގެ ނިޒާމުގެ މައްސަލައެއް ނެތް! ބޭނުމީ އިހުލާސްތެރިކަން!\nApr 23, 2021, 13:22 އަބްދުﷲ ޔާމީން\nކުރީގެ ރައީސް މައުމޫން އަބްދުލް ޤައްޔޫމްގެ ވެރިކަމުގައި ސަތާރަ އަހަރުން އިސްލާހުކޮށް އަމަލުކުރަންފެށި ނޫ ޤާނޫނުއަސާސީ އަލުން އިސްލާހު ކުރުމަށް އެމަނިކުފާނު ނިންމެވީ އޭރުގެ ސިޔާސީ ހަލަބޮލިކަމާ އެކު ކުރިމަތިވި އެކިއެކި ފިއްތުންތަކުގެ ސަބަބުން, އެމަނިކުފާނު ފެއްޓެވި އިސްލާހީ އެޖެންޑާގެ ދަށުން 2004 ވަނަ އަހަރުއެވެ. ނޫ ޤާނޫނުއަސާސީ އިސްލާހު ކުރުމަށް ރައްޔިތުންގެ ހާއްސަ މަޖިލިސް އެކުލަވާލެއްވީ 2004 ވަނަ އަހަރުގެ ޖުލައި މަހުގެ 19 ވަނަ ދުވަހުއެވެ. އިސްލާހީ ބަދަލަކަށް ދިވެހިން ކުރި ދިގު އުނދަގޫ ދަތުރު ހާއްސަ މަޖިލީހުގެ ތެރެއިންވެސް ފެނިގެންދިޔައެވެ. އިސްލާހީ މަސައްކަތުގެ ތެރެއިން 2007 ވަނަ އަހަރު ނިޒާމުގެ ވޯޓެއް ނެގުނެވެ. ބޭނުމަކަށްވީ ގާނޫނުއަސާސީ އެއްކޮށް އިސްލާހުކޮށްގެން އަންނައިރު ވެރިކަން ކުރުމަށް އޮންނަން ފެންނަނީ ކޮން ނިޒާމެއްތޯ ރައްޔިތުން ކުރެއް އެހުމެވެ. ރައްޔިތުންގެ ހިޔާލު ކަމަކަށް ހޯދާ އެ ރައްޔިތުންގެ ނިންމުމާއި އެއްގޮތަށް ޤާނޫނުއަސާސީގައި ކަންކަން ކަނޑައަޅާ ރިޔާސީ ނިޒާމެއްގެ ސިފަތައް ހިމަނާ އަދި ބަރުލަމާނީ ސިފަތަކެއްވެސް މަސްހުނިކޮށް ޤާނޫނުއަސާސީ ލިޔެ ނިންމާލީއެވެ. 2008 ވަނަ އަހަރު ދިވެހިންނަށް ފެހި ޤާނޫނުއަސާސީއެއް ލިބުނެވެ.\nމިއީ ކުޑަ ހުލާސާއެކެވެ. ދިވެހިން މިހާރު މި އަމަލުކުރާ އަދި ރާއްޖޭގައި މި ގާއިމުވެފައި އޮތް ނިޒާމު ލިބުނު ގޮތާއި ކުރެވުނު މަސައްކަތުގެ ކުޑަ ހުލާސާއެވެ.\nތިން ބާރު ވަކިވެފައިވާ މި ނިޒާމަށް ދިވެހިން އަމަލުކުރަން ފެށިތާ މިއަހަރަށް ވާނީ 13 އަހަރެވެ. ކިރިޔާ ފުރާވަރަށް އެރިކަމެވެ. އަދި ރަނގަޅަށް މިއުޅެނީ ފެހި ފޮތުގައި ކަޅުކުލައިން ލިޔުނު ކަންކަމަށް ރަނގަޅަށް އަމަލު ކުރަން ނުފެށިގެންނެވެ.\nމިހާ ބުރަ މަސައްކަތްކޮށް އަދި ރަނގަޅަށް އަމަލު ކުރަން ނުފެށި އުޅެނިކޮށް އަނެއްވާވެސް މިވަނީ ނިޒާމުގެ ބަހުސެއް ފެށިފައެވެ. ބަރުލަމާނީ ނިޒާމަކަށް ވެރިކަމުގެ ނިޒާމު ބަދަލު ކުރުމުގެ އަޑު ގަދަވެއްޖެއެވެ. ބޮޑުވަޒީރުކަން ހޯދައި، ވެރިކަމުގެ ނިޒާމު ބަރުލަމާނީއަށް ބަދަލު ކުރުމުގެ ކެމްޕެއިން މިވަނީ ފަށާފައެވެ.\nބަރުލަމާނީ ނިޒާމަކަށް ދާން ވިސްނަނީ ކީއްވެ؟\nމައްސަލައެއްކަމަށް ބައެއް ބޭބޭފުޅުން ވިދާޅުވަކީ ވައްކަމާއި ކޮރަޕްޝަން އިތުރުވުމެވެ. ސަރުކާރުގެ މަތިބަރުވެ އަބަދު ކޯލިޝަނެއް ހަދަންޖެހޭތީ އެއީވެސް މައްސަލައެއް ކަމަށް ބައެއްބޭބޭފުޅުން ވިދާޅުވެއެވެ. އަނެއްބަޔަކު ބުނަނީ ބަރުލަމާނީއަށް ފެށުނީއްސުރެއް އޮތް ލޯތްބެއްގެ ބޮޑުކަމުން ހަމަ އެނިޒާމު ބޭނުންވަނީ ކަމަށާއި, 2007 ވަނަ އަހަރުގެ ވޯޓު އޮޅުވާލީ ކަމަށެވެ.\nކޮރަޕްޝަނާއި ވައްކަމަށް އޮތް ހައްލަކީ ބަރުލަމާނީ ނިޒާމު ކަމަށް ވިދާޅުވުމަކީ މުޅިއަކުން ހަމަޖެހޭ ކަމެއް ނޫންނެވެ. އަދި ވަކިން ހާއްސަކޮށް އެވާހަކަ ދައްކަވަނީ މަޖިލީހުގެ މެމްބަރެއް ކަމަށްވާނަމަ އެ ދެކެވެނީ ވަރަށްވެސް ބޮޑު ގޯހެއްގެ ވާހަކަވެ. ކޮރަޕްޝަންގެ އަމަލުތައް ބަލާ ހުއްޓުވާ އެކަންކަމަށް ފާރަވެރިވުމަށް މިނިވަންމުއައްސަސާތައް ކަނޑައެޅިފައިވާއިރު ކޮރަޕްޝަން ގިނަވާކަމަށް ބެލެވޭނަމަ އެކަންކަމުގައި މިނިވަން މުއައްސަސާތައް ޖަވާބުދާރީ ކުރުވުމުގެ ފުރުސަތު އޮތީވެސް ރައްޔިތުންގެ މަޖިލީހަށެވެ.\nމަޖިލީހުން އެމީހުންގެ ޒިންމާ އަދާކޮށް މިނިވަން މުއައްސަސާތަކުން ކަންކަން ރަނގަޅަށް ކުރޭތޯ ބަލާ އެމީހުންގެ މައްޗަށް ފާރަވެރިވެ ނިޒާމު ރަނގަޅަށް ހިނގުމުގެ ފުރުސަތުދީ އެކަން ކަށަވަރު ކުރާނަމަ ނިޒާމު ގޯސްވެގެން އުޅޭކަށް ނުޖެހޭނެއެވެ. އެހެންކަމުން ވައްކަމާއި ކޮރަޕްޝަން އިތުރުވުމަކީ ނިޒާމުގެ މައްސަލައެއްކަމަށް ބުނެވޭނެ ހަމަ އެއްވެސް ގޮތެއް އޮތްކަމަކަށް ނުފެނެއެވެ.\nދެން އޮތީ ސަރުކާރުގެ މަތިބަރުވެ ކޯލިޝަނެއް ހަދަންޖެހޭތީ ރިޔާސީ ނިޒާމު ގޯސްވެގެން އެވާހަކަ ދައްކާ ފަރާތްތަކެވެ. އެކަމަކީވެސް ނިޒާމު ބަދަލުނުކޮށް ހައްލުކުރެވެން އޮތް ކަމެކެވެ. ވޯޓުލުމުގައި މިހާރު އެކަކަށް ވޯޓު ލުމަށް މިގެންގުޅޭ އުސޫލުގެ ބަދަލުގައި އެންމެ ކަމުދާ ކެނޑިޑޭޓުންގެ ތަރުތީބުން ގިންތި ކުރާގޮތަށް ވޯޓުގެ އުސޫލު ބަދަލުކުރުމުން ދެވަނަ ބުރަކަށް ގޮސް ކޯލިޝަނެއް ހަދަންޖެހޭތީ އަންނަ ގޯސް ނުނިކުމެ އެއްބުރުން އިންތިހާބުތައްވެސް ނިމުނީއެވެ.\nރާއްޖޭގެ ވެރިކަމުގެ ނިޒާމަކީ ވަކި ބޭފުޅަކު ވަކި މަގާމެއް ބޭނުންފުޅުވާތީ, ބަދަލުކުރަން ނުވަތަ ރައްޔިތުންގެ ފެންނަ ނުފެންނަ ވޯޓަކަށް ދާގޮތަށް އޮންނަ ކަމަކަށް ވެގެންނުވާނެއެވެ.\nރައްޔިތުން މިހާރުވެސް އޭރުވެސް ކުރަނީ ނިޒާމުގެ ޝަކުވާއެއްނޫނެވެ. ރައްޔިތުން ކުރަނީ އިންސާފު ނުލިބޭ ކަމުގެ ޝަކުވާއެވެ. ރައްޔިތުން ދައްކަނީ ކޮރަޕްޝަނާއި ވައްކަން އިތުރުވާ ވާހަކައެވެ. ރައްޔިތުން ދައްކަނީ އެ މީހުންގެ އަތާއި އަނގައާ ދިމާނުވެގެން އުޅެން ޖެހޭ ވާހަކައެވެ. އެކަންކަމުގެ ހައްލެއްގެ ގޮތުން ރައްޔިތުން ހުށަހަޅަނީ ނިޒާމު ބަދަލު ކުރުމެއް ނޫނެވެ. ރައްޔިތުން އެދެނީ އިދާރާތަކާއި މުއައްސަސާތަކާއި މަގާމުތަކަށް އައްޔަނު ކުރާ ފަރާތްތަކުން އިހުލާސްތެރި މަސައްކަތެއް ކުރުމަށެވެ. ސިޔާސީ ފަރާތްތަކުން ވެސް އިހުލާސްތެރި ކަމާއި އެކު ރައްޔިތުންނަށް ހެވެއް އެދިގެން ރައްޔިތުންގެ މުހުތާދުތައް ފުއްދުމަށް މަސައްކަތްކުރުމެވެ.


Saff Games Ge Kurin Thamreen Thakah Gaumee Anhen Football Team Dubai Ah - Vaguthu\nސާފް ގޭމްސްގެ ކުރިން ތަމްރީނުތަކަށް އަންހެން ފުޓްބޯޅަ ޓީމް ދުބާއީ އަށް\n10 މަސް ކުރިން ( ނޮވެމްބަރު 23, 2019 )\nނޭޕާލުގައި އަންނަ މަހުގެ ކުރީކޮޅު އޮންނަ ސައުތު އޭޝިއަން ގޭމްސްގައި ވާދަކުރާ ރާއްޖޭގެ ގައުމީ އަންހެން ފުޓްބޯޅަ ޓީމު ތަމްރީނުތަކަށް ޔުނައިޓެޑް އަރަބް އެމިރޭޓްސްގެ ވެރިރަށް ދުބާއީއަށް ފުރައިފި އެވެ.\nއަންހެން ގައުމީ ޓީމު މިއަދު ހެނދުނު ދުބާއީއަށް ފުރިއިރު ޑިސެމްބަރު މަހުގެ އެއްވަނަ ދުވަހު ފެށުމަށް ހަމަޖެހިފައިވާ ގޭމްސްގައި ވާދަކުރުމަށް ޓީމް ނޭޕާލަށް ދާނީ ސީދާ ދުބާއީންނެވެ. އަންހެން ފުޓްބޯޅަ ޓީމު މިއަދު ކޭމްޕަށް ފުރީ ތަޖުރިބާކާރު ދެ ކޯޗުން ކަމަށްވާ އިސްމާއީލް އަނިލް އާއި އަހުމަދު ނާޝިދު (ނާދު) އާ އެކު އެވެ. ޓީމުގެ ހެޑް ކޯޗުގެ ގޮތުގައި ނާދު ހަމަޖައްސާފައިވާއިރު އަނިލް ހަމަޖައްސާފައިވަނީ އެސިސްޓެންޓް ކޯޗަށެވެ.\nމިފަހަރުގެ ގޭމްސްގެ އަންހެން ފުޓްބޯޅަ އިވެންޓް އޮންނާނީ ނޭޕާލުގެ ޕޮކަރާގަ ސިޓީގަ އެވެ. ފުޓްބޯޅަ އިވެންޓުގައި ބައިވެރިވީ ރާއްޖެ އާއި މުބާރާތް ބާއްވާ ނޭޕާލް އަދި އިންޑިއާގެ އިތުރުން ސްރީ ލަންކާ އެވެ. އަންހެން ފުޓްބޯޅަ މެޗުތައް ޑިސެމްބަރު ތިން ވަނަ ދުވަހު ފަށާއިރު ފައިނަލް މެޗު ކުޅޭނީ ޑިސެމްބަރު ނުވަ ވަނަ ދުވަހު އެވެ. ހަތަރު ގައުމަކުން ވާދަކުރާތީ މުބާރާތް ކުރިއަށް ގެންދިއުމަށް ހަމަޖެހިފައިވަނީ ލީގު އުސޫލުން އެއް ބުރު ކުޅުމަށް ފަހު އެންމެ ގިނަ ޕޮއިންޓް ހޯދާ ދެ ގައުމު ފައިނަލަށް ދަތުރުކުރާ ގޮތަށެވެ.\nމުބާރާތުގައި ރާއްޖެ ކުޅޭ ފުރަތަމަ މެޗުގައި ޑިސެމްބަރު ތިން ވަނަ ދުވަހު ނުކުންނާނީ އިންޑިއާއާ ދެކޮޅަށެވެ. ދެ ވަނަ މެޗުގައި ޑިސެމްބަރު ފަސް ވަނަ ދުވަހު ނޭޕާލާ ދެކޮޅަށް ނުކުންނައިރު ލީގު ބުރުގެ ފަހު މެޗުގައި ޑިސެމްބަރު ހަތް ވަނަ ދުވަހު ވާދަކުރާނީ ސްރީ ލަންކާއާ އެވެ. އެންމެ ކުރި ހޯދާ ދެ ޓީމުގެ މެދުގައި ފައިނަލް މެޗު ކުޅޭނީ ޑިސެމްބަރު ނުވަ ވަނަ ދުވަހު އެވެ. 2016 ވަނަ އަހަރު އިންޑިއާގައި އޮތް ސައުތު އޭޝިއަން ގޭމްސްގެ އަންހެން ފުޓްބޯޅަ އިވެންޓުގެ ޗެމްޕިއަންކަން އިންޑިއާ ހޯދިއިރު ރަނަރަޕް ޓީމަކީ ނޭޕާލެވެ.\nރާއްޖޭގެ އަންހެން ޓީމު އެންމެ ފަހުން ވާދަކުރި ބައިނަލްއަގްވާމީ މުބާރާތަކީ މިދިޔަ މާޗް މަހު ނޭޕާލުގެ ބިރާޓްނާގާގައި ކުޅުނު ސާފް ޗެމްޕިއަންޝިޕެވެ. އެމުބާރާތުގައި އިންޑިއާ އާއި ލަންކާއާ ވާދަކޮށް ބަލިވެ ރާއްޖެ ވަނީ ގްރޫޕް ސްޓޭޖުން ކަޓައިފަ އެވެ. ފުރަތަމަ މެޗުގައި އިންޑިއާ އަތުން 6-0 އިން ބަލިވިއިރު ދެވަނަ މެޗުގައި ލަންކާ އަތުން ބަލިވީ 2-0 އިންނެވެ.\nސައުތު އޭޝިއަން ގޭމްސް ރަސްމީކޮށް ފަށާނީ އަންނަ މަހުގެ އެއް ވަނަ ދުވަހު އެވެ. އެކަމަކު މި މަހުގެ 27 ވަނަ ދުވަހު ވޮލީބޯޅަ މުބާރާތް ފެށުމަށް ހަމަޖެހިފައިވާތީ ރާއްޖޭގެ އަންހެން އަދި ފިރިހެން ވޮލީ ޓީމު މާދަމާ ނޭޕާލަށް ދާގޮތަށް ވަނީ ހަމަޖެހިފަ އެވެ.\nއެފްއޭއެމްގެ ހިންގުން ވަގުތީ ގޮތުން އެހެން އިމާރާތަކަށް ބަދަލުކޮށްފި\nސްޕޯޓްސް ކޮމިޝަނަށާއި ކުޅިވަރު ތަންތަނަށް ނުފޫޒެއް ނުފޯރުވާނަން: މަހްލޫފު


އަންހެނުން ބާރުވެރިކުރުމާ ބެހޭ ވޯކްޝޮޕެއް އުނގޫފާރުގައި ފަށައިފި – Ungoofaaru\nބަނޑޭރިގަނޑު/ޚަބަރު/އަންހެނުން ބާރުވެރިކުރުމާ ބެހޭ ވޯކްޝޮޕެއް އުނގޫފާރުގައި ފަށައިފި\nމުނާޒު މުޙައްމަދު 12 ޖުލައި 2019\n0 234 މިނެޓެއް ނުވަނިސް ކިޔާލެވޭ\nއަންހެނުން ބާރުވެރިކުރުމާ ބެހޭ ގޮތުން ކުރިއަށް ގެންދިޔަ ވޯކްޝޮޕްގެ ތެރެއިން --\nއަންހެނުން ބާރުވެރިކުރުމާ އަންހެނުން ހައްޤުތައް ހިމާޔަތް ކުރުމާ ބެހޭ ވޯކްޝޮޕެއް އުނގޫފާރުގައި ފެށިއްޖެއެވެ. މިއަދު ހަވީރު ފެށި މި ވޯކްޝޮޕަކީ އެޑްވޮކޭޓިން ދަ ރައިޓްސް އޮފް ޗިލްޑްރެން (އާކް) ޖަމިއްޔާ އާއި، ޔުނިސެފް އާއި، އުނގޫފާރު އަންހެނުންގެ ތަރައްޤީއަށް މަސައްކަތްކުރާ ކޮމިޓީ އަދި އުނގޫފާރު ކައުންސިލް ގުޅިގެން ކުރިއަށް ގެންދާ ވޯކްޝޮޕެކެވެ.\nއަންހެން ކަނބަލުންނަށް އަމާޒުކޮށްގެން ކުރިއަށް ގެންދާ މި ވޯކްޝޮޕް ކުރިއަށް ދަނީ2އުމުރުފުރާއަކަށް ބަހާލައިގެންނެވެ. އެއީ 16 އަހަރާ 20 އަހަރާ ދެމެދުގެ އުމުރުފުރާ އާއި 21 އަހަރުން މަތީގެ އުމުރުފުރާއެވެ. މި ވޯކްޝޮޕްގެ 16 އަހަރާ 21 އަހަރާ ދެމެދުގެ ބައި ކުރިއަށް ދިޔައީ އުނގޫފާރު ސްކޫލްގެ އޭވީ ރޫމްގައެވެ. 21 އަހަރުން މަތީގެ ބައި ކުރިއަށް ދިޔައީ ކުލަބު ޔޫތު ސްތާރ ހޯލްގައެވެ.\nމި ވޯކްޝޮޕްގައި އަންހެނުންގެ ހައްޤުތަކާއި، ޒިންމާތަކާއި، އަންހެނުންނަށް ލިބެންޖެހޭ އިޖުތިމާޢީ ރައްކާތެރިކަމާ ބެހޭ ގޮތުން މަޢުލޫމާތު ދިނެވެ. މީގެ އިތުރުން ކަންކަމުގައި އަންހެނުގެ އިސްނެގުމާއި، އިޤުތިސާދީ ފުދުންތެރިކަމާއި، އަންހެނުންގެ މިނިވަންކަމާއި އަންހެނުންގެ ބައިވެރިވުމާއި މުޖުތަމަޢު ބިނާކުރުމުގައި އަންހެނުންގެ ދައުރާ ބެހޭ ގޮތުން ބައިވެރިންނަށް މަޢުލޫމާތު ދިނެވެ.\nއަންހެނުން ބާރުވެރިކުރުމާ ބެހޭ ގޮތުން ކުރިއަށް ގެންދިޔަ ވޯކްޝޮޕްގެ ތެރެއިން — ފޮޓޯ: އާކް\nމި ވޯކްޝޮޕްގައި މަޢުލޫމާތު ދެއްވީ އާރކް އާއި ފެމިލީ ޕްރޮޓެކްޝަން އޮތޯރިޓީ އަދި ފެމިލީ ލީގަލް ކުލިނިކްގެ ޑޮކްޓަރުންނާއި ލޯޔަރުންނާއި އަދި ކަމާ ގުޅޭ އެކި ދާއިރާތަކުގެ ތަޖުރިބާކާރުންނެވެ. މި ވޯކްޝޮޕް ކުރިއަށް ދިޔަ ވަގުތު ވޯކްޝޮޕްގެ ބައިވެރިންނަށް އެކި ކަންކަމުގައި ޤާނޫނީ ލަފާ ހޯދުމުގެ ފުރުސަތު ވެސް ހުޅުވާލިއެވެ. އެގޮތުން އެކި ކަހަލަ އާއިލީ މައްސަލަތަކާއި، ވަރި ކައިވެންޏާއި، ދަރިފުޅުގެ ޤާނޫނީ ބެލެނިވެރިކަމާ، ދަރިންގެ ހަރަދާއި އަދި އެހެނިހެން މައްސަލަތަކުގައި ޤާނޫނީ ލަފާ ހޯދުމުގެ ފުރުސަތު ހުޅުވާލިއެވެ.\nމި ވޯކްޝޮޕާ ބެހޭ ގޮތުން އުނގޫފާރު.ކޮމް އަށް މަޢުލޫމާތު ދެއްވަމުން އުނގޫފާރު އަންހެނުންގެ ތަރައްޤީއަށް މަސައްކަތް ކުރާ ކޮމިޓީގެ ރައީސާ މިދުހަތު އަބްދުލް މަންނާނު ވިދާޅުވީ މި ވޯކްޝޮޕަކީ އަންހެނުންގެ ހައްޤުތަކާއި އެކި ރޮނގު ރޮނގުން އަންހެނުންނަށް ހުރި ގޮންޖެހުންތަކާ ބެހޭ ގޮތުންނާއި، މުޖުތަމަޢު ބިނާ ކުރާނެ ލީޑަރުންތަކަކަށް އަންހެނުން ވުމާއި. އަންހެނުންގެ ސިއްޙަތާ ބެހޭ ގިނަ އަދި ވަރަށް މުހިންމު މަޢުލޫމާތު ތަކެއް ލިބިގެންދާނެ ވޯކްޝޮޕެކެވެ.\n2 ދުވަހުގެ މުއްދަތަށް ކުރިއަށްދާ މި ވޯކްޝޮޕް ނިމޭނީ މާދަމާ ރޭ 10:00 ގައެވެ.\nއަންހެނުންގެ ތަރައްޤީއަށް މަސައްކަތްކުރާ ކޮމިޓީ އުނގޫފާރު ކައުންސިލް މަސައްކަތު ބައްދަލުވުން


މިކޯޓުގެ 03 އޭސީ އަކުން އެކަށީގެންވާ ވަރަށް ފިނިނުވާތީއާއި، އަދި އޭގެތެރެއިން 01 އޭސީގެ އިންޑޯޔުނިޓުން ފެންވެރޭތީ މިދެންނެވުނު 03 އޭސީ ސާވިސްކޮށްދިނުމުގެ މަސައްކަތް ކޮށްދޭނެ ފަރާތެއް ހޯދަން ބޭނުން ވެއްޖެއެވެ.\nވީމާ، އަމިއްލަތަކެތީގައި މިމަސައްކަތް ކުރުމަށް ޝައުޤުވެރިވާ ފަރާތްތަކުން 25 އޭޕްރީލް 2019 ވާ ބްރާސްފަތި ދުވަހުގެ 10:00 ގެ ކުރިން މިކޯޓަށް ވަޑައިގެން ނުވަތަ 6820031 ނަންބަރަށް ގުޅުއްވައިގެން މަޢުލޫމާތު ސާފްކުރެއްވުމަށްފަހު ހަމައެދުވަހުގެ (25 އެޕްރީލް 2019) 11:00 އަށް މިކޯޓަށް ކޯޓޭޝަން ހުށަހެޅުއްވުން އެދެމެވެ.\nސުންގަޑި: 25 އޭޕްރިލް 2019 1100


Ukulhahu kaunsil thijooree falhaalai3lahka rufiyaa vagah nagaifi\nއުކުޅަހު ކައުންސިލް ތިޖޫރީ ފަޅާލައި ތިން ލައްކަ ރުފިޔާ ވަގަށް ނަގައިފި\nތިޖޫރި ފަޅާލުމަށް ވަގުން ވަދެފައި ހުރީ ކުޑަދޮރު ހަލާކުކޮށްލައިގެން.\nއއ. އުކުޅަހު ކައުންސިލަށް ބަޔަކު ވަދެ ތިޖޫރީ ފަޅައިލާ ތިން ލައްކަ ރުފިޔާ ވަގަށް ނަގައިފި އެވެ.\nފުލުހުން އޮފިޝަލް ވިދާޅުވީ ރޭގެ ވަގުތެއްގައި އއ. އުކުޅަހުގައި ވަނީ ބަޔަކު ކައުންސިލަށް ވަދެ ދެ ތިޖޫރީ ފަޅާލައި 330،000ރ ވުރެއް ގިނަ ރުފިޔާ ވަގައް ނަގާފައި ކަމަށެވެ.\nއއ. އުކުޅަހު ކައިންސިލް އިދާރާޔަށް ރޭ ބަޔަކު ވަދެ ގިނަ އަދަދެއްގެ ފައިސާ ވަގަށް ނެގި މައްސަލަ ހުށަހެޅީ މިއަދު ހެނދުނު 7:00 އެހާ ކަންހާއިރު ކަމަށް ފުލުހުން ބުންޏެވެ. އަދި ބެލެވޭ ގޮތުން ބަޔަކު ވަދެފައި ހުރީ ރޭގެ ވަގުތެއްގައި ކައުންސިލްގެ ހުޅަނގު ފަރާތު ކުޑަދޮރު ތަޅާލާގެން ކަމަށްވެސް ފުލުހުން ބުންޏެވެ.\n"މިމައްސަލަ ފުލުހުންނަށް ރިޕޯޓުކޮށްފައި ވަނީ މިއަދު ހެނދުނު 7:00 އެހާ ކަންހާއިރު. އަދި ބަޔަކު ކައުންސިލްގެ ހުޅަނގު ފަރާތު ކުޑަ ދޮރެއް ތަޅާލާގެން ވަދެ ތިން ލައްކަ އެއްހާ ރުފިޔާ ތިޖޫރީ އިން ވަގައްނަގާފައި ހުރި،" ފުލުހުންގެ މީޑިއާ އޮފިޝަލް ވިދާޅުވި އެވެ.\nމިހާދިސާޔާ ގުޅިގެން އުކުޅަހު ކައުންސިލްގެ ނައިބު ރައީސް ވިދާޅުވީ ތިޖޫރީ ފަޅާލައިގެން ވަގަށް ނެގި ލާރީގެ އިތުރުން އެހެން އެއްޗެއް ވަގަށް ނަގާފައިވާ ކަމެއް އަދި ނޭންގޭ ކަމަށެވެ. އަދި ފުލުހުން އެހިސާބެ އެކީ ބަންދުކޮށްގެން މައްސަލަ ތަހުގީގު ކުރަމުންދާ ކަމަށް އޭނާ ވިދާޅުވި އެވެ.\nއުކުޅަހަށް ރޭ ވަރަށް ބޯކޮށް ވާރޭ ވެހުނު ރެއެކެވެ. އަދި ކައުންސިލްގައި ސެކިއުރިޓީގާޑެއް ވެސްނުހުރެ އެވެ.\nއިތުރު މަރެއް، ކޮވިޑު މަރު 219 އަށް\nމާލޭގެ ވައި ނުސާފުވަރު ބަލާނެ ނިޒާމެއް ގާއިމުކުރަނީ\nމެދު އަތޮޅުތަކަށް މޫސުން ގޯސް ދުވަހެއް\nހެމާ ޖިމުން ކުޑަކުދިންނަށް ހާއްސަ އަގެއް


Milan cricket academy ah 10 aharu furun faahagakurun haasa match akun | Mihaaru\nއިންޑިއާ-މޯލްޑިވްސް ފްރެންޑްޝިޕް މެޗުގައި ގައުމީ ޓީމުގެ ކުރީގެ ކެޕްޓަން މޫސާ ކަލީމް ކުޅެނީ: މި މެޗުގައި އޭނާ ފެންނާނެ. --ފޮޓޯ: ނިޝާން އަލީ/ މިހާރު\nމިލާން ކްރިކެޓް އެކަޑަމީ އަށް 10 އަހަރު ފުރުން ފާހަގަކުރުން ހާއްސަ މެޗަކުން\n22 އޯގަސްޓް 2019 - 17:50\nރާއްޖޭގައި ކްރިކެޓުގެ ކުރިއެރުމަށް އެންމެ ބޮޑަށް މަސައްކަތްކުރާ އަމިއްލަ ޖަމިއްޔާ ކަމަށްވާ މިލާން ކްރިކެޓް އެކަޑަމީ އަށް 10 އަހަރު ފުރުމުގެ މުނާސަބަތުގައި އަންނަ ހޮނިހިރު ދުވަހު ހާއްސަ ކްރިކެޓް މެޗެއް ކުޅޭ ގޮތަށް ރާވައިފި އެވެ.\nކުޅިވަރު އެކުވެނީ އެއްނަމްބަރު ދަނޑުގައި 20 އޯވަރަށް ކުޅޭ މި މެޗުގައި ބައްދަކުރާނީ މިލާން ކްރިކެޓް އެކަޑަމީގެ ޓީމަކާއި ގައުމީ ޓީމަށް ކުޅެފައިވާ ކުޅުންތެރިންގެ ޓީމެކެވެ.\nގައުމީ ޓީމު ރަމްޒުކުރާ ޓީމުގައި ރާއްޖޭގައި އުފެދުނު އެންމެ މޮޅު ކުޅުންތެރިޔާ މޫސާ ކަލީމާއި އަހުމަދު ކަލީމާއި ކްރިކެޓް ބޯޑުގެ ރައީސް މުހައްމަދު އަފްލާހް (އަފޫ) އާއި އަފްޒަލް ފާއިޒާއި އަބްދުﷲ ޝާހިދާއި އިސްމާއިލް ނިހާދު (އިއްމަ) އަދި އަބްދުﷲ ޝަފީއު (އޮފްބެ) ހިމެނެ އެވެ. މިލާން ޓީމުގައި، ގައުމީ ޓީމަށް މިހާރު ކުޅެމުން އަންނަ ކުޅަދާނަ ފާސްޓް ބޯލަރު ހަސަން އިބްރާހީމާއި އަހުމަދު ހަސަން ހިމެނެ އެވެ. މިލާން އެކަޑަމީން އުފެއްދި އުއްމީދީ ކުޅުންތެރިޔާ ޔޫސުފް އަޒްޔާން ފަރުހަތަށް އަނިޔާގެ ސަބަބުން ނުކުޅެވޭނެ އެވެ.\nމި މެޗު ޝަރަފްވެރިކޮށްދެއްވާނީ ރައީސް އިބްރާހިމް މުހައްމަދު ސޯލިހެވެ. ނައިބް ރައީސް ފައިސަލް ނަސީމާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެސް މެޗު ބައްލަވާލައްވަން ވަޑައިގަންނަވާނެ އެވެ. ތިން ބޭފުޅުން ވެސް ކްރިކެޓަށް ވަރަށް ބޮޑަށް ލޯބިކުރައްވަ އެވެ.\nމިލާން ކްރިކެޓް އެކަޑަމީގެ މުއައްސިސް ފަރުހަތު ޖަލީލް (ކ) އާއި އޭނާގެ އަންހެނުން އަދި ކްލަބުގެ އިސް މެމްބަރެއް ކަމަށްވާ އަފްޒަލް ޖަލީލް (ވ) ކުރީގެ ރައީސް މައުމޫން އާ އެކު: އެ އެކަޑަމީން ވަނީ ރައީސް މައުމޫނުގެ ކްރިކެޓް ހިދުމަތުގެ އަގުވަޒަންކޮށްފައި. --ފޮޓޯ: ނިޝާން އަލީ/ މިހާރު\nކްރިކެޓް ބޯޑުގެ ކުރީގެ ނައިބް ރައީސް އަދި ކުރީގެ ކުޅުންތެރިޔާ ފަރުހަތު ޖަލީލް (ފަރޫ) ގެ މުއައްސިސް ކަމުގެ ދަށުން އުފައްދައި އަދި އޭނާ ރައީސްކަން ކުރައްވާ މި ކްލަބަކީ ކުޅުންތެރިން އުފައްދައި ތަމްރީންކުރަން ހިލޭ ސާބަހަށް މަސައްކަތްކުރާ ޖަމިއްޔާ އެކެވެ. އެ މަސައްކަތް ވަރަށް ކާމިޔާބެވެ. އެގޮތުން މިހާތަނަށް އެ އެކަޑަމީން އުފެއްދި ހަ ކުޅުންތެރިޔަކު ވަނީ ގައުމީ ޓީމަށް ކުޅެފަ އެވެ. އެ ކުޅުންތެރިންނަށް ވާދަވެރި މެޗުތަކެއް ހޯދައިދިނުމަށް މުބާރާތްތަކުގައި ވެސް އެ އެކަޑަމީން ގަވާއިދުން ވާދަކުރެ އެވެ. އަދި އެކަޑަމީ ވާދަކުނުކުރާ މުބާރާތެއް ނަމަ، ކްލަބުގެ މެމްބަރުންނަށް އެހެން ކްލަބްތަކަށް ކުޅެވިދާނެ އެވެ.\nފަރުހަތު ޖަލީލުގެ ބައްޕަ އަދި ކުރީގެ ކުޅުންތެރިޔާ އަހުމަދު ޖަލީލުގެ ގެކަމަށްވާ މއ. މިލާނަށް ނިސްބަތްކޮށް މިލާން ކްރިކެޓް ކްލަބުގެ ނަމުގައި މަޝްހޫރު ވިޔަފާރިވެރިޔާ އަދި ކުރީގެ ކުޅުންތެރިޔާ ޗަމްޕާ ހުސެއިން އަފީފް 1988 ގައި ކްލަބެއް ވެސް އުފެއްދި އެވެ. ގަވާއިދުން މުބާރާތްތަކުގައި ވާދަކުރި އެ ކްލަބް ދެހާހުގެ އަހަރުތަކުގެ ކުރީކޮޅު އުވިގެންދިޔައީ އެވެ.\nއެ ނަމަށް ނިސްބަތްކޮށް ފަރުހަތު، އެކަޑަމީ ރަޖިސްޓްރީކުރީ 2009 ވަނަ އަހަރުގެ މާޗު މަހު އެވެ. އެ ކްލަބުން އަންނަނީ ރާއްޖޭގެ ކްރިކެޓަށް އަގުހުރި ހިދުމަތްކުރައްވާފައިވާ ފަރާތްތަކުގެ އަގުވަޒަންކުރަން ވެސް ހަރަކާތްތަކެއް ހިންގަމުންނެވެ. އެގޮތުން ކުރީގެ ރައީސް މައުމޫން އަބްދުލްގައްޔޫމަށް މިދިޔަ އަހަރުގެ ޖެނުއަރީ މަހު ރަން މެޑެއްޔަކާއި ހަނދާނީ ފިލައެއް އެރުވި އެވެ.


MIFCO ah 26 aharu: gina duvahu khidhumai kurevvi faraai thakah...\nރާއްޖެ - މިފްކޯގެ އަހަރީ ދުވަސް\nމިފްކޯގެ އިތުރު4ޕްރޮޑަކްޓެއްވެސް ލޯންޗުކޮށްފައިވޭ\nމަސް ޕްރޮސެސް ކުރުމުގެ އެންމެ ދިގު ތާރީޚެއް އޮތް ކުންފުންޏަކީ މިފްކޯ\nއެވޯރޑް ދިނީ 20 އަހަރަށް ވުރެ ގިނަ ދުވަހު މަސައްކަތް ކޮށްދެއްވި ފަރާތްތަކަށް\nކ. މާލެ 15 ނޮވެންބަރު 2019 | ހުކުރު 23:41 5,242\nމިފްކޯގެ މަސްފިހާރައެއް - ޝުއައިބް މުހައްމަދު އިގްބާލް\nމޯލްޑިވްސް އިންޑަސްޓްރިއަލް ފިޝަރީޒް ކޮމްޕެނީ (މިފްކޯ) ގެ 26 ވަނަ އަހަރީ ދުވަސް ފާހަގަކޮށް، އެ ކުންފުންޏަށް ގިނަ ދުވަހު ޚިދްމަތްކޮށްދެއްވި ފަރާތްތަކުގެ އަގުވަޒަންކޮށްފިއެވެ.\nހުކުުރު ދުވަހުގެރޭ ފަރުކޮޅުފުށީގައި ބޭއްވި ރަސްމިއްޔާތެއްގައި މިފްކޯގައި 20 އަހަރަށް ވުރެ ގިނަ ދުވަހު ޚިދުމަތް ކޮށްދެއްވި ފަރާތްތަކަށް އެވޯރޑް ދީފައިވެއެވެ.\nމި ރަސްމިއްޔާތު ޝަރަފުވެރި ކޮށްދެއްވީ މިނިސްޓަރ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ޒަހާ ވަހީދެވެ. މި ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރ ވިދާޅުވީ، މިފްކޯއަކީ މަސްވެރިކަމުގެ ސިނާޢަތުގެ ދިގު ތާރީޚެއް އޮތް ކުންފުންޏެއް ކަމަށާއި، މަސް ޕްރޮސެސް ކުރުމުގެ އެންމެ ދިގު ތާރީޚެއް އޮތް ކުންފުންޏަކީވެސް މިފްކޯ ކަމަށެވެ. ދުނިޔޭގެ ބާޒާރުގައި މަހުގެ އަގަށް އައި ބަދަލުތަކާއެކުވެސް، އެ ދަތި އުދަނގޫތަކާއެކު ބުރަ މަސައްކަތުން މިފްކޯ ދިގު ރާސްތާއެއް ކަޑައްތުކޮށްފައިވާތީ، މިނިސްޓަރ ވަނީ މިނިސްޓަރ ވަނީ އެކަން ފާހަގަކުރައްވާފައެވެ.\nމި ރަސްމިއްޔާތުގައި މިފްކޯގެ އިތުރު4އުފެއްދުމެއް ލޯންޗުކޮށްފައިވެއެވެ. އެ އުފެއްދުންތަކާއި ގުޅޭގޮތުން މިފްކޯގެ ސީއީއޯ އިސްމާއިލް ފައުޒީ ވިދާޅުވީ، އަލަށް ލޯންޗުކުރި ހަތަރު އުފެއްދުމަކީ ޢާމުންނަށް ވަރަށް ބޭނުންތެރި މުހިއްމު އުފެއްދުންތަކަކައް ވާނެކަމަށް އުންމީދުކުރައްވާ ކަމަށެވެ.\nމިފްކޯއިން އަލަށް ތައާރަފް ކުރި ޕްރޮޑަކްޓްތައް\nފައުޒީ އިތުރަށް ވިދާޅުވީ، މިފްކޯއަކީ ކޮންމެ މަސްވެރި އާއިލާއަކާއި ގުޅިފައިވާ ކުންފުންޏެއް ކަމަށާއި، ފާއިތުވި ދުވަސްތަކުގައި ކުންފުންޏަށް ބޮޑެތި ކުރިއެރުންތަކެއް ލިބިފައިވާ ކަމަށެވެ. އަދި މިފްކޯގެ ޚިދުމަތްތައް އިތުރަށް ފުޅާ ކުރުމަށްޓަކައި އުތުރުގެ މަސްވެރިންނަށް ދިމާވެފައިވާ ދަތިތައް ޙައްލު ކުރުމަށް މަސައްކަތް ކުރާނެކަމުގެ ޔަޤީންކަން ފައުޒީ ދެއްވިއެވެ. އަދި އައްޑޫ ފިޝަރީޒް ކޮމްޕްލެކްސްއަށް މަސް ކިރަން އަންނަ އުޅަނދުތަކަށް ފަސޭހަކަމާއެކު ކައިރި ކުރެވޭނެ އިންތިޒާމު ހަމަޖައްސަވާނެކަމަށްވެސް ފައުޒީ ވިދާޅުވިއެވެ.\nމިފްކޯއިން ފާއިތުވި އަހަރުތަކުގައި އެކި ދާއިރާތަކުން ގިނަގުނަ ކުރިއެރުންތަކެއް ހޯދާފައެވެ. 2018 ވަނަ އަހަރުގެ3ވަނަ ކުއާޓަރއާއި އަޅާބަލާއިރު މިއަހަރު މަސްގަނެފައިވާ ޢަދަދަށް އެކަނި ބަލާލިނަމަވެސް 78 އިންސައްތައިގެ ކުރިއެރުމެއް މިފްކޯއިންވަނީ ހޯދާފައެވެ.


Vakivaki sifain haaziruviya nudheyn ulhuhvaa kamuge thuhumathu raeesah! – Iru\nމާފުށީ ޖަލުގައި ހުރި ގައިދީއަކު އޯވަޑޯޒް ވެއްޖެ\nހއ. ދިއްދޫއަށް ދިޔަ ބޯޓެއްގެ ފަޅުވެރިންތަކެއް ކޮވިޑަށް ޕޮޒިޓިވް\nތިނަދޫގައި ކާފިއު ހިންގަނީ\nއެންމެ ހަލުވިކޮށް ފެތުރެނީ އިންޑިއާގެ ވޭރިއަންޓް: ޑަބުލިޔުއެޗުއޯ\nވަކިވަކި ސިފައިން ހާޒިރުވިޔަ ނުދޭން އުޅުއްވާ ކަމުގެ ތުހުމަތު ރައީސަށް!\nސަމާ·7ޖޫން 2021\nވަކިވަކި ސިފައިން 241 ކޮމިޓީއަށް ހާޒިރު ނުކުރަން އިސްވެ އުޅުއްވަނީ ރައީސުލްޖުމްހޫރިއްޔާ އިބްރާހީމް މުހައްމަދު ޞާލިހް ކަމަށް ރައީސް ނަޝީދު ތުހުމަތު ކުރައްވައިފިއެވެ.\nއެމްޑީޕީގެ ޗެއާޕާރސަން އަދި ހެންވޭރު ހުޅަނގު ދާއިރާ މެމްބަރު ހަސަން ލަތީފް މެދުވެރި ކުރައްވައި އެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕްގައި ޕޯސްޓް ކުރި މެސެޖްގައި ބުނެފައިވަނީ، ރައީސުލް ޖުމްހޫރިއްޔާ ލޮބީ ކުރައްވައިގެން އަސްކަރިއްޔާގެ ވަކިވަކި ސިފައިން 241 ކޮމިޓީއަށް ހާޒިރުވިޔަ ނުދޭން މަސައްކަތް ކުރައްވާ ސަބަބެއް އެމަނިކުފާނަށް އެއްގޮތަކަށް ވެސް ވިސްނިވަޑައިނުގަންނަވާ ކަމަށެވެ. ސިއްރުކުރަން މަސައްކަތް ކުރައްވަނީ ކޮންކަމެއްތޯ ކަމަށް ވިދާޅުވެ އެ މެސެޖްގައި ސުވާލު އުފައްދަވާފައިވެއެވެ. ހަސަން ލަތީފް މެދުވެރި ކުރައްވާ ރައީސް ނަޝީދު ފޮނުއްވި މި މެސެޖްގެ ސްކްރީން އިމޭޖްތައް ސޯޝަލް މީޑިއާގައިވެސް ވަނީ އާއްމުވެފައެވެ.\nވަކިވަކި ސިފައިން ކޮމިޓީއަށް ހާޒިރު ނުކުރެވޭނެ ކަމަށްބުނެ އަސްކަރިއްޔާއިން މަޖިލީހަށް ފޮނުއްވި ސިޓީގައި ސޮއި ކުރައްވާފައިވާ ޑިފެންސް މިނިސްޓަރުގެ ނައިބު ހަސަން ޒަމީލްގެ މައްސަލައެއް އިމްތިޔާޒާއި ސުލޫކީ ކޮމިޓީއަށް ރައީސް ނަޝީދު ހުށަހެޅުއްވިއެެވެ. އެހެން ނަމަވެސް އެ މައްސަލަ ކޮމިޓީންވަނީ ބޭރުކޮށްލާފައެވެ.\nއާދިއްތަ ދުވަހުގެ ރޭ އެމްޑީޕީގެ ގައުމީ މަޖިލީހުގެ ވަޓްސްއެޕް ގްރޫޕުގައި އަލިފުށީ ދާއިރާގެ މެމްބަރު މުހައްމަދު ރަޝީދު ހުސެއިނަށް ޓެގް ކުރައްވައި މަޖިލީހުގެ ނައިބު ރައީސް އީވާ އަބްދުﷲ ފޮނުއްވި މެެސެޖްގައި ވިދާޅުވެފައިވަނީ 241 ކޮމިޓީގެ ތަހުގީގަށް ހުރަސް އެޅުއްވުމަށް މަސައްކަތް ނުކުރެއްވުމަށެވެ. ކޮމިޓީގެ އެހެން މެމްބަރުންނަށް ގުޅައިގެން ކަންކަމަށް ހުރަސްތައް މެދުވެރި ކުރުވުމަށް ކުރައްވާ މަސައްކަތް ހަމަ ނުޖެހޭ ކަމަށެވެ.\nހަނިމާދޫ އެއާޕޯޓު ތަރައްގީއަށް ރަށުގެ ބިމުން ބޮޑު ބައެއް ނެގުމާ ދެކޮޅަށް ޕެޓިޝަނެއް\nއީވާގެ މެސެޖްގައި، ރައީސް ނަޝީދުގެ ހާލަތާމެދު ވީ ހަމްދަރުދީގެ “ޑެޑްލައިން” ހަމަވީ ތޯ ސުވާލު އުފައްދާފައިވެއެވެ. މެސެޖް ނިންމަވާލައްވާފައިވަނީ މިއީވާ ސަރުކާރެއް ކަމަށް ވިދާޅުވެފައެވެ.\nރައީސް ނަޝީދަށް ދިން ޓެރަރިސްޓް ހަމަލާ އާ ގުޅިގެން މިހާތަނަށް ފުލުހުން ވަނީ ހަތަރު މީހަކު ހައްޔަރުކޮށްފަ އެވެ. އެއީ އަހުމަދު އަދުހަމް، 25، އާއި މއ. ފޭރުގެ މުޖާޒް އަހްމަދު 21، އާއި ގއ. ކޮނޑޭ، ފޮޅޭމާ، ތަހުމީން އަހްމަދު، 32 އަދި ދަރަވަންދޫއިން ލ.ގަން، ދުންފިނި އުފާ، އަހުމަދު ފާތިހު، 23، އެވެ.


Dhuniyey Ge Enme Agubodu Coffee Ge Rahabalan Beynun Nama Dhaanvee Switzerland Ah - Vaguthu\nދުނިޔޭގެ އެންމެ އަގުބޮޑު ކޮފީގެ ރަހަބަލަން ބޭނުންނަމަ ދާންވީ ސްވިޓްޒަލޭންޑް އަށް\n10 މަސް ކުރިން ( އޭޕްރީލް 30, 2018 )\nސްވިޓްޒަލޭންޑްއަކީ ޔޫރަޕްގެ އިތުރުން މުޅި ދުނިޔޭގައިވެސް ތަރައްގީއާއި ތަހުޒީބުގެ ގޮތުން އެންމެ ކުރިއަރާފައިވާ އެއް ގައުމެވެ. އެގޮތުން އެ ގައުމަކީ އެންމެ އުފާވެރި ހަޔާތެއް އެ ގައުމުގެ ރައްޔިތުން ދިރިއުޅޭކަމަށް ފާހަގަކުރެވިފައިވާ އެއް ގައުމެވެ. ސްވިޓްޒަލޭންޑްއަކީ އެގައުމުގެ ނިއުޓްރަލް ސްޓޭޓަސްގެ ސަބަބުންވެސް ދުނިޔޭގެ އެންމެ މަޝްހޫރު އެއް ގައުމެވެ. އެގައުމަކީ ޔޫރަޕްގެ އިތުރުން ދުނިޔޭގައިވެސް އެއްވެސް ހަނގުރާމައެއްގައި ވަކި ކޮޅަކަށް ނުޖެހިއޮތުމަށް ނިންމާފައިވާ ގައުމެކެވެ.\nނިއުކްލިއާ ހަނގުރާމައެއް ފެށިއްޖެނަމަ ދިޔުން އެންމެ ރައްކާތެރި ތަނަކީވެސް ސްވިޓްޒަލޭންޑްއެވެ. އެގޮތުން ސްވިޓްޒަލޭންޑްއަށް ވަދެވެން އޮންނަ މައި މަގުތަކަކީ ގޮވާތަކެތިން ފުރާލެވިފައިވާ ތަންތަނެވެ. ސްވިޓްޒަލޭންޑްއަށް ހަމަލާއެއް އައިސްފި ހިނދެއްގައި އެ މަގުތައް ވަގުތުން ގޮއްވާލެވޭނެއެވެ. ސްވިޓްޒަލޭންޑްއަކީ ދުނިޔޭގައި ހަތަރެސްކަން ބައްޓަމަށް ދިދަ ހުންނަ ދެ ގައުމުގެ ތެރެއިން އެއް ގައުމެވެ. އަނެއް ގައުމަކީ ވަޓިކަން ސިޓީއެވެ.\nދުނިޔޭގެ އެންމެ އަގުބޮޑު ކޮފީ ލިބެން ހުންނަނީވެސް ސްވިޓްޒަލޭންޑްއިންނެވެ. އެގޮތުން ސްވިޓްޒަލޭންޑްގެ ވެރިރަށް ޒިއުރިކްގައިގައި ކޮފީ ތަށްޓެއްގެ އަގު އުޅެނީ3ޑޮލަރަށްވުރެ މަތީގައެވެ. އޭގެ އިތުރުންވެސް ސްވިޓްޒަލޭންޑްގައި ކުއްތާއެއް އޮޅުކޮށްގެން ގެންގުޅޭނަމަ އެކަމަށްވެސް ޓެކްސްއެއް ނެގިގެންދެއެވެ.\nއަދި ސްވިޓްޒަލޭންޑްއަކީ މުޅި ދުނިޔޭގައި ކުށުގެ އަދަދު އެންމެ ދަށް އެއް ގައުމެވެ. ސްވިޓްޒަލޭންޑްގައި އާންމުންގެ މުސާރަވެސް އެހާމެ މައްޗެވެ. ދުނިޔޭގެ އެންމެ ކުރިއަރާފައިވާ ގައުމުގެ ގޮތުގައި ސްވިޓްޒަލޭންޑް ގިނަ ބަޔަކު ދެކެނީ ސަބަބެއް ނެތިއެއް ނޫނެވެ. އެގައުމަކީ ފަރުބަދަތަކުން ފުރިފައިވާ ފަތުރުވެރިކަމަށްވެސް ނަން މަޝްހޫރު އާދަޔާޙިލާފް ރީތިކަމެއް ލިބިފައިވާ ގައުމެކެވެ.


Bar Councilun ulheny Qaanoonee Dhaairaa ah Byaku Nukumedhaanethee Ekamah Huras Alhan: Yaugoob – Iru\nބާކައުންސިލުން އުޅެނީ ގާނޫނީ ދާއިރާ އަށް ބަޔަކު ނުކުމެދާނެތީ އެކަމަށް ހުރަސް އަޅަން: ޔައުގޫބް\nވަކީލުންނަށް ލައިސަންސް ދިނުން ލަސްކުރަން ބާކައުންސިލުން މަސައްކަތްކުރާ ކަމަށާއި އެ ކައުންސިލްގެ މެމްބަރުން މަސައްކަތް ކުރައްވަނީ ގާނޫނީ ދާއިރާ އަށް އާ ބަަޔަނު ނުކުމެދާނެތީ އެކަމަށް ހުރަސް އަޅަން ކަމަށް ރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު ޔައުގޫބް އަބްދުﷲ ވިދާޅުވެއްޖެ އެވެ.\nކޮވިޑް-19 ގެ ބަލިމަޑުކަމުގެ ސަބަބުން ގާނޫނީ ވަކީލު ކަމުގެ ހުއްދަ ދޫކުރުމަށް ގާނޫނީ ފަންނުގެ ގާނޫނުގައި އޮންނަ ބާ ކައުންސިލްގެ އިމްތިހާނާއި ތަމްރީން ޕްރޮގްރާމްގެ ޝަރުތު ފަސް ކުރުމަށް ދަނގެތި ދާއިރާގެ މެންބަރު މުހައްމަދު ނާޒިމް ހުށަހެޅުއްވި ބިލަށް ބަހުސް ކުރައްވަމުން ޔައުގޫބް ވިދާޅުވީ ދަރިވަރުންނަށް ޓަކައި އެ ބިލަށް ތާއީދު ކުރައްވާ ކަމަށެވެ.\nއޭނާ ވިދާޅުވީ ބާކައުންސިލްގެ މެމްބަރުންގެ ގޮތުގައި މިހާރު ތިއްބެވި ބޭފުޅުންނަކީ އެ ކައުންސިލަށް އިންތިހާބުވެވަޑައިގަންނަވަން ވަރަށް ޝައުގުވެރިކަމާ އެކު މަސައްކަތް ކުރެއްވި ބޭފުޅުން ކަމަށެވެ. ނަމަވެސް ބާކައުންސިލަަށް އިންތިހާބުވުމުން އެ ބޭފުޅުންގެ ޚަބަރެއް ހިލަމެއް ވެސް ނުވާ ކަމަށް އޭނާ ވިދާޅުވި އެވެ.\n“އަޅުގަނޑު އަދިވެސް މި ގާނޫނުގެ އެއްވެސް އުނިކަމެއް ހުރި ކަމަކަށް ގަބޫލެއް ނުކުރަން. ނަމަވެސް މި މަސައްކަތް ކުރަން ހަވާލު ކުރި ފަރާތުގެ އިހުމާލާ ގުޅިގެން އަޅުގަނޑުމެންނަށް އަނެއްކާ ވެސް މި އޮތީ މި ގާނޫނު ބަދަލު ކުރަން ޖެހިފައި. ގާނޫނު ތަންފީޒު ކުރާނެ މީހެއް ނުބަހައްޓަން ޖެހޭ ހާލަތަށް މި ދަނީ.” ޔައުގޫބް ވިދާޅުވި އެވެ.\nސައްހަ މައުލޫމާތު ހާމަކުރުމަށް މުއައްސަސާތަކުގެ އެއްބާރުލުން މުހިންމު: ޕީޖީ\nޔައުގޫބް ވިދާޅުވީ ބާ އިމްތިހާނު ބޭއްވުން ލަސްކޮށްފައިވާ ކަމަށް ދެކެވަޑައިގަންނަވާ ކަމަށާއި އެއީ ގާނޫނީ ދާއިރާއަށް އާ ބަޔަކު ނުކުމެ، ކުރީގެ ނުފޫޒު ގަދަ ބޭފުޅުންގެ ނުފޫޒު އެކަމުގެ ސަބަބުން ގެއްލިދާނެތީ ކަަމަށް ދެކެވަޑައިގަންނަވާ ކަމަށެވެ.


އޮކްޓޫބަރު މަހުގެ3ވަނަ ދުވަހަކީ، ޤައުމީ ފަތުރުވެރިކަމުގެ ދުވަސް ކަމަށް ހަމަޖެއްސެވުން - The President's Office\nއޮކްޓޫބަރު މަހުގެ3ވަނަ ދުވަހަކީ، ޤައުމީ ފަތުރުވެރިކަމުގެ ދުވަސް ކަމަށް ހަމަޖެއްސެވުން\n5 އޮކްޓޫބަރު 2021، ރިފަރެންސް: 2021/25\n2022 ވަނަ އަހަރުން ފެށިގެން، ކޮންމެ އަހަރެއްގެ އޮކްޓޫބަރު މަހުގެ3ވަނަ ދުވަހަކީ، ޤައުމީ ފެންވަރުގައި ފާހަގަކުރާ، [ޤައުމީ ފަތުރުވެރިކަމުގެ ދުވަސް] ކަމަށް ހަމަޖައްސަވައިފި ކަމުގައި ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nމިކަން މިގޮތަށް ހަމަޖެއްސެވީ، ރާއްޖޭގައި ޓޫރިސްޓް ރިޒޯޓެއް ފުރަތަމަ ހުޅުވުނު ދުވަހަކީ، އޮކްޓޫބަރު މަހެއްގެ3ވަނަ ދުވަސްކަމަށްވާތީއާއި، ޤައުމީ ފެންވަރުގައި ރާއްޖޭގެ ފަތުރުވެރިކަމުގެ ދުވަހުގެ ގޮތުގައި ފާހަގަކުރެއްވުމަށް މިހާތަނަށް ވަކި ދުވަހެއް ކަނޑައަޅުއްވައިފައި ނުވާތީއާއި، ފަތުރުވެރިކަމުގެ ދުވަހުގެ ގޮތުގައި ޤައުމީ ފެންވަރުގައި ފާހަގަކުރެއްވުމަށް އެންމެ އެކަށީގެންވާ ދުވަހަކީ، އެ ދުވަސް ކަމަށްވާތީ ކަމުގައި ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nމި ދުވަސް ފާހަގަކުރެއްވުމުގެ އެންމެހައި ކަންކަން ކުރިއަށް ގެންދަވާނީ، މިނިސްޓްރީ އޮފް ޓޫރިޒަމުން ކަމުގައި ދަންނަވަންވެސް ރައީސުލްޖުމްހޫރިއްޔާ ވިދާޅުވިއެވެ.


ލ. ކަލައިދޫ މިސްކިތުން ހުސްވެފައިވާ މަސައްކަތު މަޤާމަށް މީހަކު ހޯދުން\nމި އިޢުލާންވަނީ 13 ޖޫން 2018 2241 ގައި ބާތިލް ކުރެވިފައެވެ.\nލ. ކަލައިދޫ ކައުންސިލް އިދާރާ / ލ. ކަލައިދޫ މިސްކިތް\nސަޕޯޓިންގ ކޯ އެލަވަންސް 1: މަހަކު -/1200ރ (ބާރަ ސަތޭކަ ރުފިޔާ)\nމަޤާމުގެ މަސްއޫލިއްޔަތުތަކާއި ވާޖިބުތައް::\nމިސްކިތުގެ ކުޑަދޮރުތަކާއި ބޮޑުދޮރުތައް ފުހެ ސާފުކުރުން.\nމިސްކިތުގެ ވަޅު ހަޑިވުމުން ވަޅުދިޔަހިއްކާ ސާފުކުރުން\nމިސްކިތުގައި ހިފާ ގެންގުޅޭ ސާމާނު ރާއްކާތެރިކަމާއެކު ބެލެހެއްޓުން.\nމިސްކިތުގައި އިންތިޒާމްކުރާ ދީނީ ނަޞޭޙަތް ދިނުންފަދަ ކަންކަމުގައި ކުރަންޖެހޭ ކަންކަން ކުރުން.\nކޮންމެ ނަމާދު ވަގުތެއްގެ 15 މިނެޓް ކުރިން މިސްކިތުގެ ދޮރުތައް ހުޅުވުމާއި، ލައިޓްތައް ދިއްލުމާއި، ފަންކާތައް ޖެހުން. އަދި ނަމާދުގެ ޖަމާޢަތް ނިމުމުން މީހުން ނެތް ދިމާލުގައި ޖަހާފައި ހުންނަ ފަންކާއާއި ދިއްލާފައި ހުންނަ ލައިޓްތައް ނިއްވާލުމާއި ދޮރުތައް ލެއްޕުން.\nގޯތިތެރޭގައި އިންދައިގެން ހައްދާ ގަސްތަކުގެ އިތުރުން ގޯތިތެރެއިން ފަޅާ އެކިބާވަތްބާވަތުގެ ގަސްތައް ރީތޮކޮށް ކޮށުމާއި، ވިނަތައް ނޮޅާ ސާފުކޮށް ބެލެހެއްޓުން.\nމިސްކިތް ބެލެހެއްޓުމާގުޅޭގޮތުން ޙަވާލުކުރެވޭ އެންމެހައި މަސައްކަތްކުރުން.\nނޯޓު: ލިޔަން ކިޔަން އެނގޭކަން ދެނެގަންނާނީ، ދަށްވެގެން ގްރޭޑް5ނިންމިކަމުގެ ލީވިންގ ސެޓްފިކެޓް ނުވަތަ ލިޔަން ކިޔަން އެނގޭކަމަށް ސަރުކާރުގެ ކަމާބެހޭ އިދާރާއަކުން ބަޔާންކޮށް ދޫކުރާ ލިޔުމަކަށް ބަލައިގެންނެވެ.\n7.ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާނަމަ، އެ ސެޓުފިކެޓުގެ ކޮޕީ.\nތަޢުލީމާއި ތަމްރީން (ލިބިފައިވާ އިތުރު ތަޢުލީމާއި ވަޒީފާގެ ދާއިރާއާގުޅޭ ކުރުމުއްދަތުގެ ތަމްރީން) %26\nމަޤާމުގެ މަސައްކަތުގެ ދާއިރާއާ ގުޅޭ ތަޖުރިބާ، %26\nލިބިފައިވާ މަސައްކަތުގެ ހުނަރު (އިންޓަރވިއު/ޕްރެކްޓިކަލްސް) %48\nވަޒީފާއަށް އެދޭ ފޯމު މިނިސްޓްރީ އޮފް އިސްލާމިކްއެފެއާޒުގެ ކައުންޓަރުން ލިބެން ހުންނާނެއެވެ. އަދި މި އިދާރާގެ www.islamicaffairs.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ޖޫން 26 ވަނަ ދުވަހުގެ 12:00 ގެ ކުރިން، ލ. ކަލައިދޫ ކައުންސިލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، idhara456@gmail.com އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2018 ޖުލައި 01 އާއި 2018 ޖުލައި 10 އާ ދެމެދު، ލ. ކަލައިދޫ ކައުންސިލްގެ އިދާރާގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ހާޒިރުވުމަށް ތައްޔާރުވެގެން ތިބުން އެދެމެވެ.\n%35 (ތިރީސް ފަސް ޕަސެންޓް )\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6800730,3020218 ނަންބަރު ފޯނާއެވެ. ފެކްސް ނަންބަރަކީ 3315161 އެވެ. އީ-މެއިލް ކުރާނީ info@islamicaffairs.gov.mv ނުވަތަ idhara456@gmail.com އަށެވެ.\nޕަބްލިޝްކުރި ތާރީޚު: 13 ޖޫން 2018\nޕަބްލިޝްކުރި ގަޑި: 1623\nސުންގަޑި: 26 ޖޫން 2018 1200


Boby eagles ah badhalu vejje\nބޮބީ އީގަލްސްއަށް ބަދަލުވެއްޖެ\nބޮބީ ފުޓުބޯޅަ ކެރިޔަރުފެށީ ކްލަބް އީގަލްސްއިން\nބޮބީ އަކީ މި ޓްރާންސްފަރ މާކެޓްގައި އީގަލްސް އިން ގެނައި ތިންވަނަ ކުޅުންތެރިޔާ\nކ. މާލެ | 14 ޖެނުއަރީ 2020 | އަންގާރަ 21:32 | 1,922\nބޮބީ - ސޯޝަލް މީޑިއާ\nކްލަބް ގްރީންސް ސްޓްރީޓްސްއަށް މި ސީޒަނުގައި ކުޅެމުންއައި ރިހާމް އަބްދުލް ގަނީ (ބޮބީ) އޭނާގެ ކުރީގެ ކްލަބް، ކްލަބް އީގަލްސްއަށް ބަދަލުވެއްޖެއެވެ.\nބޮބީ އަކީ މި ޓްރާންސްފަރ މާކެޓްގައި އީގަލްސް އިން ގެނައި ތިންވަނަ ކުޅުންތެރިޔާއެވެ. މީގެ ކުރިން އީގަލްސްއިން ވަނީ ނިލަންދޫއަށް ކުޅެމުން އައި ބިދޭސީ ކުޅުންތެރިޔާ ޓޮޝީކީ އޮކަމޯޓޯ އާއި ފޯކައިދޫއަށް ކުޅެމުންއައި ހަސަން ނަޒީމް (ޗޯޓު) ގެނެސްފައެވެ.\nއުމުރުން 22 އަހަރުގެ ބޮބީ އީގަލްސްއަށް ބަދަލުވީ މި ސީޒަނުގެ ނިޔަލަށެވެ. ބޮބީގެ އިތުރުން ގްރީން ސްޓްރީޓްސް ދޫކޮށް ގިނަ ކުޅުންތެރިންތަކެއް ވަނީ މި ޓްރާންސްފަރ މާކެޓްގައި ގޮސްފައެވެ. އެގޮތުން ދިވެހި ރާއްޖޭގައި އުފެދުނު އެންމެ މޮޅު ފުޓުބޯޅަ ކުޅުންތެރިޔާ އަލީ އަޝްފާގް (ދަގަނޑޭ) އާއި ގާސިމް ސަމާމް (ސައްމެ) ހިމެނެއެވެ. މައުލޫމާތު ލިބިފައިވާ ގޮތުން މި ކުޅުންތެރިން ގްރީން ދޫކޮށް ދިޔައީ އެޓީމްގެ ކޯޗު އަލީ ސުޒެއިންގެ ހުއްދަ އާއި އެކުގައެވެ.\n2017 ވަނަ އަހަރު ފުރަތަމަ ޑިވިޝަންފެށި ބޮބީ އެންމެ ފުރަތަމަ ފެނިގެންދިޔައީ އީގަލްސްގެ ޖާޒީގައެވެ. އޭގެ ފަހުން 2018 ވަނަ އަހަރު ނިއުރޭޑިއަންޓް އަށް ބަދަލުވެ ބޮބީ ވަނީ އެޓީމުގައ މޮޅު ކުޅުމެއް ދައްކައި ގައުމީ ޓީމުން ޖާގަ ހޯދައިފައެވެ. ގައުމީ ޓީމާއިއެކު ސާފް ސުޒުކީ ކަޕް ކާމިޔާބުކުރި ބޮބީ ވަނީ ނިއުރޭޑިއަންޓްއާއި އެކު އޭއެފްސީ ކަޕްގައި ވެސް ރަނގަޅު ކުޅުމެއް ދައްކައިފައެވެ.\nމި ސީޒަނުގައި ގްރީންއަށް ބަދަލުވެ ގްރީންގެ ފުރަތަމަ އެގާރައިގައި ހިމެނިގެން ކުޅުނު ބޮބީއަށް ވަނީ އެޓީމުގެ ކޯޗު ސުޒެއިން ވަރަށް ބޮޑަށް ތައުރީފް ކޮށްފައެވެ.\nއީގަލްސް އާއި އެކު ބޮބީ ކުޅޭނެ ފުރަތަމަ މެޗަކީ ބުރާސްފަތި ދުވަހު ޓީސީ އާއި ދެކޮޅަށް ކުޅޭ މެޗެވެ.


PPM Ge Faraathun Addu Gai Miadhu Vehicle Bureh Beyvumah Hama Jehifa Eh Nei - Vaguthu\nހަބަރު , ސިޔާސީ\nޕީޕީއެމްގެ ފަރާތުން އައްޑޫގައި މިއަދު ވެހިކަލް ބުރެއް ބާއްވާ ގޮތަށް ހަމަޖެހިފައެއް ނެތް\n4 މަސް ކުރިން ( އޮގަސްޓް 12, 2017 )\nޕީޕީއެމްގެ ފަރާތުން މިއަދު އައްޑޫ ސިޓީ ހިތަދޫގައި ވެހިކަލް ބުރެއް ބާއްވަން ހަމަޖައްސާފައިވާ ވާހަކަތައް އެ ޕާޓީން ދޮގުކޮށްފިއެވެ.\nޕީޕީއެމްއިން މިއަދު ހިތަދޫގައި ވެހިކަލް ބުރެއް ބާއްވަން ހަމަޖައްސާފައިވާ ކަމަށްބުނެ "އައްޑޫ ލައިވް" ގައި ހަބަރެއް ޝާއިރު ކޮށްފައިވާއިރު އެ ހަބަރުގައި ވަނީ މި ވެހިކަލް ބުރުގައި ބައިވެރިވާ ކޮންމެ ސައިކަލަކަށް 1،200ރ. އަދި ކާރަކަށް 2،500ރ. ގެ މަގުން ފައިސާ ދޭން ނިންމާފައިވާ ކަމަށް ސޯޝަލް މީޑިޔާގައި އަޑުފެތުރިފައިވާ ކަމަށެވެ.\nމި ވާހަކަތަކާ ގުޅިގެން "ވަގުތު" އަށް މައުލޫމާތުދެމުން ޕީޕީއެމްގެ އޮފިޝަލަކު ވިދާޅުވީ އެއީ ކަނޑައެޅިގެން ދޮގު ވާހަކަތަކެއް ކަމަށާއި އެއްވެސް އިރެއްގައި އައްޑޫގައި މިއަދު ވެހިކަލް ބުރެއް ބާއްވަން ހަމަޖެހިފައި ނެތް ކަމަށެވެ.\n"ދޮގު ހެދުން ހައްދުން ނެއްޓީމަ އެންމެފަހުން އެ އޮތީ އަތަށް ގޮވާފަ. ބާއްވަން ހަމަޖެހިފައި ނުވެސް ނެތް ހަރަކާތަކަށް ފައިސާ ބަހާ ވާހަކަ އެ އޮތީ" އޮފިޝަލް ވިދާޅުވިއެވެ.\nވެހިކަލް ބުރެއް މިއަދު ނުބޭއްވިއަސް އެނގިފައިވާ ގޮތުގައި ހިތަދޫ ޒުވާނުންގެ މަރުކަޒުގައި މިއަދު ހަވީރު ޕީޕީއެމްގެ އިވެންޓެއް ބޭއްވުމަށް ވަނީ ހަމަޖެހިފައެވެ. މީގެ ތިން ދުވަސްކުރިން ފަށައިގެން ވެސް އެ ހަރަކާތް އޮންނަ ކަމާއި އަދި އޮންނަތަން ވެސް ވަނީ އިއުލާންކޮށްފައެވެ.\nއެ ހަރަކާތުގައި ބައިވެރިވުމަށް އައްޑޫ ސިޓީގެ ގުޅިފައިވާ ރަށްތަކުން އަންނަ މީހުން އުފުލުމަށް ހަމަޖެހިފައިވަނީ ބަސްތަކުގައެވެ.\nމި ހަފްތާ ބަންދުގައި ޕީޕީއެމްގެ ހަރަކާތްތަށް ރާއްޖޭގެ އެކި ކަންކޮޅުތަކުގައި ކުރިއަށް ގެންދިޔުމަށް ވަނީ ހަމަޖެހިފައެވެ.\nއޮގަސްޓް 13, 2017 - 07:34\nއިދިކޮޅު މީހުން ފަސާދަ ކުރުމަކީ މިއަދު އާކަމެށްނޫން. އަބަދުވެސް ހިނގާކަމެށް އެއީ އެންނު ބިރަކާއި ނުލައި ހިޔާލުފާޅުކުރުމަކީ.\nއޮގަސްޓް 12, 2017 - 14:25\nއައްޑޫ ލައިވްއަކީ އަބަދުވެސް ދޮގު ހަބަރު ފަތުރާާ ތަނެއް\nއޮގަސްޓް 12, 2017 - 13:40\nކޮން ދޮގެކޭ ކިޔާކަށްތަ ލާރިދީގެންވެސް ބާވެރިވާނެ ބަޔަކު ނުވި އެހެންވެ އެކަން ކެންސަލް ކޮށްލި\nޝަހީދުވި ފަލަސްތީނު މީހުންގެ އަދަދު 11 އަށް އަރައިފި\n26 މިނެޓް ކުރިން 1\n52 މިނެޓް ކުރިން 1


MDP ge3MP aku idhikolhu coalition aai gulhenee!\nއެމްޑީޕީ ވަނީ މަޖިލިހުގެ ސުޕަ މެޖޯރިޓީ ހޯދާފައި-- ފޮޓޯ: މަޖިލިސް\nއެމްޑީޕީއަށް ނިސްބަތްވާ މަޖިިލިސް ތިން މެމްބަރަކު އިދިކޮޅު ކޯލިޝަނާ ގުޅެނީ!\nސަރުކާރު ހިންގާ، މޯލްޑިވިއަން ޑިމޮކްރެޓިކް ޕާޓީ (އެމްޑީޕީ)ގެ ތިން މަޖިލިސް މެމްބަރަކު ކުރިއަށް އޮތް ދެ ދުވަހުގެ ތެރޭގައި އިދިކޮޅު ކޯލިޝަނާ ގުޅިވަޑައިގަންނަވާނެ ކަމަށް ޕީޕަލްސް ނެޝަނަލް ކޮންގްރެސް (ޕީއެންސީ)ގެ ޕާލަމެންޓްރީ ގްރޫޕް ލީޑަރު އަދި ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވެއްޖެ އެވެ.\nސީއެންއެމްގެ "އިތުރުކާފް" ޕްރޮގްރާމްގައި ވާހަކަ ދައްކަވަމުން މެމްބަރު އާދަމް ޝަރީފް ވިދާޅުވީ އެމްޑީޕީގެ ތިން މެމްބަރަކު އިދިކޮޅު ކޯލިޝަނާއި ގުޅިވަޑައިގަތުމުގެ ޝައުގުވެރިކަން ފާޅުކޮށްފައިވާ ކަމަށާއި، އޭނާއާ ބައްދަލުކޮށް އެކަމާއި ގުޅޭ މަޝްވަރާތައް ކޮށްފައިވާ ކަމަށެވެ.\nތިން މެމްބަރުންނާ ގުޅޭ މައުލޫމާތު ސީއެންއެމްއާ ހިއްސާކުރައްވަމުން އާދަމް ޝަރީފް ވިދާޅުވީ އޭގެ ތެރޭގައި އުތުރަށް ނިސްބަތްވެވަޑައިގަންނަވާ ދެ މެމްބަރަކާއި ދެކުނަށް ނިސްބަތްވެވަޑައިގަންނަވާ އެއް މެމްބަރަކު ހިމެނިވަޑައިގަންނަވާ ކަމަށެވެ.\nއެގޮތުން އޭގެ ތެރޭގައި އުތުރަށް ނިސްބަތްވެވަޑައިގަންނަވާ މިނިވަން މެމްބަރެއް ވެސް ހިމެނިވަޑައިގަންނަވާ ކަމަށާއި، ނަމަވެސް އެ ތިން މެމްބަރުންގެ ނަން ވިދާޅުވެދެއްވަން އުޒުރުވެވަޑައިގަންނަވާ ކަމަށް އާދަމް ޝަރީފް ވަނީ ވިދާޅުވެފަ އެވެ.\n"ވަކި ވަކި މެމްބަރުން، ހަތަރު ބޭފުޅަކު ހަމަ އަޅުގަނޑާ ވެސް ވަކިން ބައްދަލުކުރައްވާ އެބޭފުޅުން އަޅުގަނޑުމެންނާއި ގުޅިވަޑައިގަތުމުގެ ޝައުގުވެރިކަން ހުރިކަން ފާޅުކުރައްވާފައި އެބަ އޮތް،" އާދަމް ޝަރީފް ވިދާޅުވި އެވެ.\nއާދަމް ޝަރީފް ވިދާޅުވީ އެ ތިން މެމްބަރުން އިދިކޮޅު ކޯލިޝަނާއި ގުޅިވަޑައިގަންނަވަނީ އެއްވެސް ކަމެއް ޝަރުތުކޮށްފައި ނޫން ކަމަށާއި އެއީ ނިމިދިޔަ ދައުރުގައި މަޖިލިސް ކުރިއަށް ދިޔަ ގޮތާއި ދޭތެރޭ އެ މެމްބަރުން "ފްރަސްޓްރޭޓް" ވެގެން ކަމަށެވެ.\nމަޖިލީހުގެ ނިމިދިޔަ ދައުރުގައި މަސައްކަތް ކުރިއަށް ދިޔަ ގޮތާއި ދޭތެރޭ ވަރަށް ބޮޑަށް ފާޑުވިދާޅުވެ ވާހަަކަ ދައްކަވަމުން ޝަރީފް ވިދާޅުވީ އެމްޑީޕީގެ ސުޕަ މެޖޯރިޓީ މަޖިލިސް ތެރޭގައި އޮތް ނަމަވެސް މަޖިލިސް ތެރޭގައި، އެ ޕާޓީ ވަނީ ދެބަޔަށް ބެހިފައި ކަމަށާއި، އެމީހުންގެ ތެރޭގައި ގިނަ މައްސަލަތަކެއް އުޅޭ ކަމަށެވެ.\nރައްޔިތުންގެ މަޖިލީހުގައި އިދިކޮޅު ކޯލިޝަންގެ އަދަދަކީ ނުވައެކެވެ. އެއީ ޕީޕީއެމްގެ ހަ މެމްބަރުންނާއި ޕީއެންސީގެ ތިން މެމްބަރުންނެވެ.\nމަޖިލިސް އިދިކޮޅު ކޯލިޝަން އެމްޑީޕީ ޕީއެންސީ ޕީޕީއެމް


Vaahaka: Hithi Handhaan (Part 8) | ungoofaaru.com\nބަނޑޭރިގަނޑު/މުނިފޫހި ފިލުވުން/ހިތި ހަނދާން (8 ވަނަ ބައި)\n0 5392މިނެޓުން ކިޔާލެ\n“ނަބާޙް ކޮބާ ދާކަށް ނުވޭތޯ މިހާރު ހުރިހާ ޓީޗަރުން ވެސްގޮސްނިމިއްޖެ” ވޮޗަރު އާދަންބެ ސުކޫލް ބަންދު ކުރާގަޑިޖެހިގެން ނަބާޙް ލައިބްރަރީ ކަނެއްގައި ފޮތުން ކިޔަން އިންދާ ފެނިގެން ނަބާޙް ކައިރީ ބުނެލިއެވެ. އާނދޮގޭއޭ ބުނަމުން ނަބާޙް ފޮތްލައްޕާލިއެވެ. އަދި ވަރަށް ފަރުވާތެރިކަމާއެކު ފޮތް ކުރިން އޮތްދަބަހަށް ލިއެވެ. ވޮޗަރު އަލިބެދެކެ ހިތްހަމަ ނުޖެހިފައެވެ. މިފަހަރު މިވީ ހިންދީ ސީރީޒް ތަކުން ވާގޮތެވެ. އެންމެ ބަލާހިތްވާ ބަޔަށް ދާއިރަށް އެވެސް ނިންމާނެއެވެ. ފޮތުންވެސް އެންމެ ކިޔާހިތްވާ ބައިދޯއެވެ. ދެންގެޔަށް ދެވެންދެން މިފޮތުން ނުކިޔޭނެއެވެ. މާދަމާ އާދީއްތައެވެ. އަލުން ފޮތްކިޔާނީ މާދަމާއެވެ. ސައިކަލްގައި ގެޔަށްދަމުން ނަބާޙް ވިސްނަމުން ދިޔައެވެ.\nނަބާޙް ގެޔައްގޮސް އެނދުގައި އިށީނދެލިއެވެ. އަދި ދަބަހުން ފޮތްނަގާ ހުޅުވާލިއެވެ.\n“ދަރިފުޅާ ނަބާޙް ބަލި ޙަބަރު ލިބުމުން މަންމަމެން އަވަހަށް މިއައީ އަދި މިތިބީ ސަޕްރައިޒްދޭންވެގެން ގެތެރޭގަ މިހާލަސްވީ ކިއްވެ؟” ނަބާޙްގެ ބައްޕައާއި ނަބާޙްގެ މަންމަ އައިސް ވާހަކަ ދައްކަން ފެށިއެވެ. އުދާސް ކަމާއެކު ނަބާޙް އަނެއްކާވެސް ފޮތްލައްޕާލިއެވެ. ނަބާޙްގެ މަންމަމެން އުޅެނީ އިންޑިޔާގައެވެ. ނަބާޙް ބަލި ހަބަރު ލިބުމުން އަވަހަށް އައީއެވެ.\nނަބާޙް މަންމަމެންނަށް ކުރުގޮތަކަށް ދިމާވި ހާދިސާ ކިޔާދިނެވެ. ބައްޕަ އާއި މަންމަ ހަމައެކަނި ހޫންއެއް ދިގުކޮށް އަޅުވާލިއެވެ. ނަބާޙް ޒައިނާ އާއި ބެހޭގޮތުންވެސް ކޮންމެވެސް ވަރަކަށް މަންމައާއި ބައްޕައަށް ކިޔާދިނެވެ. ހާއްސަ ގޮތެއްގައި ޒައިނާއަށް ތަޢުރީފް ކޮށްފައެވެ. ނަބާޙްގެ މަންމަޔަކީ ވިސްނުން ތޫނު އަންހެނެކެވެ. ނަބާޙްގެ ހިތުގައި މޯޅިޔަކަށް ޒައިނާގެ ނަން ފެވިފައިވާކަން އެ މަންމަ ދެނަގަތެވެ. އަދި ޒައިނާއާއި ބައްދަލު ކުރުމުގެ އުންމީދު މަންމަގެ ހިތުގައި އާވިއެވެ.\nނަބާޙް ކައި ނިމިގެން މަންމަމެންނާ ވާހަކަ ދައްކަން އިރުކޮޅަކު އިނދެފަ މަންމަޔާ ބައްޕަގެ ލަގެޖް ގޭތެރެއަށް ވެއްދިއެވެ. އަދި ސިޓިންރޫމްގައި އޭނާގެ ފޮތް ހިފައިގެން އިށީނެވެ. މަންމަ މެންވެސް އޭނާއަށް އުނދަގޫ ނުކޮށް އެތާނގެ ދޮރު ލައްޕާލާފަ ދިޔައީއެވެ.\nނަބާޙް ފޮތްނަގާފަ އޭނާ ކިޔަމުންދިޔަ ހިސާބު ފާހަގަ ކޮށްފަ ހުޅުވާލިއެވެ.\nފޮތުން: “ރީތިވާންޖެހޭނެތާ ވާންއުޅޭގެޔަށް ފުރަތަމަ ދުވަހު ދާއިރު” އަހަރެންވެސް ލާނެއްޖަވާބެއް ދިނީމެވެ. ހިމޭން ކަމާއެކު ދެމީހުން އެގެކާރިޔަށް ގޮސް މަޑުކޮށްލީމެވެ. އަހަރެން ސައިކަލުން ފޭބީމެވެ. ރައޫފް ސައިކަލް ވެއްދީ ގެޔަށެވެ. ބޭރުގައި ބަހަށްޓަން ބޭނުންނުވީ ކަންނޭގެއެވެ. އޭގެ ސިއްރެއްވެސް އަހަރެންނަށް ނޭގެއެވެ. އެނގޭކަށްވެސް އަހަރެން އެހާ ބޭނުމެއް ނޫނެވެ. ވަށައިގެން އެގޭ ތެރޭގައިވާ ތަފާތު ގިނަ ގަސްތަކަށް އަހަރެން ދިޔައީ ދަހިވެތި ނަޒަރުން ބަލަމުން ހިޔާލުގައި އެގޭގައި ގަސްތަކަށް ފެންދެމުންނެވެ.”\n“އާދޭ އެތެރެއަށް ޒައިނާ” ރައޫފް އަހަރެން އެތެރައަށް ވަންނަން ތަންދެއްކިއެވެ. އެކަމަކު ރައޫފް ދިން ހިސާބުން ގޭތެރެއަށް ވަދެވުނީ ކޮންމެވެސް ވަރަކަށް ރައޫފް ގައިގާ އަޅައިގަނެފައެވެ. އެއީވެސް އޭނާގެ ލާނެއް އަދާއެއް ކަހަލައެވެ. އެގޭތެރޭގައި ކޮޓަރިތަށް ހުންނަނީ ހޮޓަލެއްގައި ކޮޓަރި ހުންނަގޮތަށެވެ. ރައޫފްގެ ކޮޓަރި ހުންނަނީ ދޮރުން ވަނަތަނުން ދިމާއަށެވެ. ވައަތް ފަރާތުން އެންމެ ފުރަތަމަޔަށެވެ. ދެން އެއާއި ޖެހިގެން ހުންނަނީ އޭނާގެ މަންމަ މެން ކޮޓަރިއެވެ. ރައޫފް އެކޮޓަރި ދައްކަމުން ބުނެލިއެވެ. އެއީ ދެވަނަ ކޮޓަރިއެވެ. ތިންވަނަ އާއި ހަތަރުވަނައެއްއް ވެސް ހުއްޓެވެ. ދެފަރާތުގައެވެ. އުނދޯޔެއްވެސް ހުއްޓެވެ. ސިޓިންރޫމް ގޭގެ މީހުންގެ ތަނަވަސްކަން ދައްކުވާދޭ އަގުބޮޑު ފަރުނީޗަރތަކުން ޒީނަތްތެރި ކުރެވިފައިވެއެވެ. އަގުބޮޑު ދޫލައެއްވެސް ބިންމަތީ އަޅާފައި އޮތެވެ. ރައޫފް އަހަރެން ގޮވައިގެން އޭނާގެ ކޮޓަރިއަށް ވަނެވެ.\nހިމޭންކަމާއެކު އަހަރެންވެސް އެކޮޓަރިއަށް ވަނީމެވެ. ފަނޑު ލައިޓްގެ ތެރެއިން ވަރަށް ރީތިކޮށް ކޮޓަރި ފެނުނެވެ. ކޮޓަރީގެ މެދުގައި ވަރަށް ރީތި ޑަބަލް ބެޑެއްހުއްޓެވެ. ހަމަ ދޮރު ކާރީ ފުދޭވަރެއްގެ މޭޒެއްވެސް ހުއްޓެވެ. މޭޒުމަތީގައި ތަރުތީބެއް ނެތްގޮތަށް ފޮތްތަކެއް އަތުރާފަ ހުއްޓެވެ.\n“އަހަރެން އަންނާނަން ފެންވަރައިގެން ޖައްސާލާ ފޮތެއްވެސް ކިޔާލާ” މިހެން ބުނަމުން ރައޫފް ތުވާލި ނަގައިގެންގޮސް އެކޮޓަރީގައި ވާ ފާހާނާއަށް ވަދެ ދޮރު ލައްޕާލިއެވެ. ދެމިނެޓް ތެރޭ ދޮރު ހުޅުވާ ބަލާލިއެވެ. އަހަރެން ފޯނާ ކުޅެން އެނދުގައި އިނީމެވެ. އެދުވަސްކޮޅު އަހަރުމެން ހުރިހާ ޓީޗަރުންވެގެން ކުޅޭ އޮންލައިން ގޭމެއް އިނދެ އެވެ. އެގޭމުންވެސް އެންމެ މޮޅީ އަހަރެންނެވެ.\n“ކިހިނެއްވީ ނުދާނަމޭ ފިލައިގެން” ފޯނު މައްޗަށް ހިއްލާ ދައްކާލަމުން އަހަރެން ބުނީމެވެ. ރައޫފް ފާހާނާ ދޮރުލައްޕާލިއެވެ. އަހަރެން ފޯނު ބާއްވާފަ މޭޒުމަތީ ހުރި ފޮތްތަށް ނަގައިގެން ފަހަރަކު ފޮތަކުން ބަލަމުން ދިއައީމެވެ. އެއް ފޮތް އަހަރެންގެ އަތުން ވެއްޓުނެވެ.\n“ކިހިނެއްވީ އަނެއްކާ” ފާހާނާގަ ހުރެފަ ރައޫފް ގޮވާލިއެވެ.\n“މިތަނުން ފޮތެއް ވެއްޓުނީ” އެފޮތް ނަގަމުން އަހަރެން ޖަވާބު ދިނީމެވެ. ފޮތްވެއްޓުނު އިރު އޭގެތެރެއިން ބައިވަރު ފޮޓޯތަކެއ ބޭރަށް ނިކުމެފަ ހުއްޓެވެ. އަހަރެން އެފޮޓޯތަށް ނަގަމުން ފޮތާއި އެކު ތެދުވެލީމެވެ. އެއީ ކުޑަ ދެއަންހެންކުދިންނާއި ބޮޑު އަންހެނެކެވެ. ހީވާގޮތުން އެއީ އެއަންހެންމީހާގެ ކުދިންނެވެ. ދެވަނަ ފޮޓޯގައި ހުރީ ފިރިހެނަކާއި ހަމަ އެއަންހެންމީހާއެވެ. އަދި އެފޮޓޯ ރަނގަޅަށް އަހަރެންނަށް ބަލާނުލެވެނީސް ފާހާނާއިން ނިކުތް ރައޫފް އަހަރެންގެ އަތުން އެފޮޓޯ ޖަހައިގަތެވެ. އަހަރެންނަށް ލިބުނީ ކުއްލި ސިހުމެކެވެ.\n“އެއީ ކޮންބައެއް” އަހަރެން ސުވާލު ކުރީމެވެ.\n” އެއީ މިގޭ ބޭބެގެ ކުރީގެ އަނބިމީހާ އަދި އޭނާގެ ކުދިން”\nރައޫފް ޖަވާބު ދިނެވެ.\nތާނިޔާ ސޭލުންގެ ފަރާތުން އުނގޫފާރުގައި ބާއްވާ މަސާޖް އަދި ބިއުޓީ ތިރަޕީ ވޯކްޝޮޕް ޖުލައި6ގައި ފަށަނީ\nއުފާ ރޯދަ ކުއިޒް 1438 ގެ އެންމެ ގިނަ ރަނގަޅު ޖަވާބު 12 ފަރާތަކުން، 1 ވަނަ ހޮވުން ގުރުއަތަކުން


އިޝްތާރު ޒިކްރާއެކު އާދަމުގެ ބައްރަށް!\n14 ޖަނަވަރީ 2022 - 08:20 1\nމަޢުޟޫޢު ފެނުމާއެކު މޫނު އަރިކޮށްލައި، ކޮލުގައި ޝަހާދަތް އިނގިލި ވިއްދާލާފައި، ދެ ބުމަ ގޮށްޖަހާ ފުންކޮށް ވިސްނާލަން މަޖުބޫރުކުރުވައިފި އެވެ. މަރިޔަމް އިޝާ ޢަޒީޒް (އިޝްތާރު ޒިކްރު) 2020 ވަނަ އަހަރު ޢާއްމުކުރައްވާފައިވާ، އޭނާގެ ފުރަތަމަ ދިވެހި ޅެން "އާދަމުގެ ބައްރު" ކިޔަމުންދިޔައިރު، ދުނިޔަވީ، ދުވަހީ އާދަކާދަތަކުގެ ތެރޭ އެއްގޯސްވަމުންދިޔަ އަޅުގަނޑުގެ ހަރަކާތްތައް ހުއްޓުވައި، ވަށައިގެންވާ މާހައުލާއި އަމިއްލަ ތަޖުރިބާއިން ފެންނަ އެތައް ކަމަކަށް، އަޅުގަނޑުގެ ސަމާލުކަން ސަމުގާކުރުވި އެވެ. ނަފުސާއި، ޖިސްމާއި ރޫޙުގެ މަޤްޞަދުތަކާއި ދުނިޔޭގެ ޙަޤީޤީ ޒިންމާތަކުގެ ހަނދާން އާކޮށްދެމުންދިޔަ އެވެ.\nޅެން އަމުނުއްވާފައިވަނީ ރޯޝަނީ ވަޒަނުގެ ސާދާ ތާލަށެވެ. އެހެންނަމަވެސް ފާޅުކުރައްވާފައިވާ ޚިޔާލުތަކަކީ ފުން ޚިޔާލުތަކެކެވެ. ފުން ބަސްކޮށާރެކެވެ. ޅެންވެރިޔާގެ ގިނަބައްސަ ނުފޫޒުތައް ބަސްކޮށާރުން ފެންނައިރު، ޅެމުގައި ފެންނަ އުރުދޫ އަދި ފާރިސީ ހަވާލާތަކުން، ބަސް "މަސްހުނި" ކުރުމުގެ އައިބުކަމެއް ނުފެނެ އެވެ. މި ޅެން، އަޅުގަނޑު ސިފަކުރާ ހިތްވަނީ، ފަސްދޮޅަހާއި ހަތްދިހައިގެ އަހަރުތަކުގެ ދިވެހި ޅެންވެރިކަމުގެ ބަސްކޮށާރާއި، އާދީ (ކޮންޓެމްޕޮރަރީ) ޚިޔާލާތާއި ފިކުރުގެ ބަދަހި ކައިވެންޏެއްގެ ގޮތުގަ އެވެ.\nއާދީ ޚިޔާލާއި ފިކުރޭ ދެންނެވިކަމުގައިވިޔަސް، އިޝްތާރު މިޅެމުގައި އިޝާރާތްކުރައްވާ މަފްހޫމްތަކާއި އަޤީދާއަކީ އަޅުގަނޑުމެނަށް އާ ވާހަކަތަކެއް ނޫނެވެ. މި ޅެމުގައި މި ދައްކަނީ އިންސާނުން ނުވަތަ އާދަމުގެ ދަރީންނަށް ދުނިޔެމަތީ ހަވާލުކުރެވިފައިވާ މަސްއޫލިއްޔަތުތަކަށް އިހުމާލުވަމުންދާ ގޮތުގެ ވާހަކަ އެވެ.\nއިންސާނުންނަކީ މި ބިމުގައި ލެއްވި "ޚަލީފާ" އިންކަމީ، އެންމެ ތުއްތު އިރުއްސުރެ ކޮންމެ މުސްލިމަކަށް ދަސްކޮށްދޭ އަސާސީ ކަންތައްތަކުގެ ތެރެއިން ކަމެކެވެ. އިންސާނުންނަށް ދެއްވާފައިވާ ބުއްދީގެ ނިޢުމަތްތަކާއި، ޖިސްމާއި، ނަފުސާއި ރޫޙު ޠާހިރުކުރާނޭ ގޮތްތަކާއި އަހަރެމެންނަށް ދަސްކޮށްދެނީ، އަސާސީ ތަޢުލީމުގެ ގޮތުގަ އެވެ. އެހެންނަމަވެސް، އަޅުގަނޑުމެންނަށް އެ ނިޢުމަތްތަކަށް އަމާނާތްތެރި ވެވޭތޯ ސުވާލުކޮށްލަމާތޯ އެވެ. ޅެންވެރިޔާ ވިދާޅުވެ އެވެ.\n"ޖިސްމުވިކި ބާޒާރުގައި ނީލަން ކިޔަން ފައްޓައިފިޔޭ\nނަފްސު ތޯލާއިން ކިރާ މުޅި ދުނިޔެއަށް ވިއްކައިފިޔޭ"\nއިންސާނާގެ ހަށިގަނޑު ބާޒާރުގައި ނީލަން ކިޔައި، ބޮޑު އަގު ދޭ މީހަކަށް ވިއްކަމުންދާއިރު، ތިމާގެ ފުރާނަ، ދެ ކުޅަނދުން ދެ ކުޅަނދުން ކިރަމުން އަގުދިން ކޮންމެ މީހަކަށް ވިއްކަމުންދާ ވާހަކަ އެވެ. ޝަޚްޞީ ފެންވަރެއްގައި ވިސްނާލިކަމުގައިވިޔަސް، ޖަމަޢީ ފެންވަރެއްގައި ވިސްނާލިކަމުގައިވިޔަސް، މި ބައިތަކީ މިއަދުގެ ދިރިއުޅުމަށް ދިއްކޮށްލާ ލޯގަނޑެއް ފަދަ އެވެ. ސިޔާސީ ދެކޮޅުވެރިކަމާއި، ފައިސާގެ ދަހިވެތިކަމާއި، މަޤުބޫލުކަމުގެ އަވައިގައި ތިމާގެ ދެ ދުނިޔެ، ނުއަގުގައި ވިއްކާލަން ތިމާ ޖެހިލުން ނުވާ ވާހަކަ އެވެ. މި ބައިތުގައި "ނަފުސު" އެ ލަފުޒު ބޭނުންކުރައްވާފައިވުމުން، ދީނީ ނަޒަރަކުން އެ ލަފުޒަށް ބަލާލަން މަޖުބޫރުކުރުވަ އެވެ.\n2020 ވަނަ އަހަރުގެ ޑިސެމްބަރު މަހު، ޝައިޚް ޙަސަން މޫސާ ފިކްރީ ޝާއިޢުކުރައްވާފައިވާ މަޒުމޫނެއްގައި ލިޔުއްވާފައިވެ އެވެ.\n"މީސްތަކުގެ ނަފްސުތަކާއި އެމީހުންނާ ދެމެދުގައި އޮތް ގުޅުމަށް ބަލާއިރު ދެބައެއް ވެއެވެ. އެއީ؛ އެމީހެއްގެ މައްޗަށް އޭނާގެ ނަފްސު ގަދަވެގަންފައިވާ މީހާއެވެ. އެފަދަ މީހަކުވަނީ އޭނާގެ ނަފްސުގެ އަވައިގައި ޖެހި، އެނަފްސަށް ކިޔަމަންގަންނަ މީހަކު ކަމުގައެވެ. އަދި ނަފްސުގެ އެދުންތަކުގެ ސަބަބުން އޭނާ ނެތި ހަލާކުވެގެން ދެއެވެ. އަނެއް ބަޔަކީ، އެބައެއްގެ ނަފްސުތަކުގެ މައްޗަށް ގަދަވެގަންފައިވާ މީހުންނެވެ. އެބައިމީހުންގެ ނަފްސުތައްވަނީ ކިޔަމަންތެރިކުރުވާފައެވެ. އެމީހުންގެ އަމުރުތަކަށް އެނަފްސު ކިޔަމަންގަނެއެވެ. އެ ނަފްސުގެ މައްޗަށް ގަދަވެގަންފައިވާ މީހާއަކީ ކާމިޔާބު ލިބިގެންވާ މީހެކެވެ. އަދި އެމީހެއްގެ މައްޗަށް އޭނާގެ ނަފްސު ގަދަވެގެންފައިވާ މީހާއަކީ ގެއްލެނިވެ ހަލާކުވެފައިވާ މީހެކެވެ."\nއިޝްތާރު ޒިކްރު މި ސިފަކުރައްވަނީ ނަފުސުގެ އެދުންތަކުގެ ސަބަބުން ނެތި ހަލާކުވެގެންދާ މީހުންގެ ވާހަކަކަމަށް މި ސިފަކުރާ ސިފަކުރުމަށް ދެން ހުރި ބައިތުތަކުން އިތުރަށް ބާރުދެ އެވެ.\n"ރޫޙު ޒީނަތްތެރި ވެގެންވީ އަލި ލިބާސް ބާލައިފިޔޭ\nރަޙުމަތާ ނިޢުމަތުގެ ބާޣުން ކުސްތަޅާ ނުކުމެއްޖެޔޭ\nޒަމްޒަމާ މާމުއިގެ ތިކިތައް އަރުތެރޭ ގެއްލިއްޖެޔޭ\nޙަމްދުކޮށް ހަލުވަންވި ދޫތައް ކުފުރުގައި ކުނިވެއްޖެޔޭ"\nދެވަނަ ބައިތުގައި އެ އިޝާރާތްކުރާ އަލި ލިބާހަކީތޯ އެވެ. އިންސާނާގެ ނަފްޞު ޠާހިރުކޮށްދޭ ސިފަތަކެވެ. އެ ލިބާސް ބޭލުމޭ ވިދާޅުވެ ބޭނުންކުރައްވާފައިވާ "މެޓަފޯ" ނުވަތަ މަޖާޒުގެ އެހީގައި އެ ވިދާޅުވަނީ އެ ހުރިހާ ސިފައެއް ދޫކޮށްލާ ވާހަކަ އެވެ. އަދި ރަޙުމަތްތަކާއި ނިޢުމަތްތަކުގެ ބަގީޗާއިން ކުސްތަޅާފައި ނިކުތް ވާހަކަ އެވެ. މި ބައިތުގައި "ރަޙުމަތާއި ނިޢުމަތްތަކުގެ ބަގީޗާ" އަކީ ސުވަރުގެ ކަމުގައި ބެލެވިދާނެ އެވެ. ނަފުޞު ޠާހިރު ކުރާ ހުރިހާ ފޭރާމެއް ބާލާ ހޫރާލުމުން، ސުވަރުގެއަށް އޮތް މަގު ބަންދުކޮށްލެވުނީތާ އެވެ. މި ބައިތުގެ ޢަޖުޒުގައި "ކުސްތަޅާ" މި ކަންއިތުރު ބޭނުންކުރައްވާފައިވުމުން ހެޔޮ ގޮތް ދޫކޮށްލާ އިންސާނާ އެ ގޮތް ދޫކޮށް، ނިޢުމަތްތައް ދޫކޮށްލާ ދަނީ، ކުޑަކުއްޖެއް ބޮޑާހާކާފައި ދާ ފަދައިން، ތަކުރާރުކޮށް އެ ނުބައި މަގު އިޚުތިޔާރުކުރަން އެދިގެންކަން ދޭހަވެ އެވެ.\nތިންވަނަ ބައިތުގައި އެ ވިދާޅުވަނީ ހާދަ މުހިއްމު ވާހަކައެކެވެ. ޒަމްޒަމާއި މާމުތުގެ ތިކިތައް އަރުތަރޭ ގެއްލިއްޖެޔޭ ވިދާޅުވުމުން، ޒަމްޒަމާ މާމުތުގެ ރަހަ މިހާރު ގެއްލިފައިވިޔަސް، އެއް އިރެއްގައި އެ އަރުތެރޭ އެ ރަހަތައް ލާފައިވާކަން ވެސް ދޭހަވެ އެވެ. ޒަމްޒަމް ފެނާއި މާމުތުގެ ފައިދާތަކާ މެދު ސުންނަތުން އައިސްފައިވާ ވާހަކަތައްވެސް، މި ބައިތާއެކު ހަނދާނަށް އާދެ އެވެ. މާމުތާއި ކީރިތި ޤުރުއާނުގެ ފަރުވާގެ ވާހަކައަކީ މުސްލިމުންނަށް އާ ވާހަކައެއް ނޫނެވެ. އެހެންކަމުން، ޒަމްޒަމާއި މާމުތުގެ ރަހަ އަރުތެރެއިން ގެއްލުނު ވާހަކައަށްފަހު، "ޙަމްދުކޮށް ހަލުވަންވި ދޫތައް ކުފުރުގައި ކުނިވެއްޖެޔޭ" ވިދާޅުވުމުން، އޭގެ ބުރަދަން އިތުރުވެގެންދެ އެވެ. ދޫތައް ކުނިވެފައިވާކަމަށް ސިފަކުރެއްވުމުން، އެ ދޫތަކުން ކުރެވޭ ފާފަތަކުގެ ބުރަދަން އިހުސާސްކުރެވެ އެވެ.\nހަތަރުވަނަ ބައިތުގައި ސިފަކުރައްވަނީ މި ނޭއްގާނީ ޢަމަލުތަކުން މިންޖުވި މީސްކޮޅަށް ޖެހިފައިވާ ޙާލުކަމުގައި ދެންނެވިދާނެ އެވެ. ކިޔާލަމާތޯ އެވެ.\n"ފަސްދަމަށް ފޮޅި ޒާރުގައި ތިބި ގުލް އެކަށް ބިނދެލައިފިޔޭ\nފަސްބަޔާ ލާ މެހުނު ކަށިތައް ހާރުގައި އަމުނައިފިޔޭ\nމޭގެ ކިޑިކީން ވަންނަހާ ބާދޭސަބާ ހުއްޓިއްޖެޔޭ\nގޭގެ މެދުގައި މަކުޑިލައްވާ ދޮރުފަތެއް ލައްވައިފިޔޭ"\nފަސްދަމަށް ފޮޅޭ ގުލް ނުވަތަ މާތައް އަޅުގަނޑަށް ސިފަކުރެވެނީ ރޭ އަޅުކަމަށް ފަސް ދަމުގައި ތެދުވާ މުއުމިނުންގެ ގޮތުގަ އެވެ. އެ މާތައް ބިނދެލައިފިއޭ އެ ވިދާޅުވާ ވިދާޅުވުމުން ސިފަކުރެވެނީ އެ ފަދަ މީހުންނާ ދެކޮޅަށް ހިންގޭ ޢަމަލުތަކާއި ބާއްވާ ތަޢައްޞަބުތަކުގެ ވާހަކަ އެވެ. އަދުގެ ދުނިޔޭގައި މުއުމިނުންނާއި ހެޔޮ ޢަމަލުކުރާ މީހުން "ކަޓު" ނުވަތަ "ހަރުކަށި" ވެފައިވާ މީހުންގެ ގޮތުގައި ސިފަކުރުމަށް އަވަސްވެގަންނަ ގަތުމުގެ ވާހަކަ އެވެ. އަދި އެމީހުންގެ ޢަބުރާ ޢިއްޒަތް ވެއްޔާ މޮޑުމަށްފަހު، "ފަސްބައިގައި ލާ މެހޭ" އެމީހުންގެ "ކަށިތައް" ހާރުތަކެއްގައި ކަރުގައި އަޅައި، އެ ފަދަ މީހުންނަށް ކުރިމަތިކުރާ ނާއިންސާފުން "މެޑަލް" ޖަހާ މަންޒަރެވެ.\nފަސް ވަނަ ބައިތުން އަޅުގަނޑަށް ސިފަ ވަނީ ހެޔޮ ބަދަލަށް ދޭ އުއްމީދަށްވެސް ފުރުޞަތު ދޭން އިންސާނުން ބޭނުންނުވާކަން ކަމުގަ އެވެ. ބާދޭސަބާ ނުވަތަ ފަތިހުގެ ފިނި ރޯޅި އަކީ އާ ދުވަހެއް ގެނުވާ އުއްމީދެއްކަމުގައި ބެލެވިދާނެ އެވެ. މި ބައިތުގައި އިންސާނާ ސިފަކުރައްވާފައިމިވަނީ ގެއެއް ފަދައިންނެވެ. އެ ގޭގެ ހުޅުވާފައިވާ ކުޑަދޮރުތަކުން އަންނަ އުއްމީދުގެ ރޯޅިތަކަށް ގޭގެ ވަކި ހިސާބަކަށް ވުރެ އެތެރެއަށް ދާނޭ ފުރުޞަތެއް ނުލިބެ އެވެ. އަދި ކިއެއްތަ، އެ ރޯޅިތައް ހުއްޓުވުމަށް، ގޭގެ މެދުގައި މަކުޑިލައްވައިގެން ދޮރެއް ޖަހާ، އުއްމީދަށް އޮތް ފުރުޞަތު އެއްކޮށް ބަންދުކޮށްލަ އެވެ.\nޅެމުގެ މިހާހިސާބުން ދެން އިޝްތާރު ޒިކްރު ހާމަކުރައްވަނީ އިންސާނާގެ ޙާލަތު މިހެން ހުރިނަމަވެސް، އިންސާނާ ޢިލްމާއި ފަންނިއްޔާތުގައި ކުރިއަރާފައިވާ މިންވަރެވެ.\n"ސިއްރުތައް ވާ ކީމިޔާ އިންސީން ހިތުން ދަސްކޮށްފިޔޭ\nތިއްކަކުން ގިރިޓީފެނަށްލާ ބައު ދަގަނޑު ރަންކޮށްފިޔޭ\nއައިބަކީ އާދަމުގެ ދަރިޔާ ދުނިޔެ އަނދިރިން ފުރިކަމޭ\nވައިކަފާ އުޑު ފޫއަޅާ ޝަމްސުގައިމެ ގޮސް އަތްލައިފިޔޭ"\nމިއަދުގެ އިންސާނާއަށް ކެމިސްޓްރީ އާއި އެނޫންވެސް ސައިންސުތައް އެނގެ އެވެ. ފެނައްލާ ކުޑަ ތިއްކަކުން ބާ ދަގަނޑު ރަން ގިރިޓީ ކުރަންވެސް އިންސާނާ ދަނެ އެވެ. އަދި ވައި ކަފާފައި އުޑު ފޫއަޅުވާފައި ގޮސް އިރުގެ ސިއްރުތައް ދިރާސާކުރަމުންދާއިރުވެސް، ދުނިޔެއަށް އަލިކަމެއް ގެންނަށް އިންސާނާއަށް ނޭނގުނެވެ. ޅެންވެރިޔާ ސިފަކުރައްވަނީ އެ ހުރިހާ ޢިލްމެއް ލިބިތިބެމެ، އިންސާނާއަށް ކުރެވުނު ކަމަކީ ދުނިޔެ އަނދިރިކަމުން ފުރުންކަމުގައިވަނީނަމަ، އެއީ އިންސާނުންގެ އައިބެއްކަމުގަ އެވެ.\nޅެންވެރިޔާ މި މޭރުމުން އިންސާނާގެ އައިބު ދައްކަވަމުން ޅެން ނިންމަވާލެއްވިކަމުގައިވިޔަސް، އެއީ ބަހަނާއެއްކަމުގައި ހަދާނޭ ޖާގަ ނުދެއްވާކަން ސާފުވަނީ ޅެމުގައި ގެންގުޅުއްވާފައިވާ ޓޯނުންނެވެ. އާދަމުގެ ދަރީންނަށް މި ބައްރު ހަވާލުކުރެވުމުން، ދުނިޔެ އަނދިރިން ފުރާލީ ގަސްދުގައިކަން، ބައިތުތަކުގެ ނިމުންތަކުގެ ބަސްމަގުން އެނގެ އެވެ. "ފައްޓައިފި"، "ވިއްކައިފި"، "ބާލައިފި"، "ނުކުމެއްޖެ" ފަދަ ލަފުޒުތަކުން ދައްކަނީ އަމިއްލަ އިޙުތިޔާރެވެ. މަޖުބޫރީއެއް ނެތްކަމެވެ. ދުނިޔެ މި ދައްކާ ކުލަތަކާމެދު ޅެންވެރިޔާ މާޔޫސްވެފައިވާކަން ޅެމުގެ ކޮންމެ ލަފުޒަކުންވެސް ހާމަވެ އެވެ. ނަފުސުގެ ޠާހިރުކަމާއި، އެ ޠަހާރަތުގެ އެހީގައި ދުނިޔަވީ އުފާތަކަށް ވުރެ އުޚުރަވީ އުފާތައް އިސްކުރާނެ މަގު ސާފުވެގެންދާނޭކަން އިހުސާސްކުރެވެ އެވެ.\nމި ޅެމުގައި ޅެންވެރިޔާ ސިފަކުރައްވަނީ އިންސާނާގެ އުޅުމެވެ. ކުރައްސަވަނީ މާ އުއްމީދީ ތަސްވީރެއް ނޫނެވެ. އެހެންނަމަވެސް ކޮންމެ ދެ ފޮޅުވަތެއްގެ ދޭތެރެއިން އެ އިލްތިމާސްކުރައްވަނީ ހިތް ނިޔަތް ޚާލިސްކުރުމަށެވެ. ބުއްދީގެ އެހީގައި މުޅި ކާއިނާތުގެ ޒިންމާތައް ކޮނޑުއަޅަން ތައްޔާރުވަމުންދާއިރު، އިންސާނާ ދުނިޔެއަށް ފޮނުއްވި މަޤްޞަދު ހަނދާން ނައްތާ ނުލުމަށެވެ. ހަނދާނަށް އަންނަނީ ހޯރަފުށީ އަލްމަރްޙޫމް އާދަމް ސަލީމު ހައްދަވާފައިވާ ލަވަ "ހުރީހެ ޣަފްލަތުގާ"ގެ ފުރަތަމަ ކަޑި އެވެ.\n"ޙަޔާތު ކަނޑައެޅިފައިވާ ކަލަންޑަރުގެ ގަނޑުތައް\nއޮޔާ ވަޔަށް އުކަމުން ހުސްވަމުން އެ ދާ އަޑުތައް\nޚިޔާލުކޮށް ނުމެލާ ޣަރަޤުވާ މި ފުން ކަނޑުތައް\nޤިޔާމަތަށް ކުޑަވެސް ޖެހިލުމެއް ނުވާ ގޮތުގައި... ހުރީހެ ޣަފުލަތުގައި"


Mifaharu Ballon d’or Reyhugai Ronaldo aai Messi ah bodu vettumeh\nމިފަހަރު ބެލަންޑޯ ރޭހުގައި މެސީއާއި ރޮނާލްޑޯ އަށް ބޮޑު ވެއްޓުމެއް\nޝާއިޢުކުރީ: ޙަންނާން މެއި 17, 2021, 18:24\nމިއަހަރުގެ ފުޓްބޯޅަ ސީޒަން ނިމުމަކަށް އަންނައިރު، ދުނިޔޭގެ ފުޓްބޯޅައިގެ ދެ ރަސްގެފާނު ކަމަށް ވާ ބާސެލޯނާގެ ތަރި ލިއޮނެލް މެސީއާއި ޔުވެންޓަސްގެ ތަރި ކްރިސްޓިއާނޯ ރޮނާލްޑޯއަށް ބެލަންޑޯ އެވޯޑް 2021 ގައި ބޮޑު ވެއްޓުމަކާއި ކުރިމަތިލާން ޖެހިއްޖެއެވެ.\nފުޓުބޯޅައިގެ ހަބަރުތައް ގެނެސްދޭ މަޝްހޫރު ވެބްސައިޓެއް ކަމުގައިވާ ގޯލް އިން އާންމުކޮށްފައިވާ އެނޫހުން އަންދާޒާ ކުރާ ރޭންކިންގ ލިސްޓުގައި ފާއިތުވީ ހަފްތާގައި މެސީ އޮތީ ރޭންކިންގ ގެ ހަތަރުވަނައިގައެވެ. އެހެންނަމަވެސް މިހާރު މެސީ ވަނީ މި ލިސްޓުގެ ފަސްވަނަ އަށް ވެއްޓިފައެވެ. އަދި ޔުވެންޓަސްގެ ތަރި ކްރިސްޓިއާނޯ ރޮނާލްޑޯ އޮތީ މި ލިސްޓުގެ 12 ވަނައަށް ވެއްޓިފައެވެ.\nކޮންމެ ސީޒަނެއްގައިވެސް އެންމެ މޮޅު ފުޓުބޯޅަ ކުޅުންތެރިޔަކަށް ފަރަންސޭސްވިލާތުގެ ކުޅިވަރު ނޫސް “ފްރާންސް ފުޓްބޯލް” އިންދޭ ބެލަންޑޯ އެވޯޑަކީ ފުޓުބޯޅައިގައި ވަކި ކުޅުންތެރިއަކަށް ދެވޭ އެންމެ ޝަރަފުވެރި އަދި އެންމެ ތާރީހީ އެވޯޑެވެ. މި އެވޯޑް އެންމެ ފަހުން ހޯދާފައިވާ މެސީ އަށް ދެން މި އެވޯޑް ހޯދޭނެ އިތުރު ގޮތެއް ނެތްކަމަށް ގޯލް އިން އާންމުކުރި ރިޕޯޓުގައިވެއެވެ. މެސީ ކުޅެމުން އަންނަ ބާސެލޯނާ އަށް މިފަހަރުގެ ސީޒަނުގައި މާ ބޮޑު ކާމިޔާބީތަކެއް ހާސިލް ކުރެވިފައި ނުވާއިރު، އެ ކުލަބު ވަނީ ޗެމްޕިއަންސް ލީގުގެ ދެވަނަ ބުރުން ކަޓާފައެވެ. އަދި ސްޕެނިޝް ލީގުގެވެސް ކާމިޔާބު ކުރެވޭގޮތް ނުވިއިރު، މެސީއަށް މި ލިސްޓުން އިތުރު ކުރިއެރުމެއް ލިބޭނެ އެއްވެސް ގޮތެއް މިހާރު ނެތްކަމަށް ރިޕޯޓުގައިވެއެވެ.\nނަމަވެސް މި އެވޯޑް ފަސް ފަހަރަށް ހޯދާފައިވާ ރޮނާލްޑޯ އަށް މި ލިސްޓުގެ ކުރި ހޯދޭނެ ފުރުސަތު އަދި އެބައޮތްކަމަށް ރިޕޯޓުގައި ބުނެފައިވާއިރު، ރޮނާލްޑޯއަށް ދެން މި ލިސްޓުގެ ކުރި ހޯދޭނެ އޮތީ ހަމަ އެކަނި ޔޫރޯ ފުޓްބޯޅަ މުބާރާތް ކާމިޔާބު ކުރުން ކަމަށް ގޯލްގެ ރިޕޯޓުގައި ބުނެފައިވެއެވެ. އަދި މިކަން ނުވެއްޖެ ނަމަ ބެލަންޑޯ ލިސްޓުން ރޮނާލްޑޯ އަށް ކުރިއެރުމެއް ލިބުން ނާދިރުކަމަށްވެސް ރިޕޯޓުގައި ބުނެފައި ވެއެވެ.\nމިހަފްތާއަށް ގޯލް އިން އާންމުކުރި ރޭންކިންގ ލިސްޓުގައި އެންމެބޮޑު ކުރިއެރުމެއް ހޯދާ ލިސްޓުގެ އެއްވަނަ ހޯދާފައިވަނީ ފްރާންސްގެ ޕީއެސްޖީއަށް ކުޅެމުން އަންނަ ފްރާންސްގެ ޒުވާން ފޯވާޑް، ކީލިއަން އެމްބާޕޭއެވެ. އެމްބާޕޭ ވަނީ ފާއިތުވީ ހަފްތާގައި ޗެމްޕިއަންސް ލީގުގެ ދެވަނަ ބުރުން ބާސެލޯނާ ކަޓުވާލާ ޕީއެސްޖީ މޮޅުވުމަށް މުހިންމު ދައުރެއް އަދާކޮށްފައެވެ. އެގޮތުން މި ދެޓީމު ކުޅުނު ފުރަތަމަ ލެގުގައި 1-4 އިން ޕީއެސްޖީ މޮޅުވިއިރު އެމްބާޕޭ ވަނީ ހެޓްރިކެއް ހަދާފައެވެ. އަދި ދެވަނަ ލެގު 1-1 އިން އެއްވަރުވިއިރު އެމެޗުގައިވެސް ޕީއެސްޖީގެ ލަނޑު ކާމިޔާބުކޮށްދިނީ އެމްބާޕޭ އެވެ.\nރޮނާލްޑޯ އާއި އެންމެ ވާދަވެރި އަދި މިއެވޯޑް ހަފަހަރު ހޯދާ، މިއެވޯޑް އެންމެ ގިނަފަހަރު ހޯދާފައިވާ ލިއޮނެލް މެސީއަށް ލިސްޓުގެ ހަތަރުވަނަ ލިބޭއިރުރޭންކިންގެ ދެވަނައިގައި އޮތީ މެންޗެސްޓާ ސިޓީގެ ކެވިން ޑިބްރެއިނާއެވެ. ލިސްޓުގެ ތިންވަނާގައި އޮތީ ޖަރުމަނުގެ ޗެމްޕިއަން ބަޔާންއަށް ކުޅެމުންއަންނަފޯވާޑް ރޮބަޓް ލެވެންޑޯސްކީއެވެ.\nކޮވިޑް-19 ގެ ސަބަބުން ފާއިތުވީ ސީޒަނުގައި ބެލަންޑޯ އެވޯޑް ދީފައިނުވާއިރު އެންމެފަހުން މިއެވޯޑް ހޯދާފައިވަނީ 2019 ވަނަ އަހަރުގައެވެ. 2021 ވަނަ އަހަރު ބެލަންޑޯ އެވޯޑް ދޭ ރަސްމިއްޔާތު ބޭއްވުމަށް ހަމަޖެހިފައިވަނީ އަންނަ ޑިސެމްބަރު މަހުގެ ތެރޭގައެވެ.


Sara miulhenee Vommuli Resort ga! – Iru\nޝާޝާ· 21 ޖަނަވަރީ 2021\nބޮލީވުޑްގެ ޒުވާން ބަތަލާ ސާރާ އަލީ ޚާން، ޗުއްޓީ ހޭދަކުރަން ރާއްޖެއަށް އައިސްފިއެވެ.\n25 އަހަރުގެ ބަތަލާގެ އިންސްޓަގްރާމްގައި އިއްޔެ ހިއްސާކުރި ފޮޓޯގައި ވާގޮތުން، އޭނާ ޗުއްޓީ ހޭދަކުރަމުންދަނީ ސެއިންޓް ރެޖިސް މޯލްޑިވްސް ވޮއްމުލި ރިސޯޓުގައެވެ. ސާރާ އެ ރިސޯޓުގެ މޫދު ކައިރީގައި ނަގާފައިވާ ފޮޓޯތަކަށް ވަނީ 1 މިލިއަނަށްވުރެ ގިނަ ލައިކު ލިބިފައެވެ.\nސާރާ ވަނީ މީގެ އަހަރެއްހާ ދުވަސް ކުރިން ވެސް ރާއްޖެއަށް ޗުއްޓީ ހޭދަކުރަން އައިސްފައެވެ. އޭރު އޭނާ އައީ މަންމަ އާއި ކޮއްކޮ އިބްރާހީމް އަލީ ޚާނާ އެކީ ކަމުގައި ވިޔަސް އެ މީހުން މި ފަހަރުގެ ދަތުރުގައި ބައިވެރިވި ކަމެއް ނޭނގެއެވެ.\nސާރާ ޗުއްޓީއަކަށް އައިސްފައި ވަނީ އިންޑިއާގެ ލޮކްޑައުންގެ ކުރިން ޝޫޓިން ފަށާފައި އޮތް ފިލްމު “އަތުރަންގީ ރޭ” ގެ ވަރަށް ގިނަ ދުވަސްތަކެއް ވަންދެން މެދުކެނޑިފައި އޮތުމަށް ފަހު އޭގެ މަސައްކަތް ވެސް މިދިޔަ މަހުގެ ތެރޭގައި ނިންމާލާފައި ވަނިކޮށެވެ. އުންމީދީ ބަތަލާގެ އެންމެ ފަހުގެ ފިލްމަކީ މިދިޔަ މަހު އެމެޒޯން ޕްރައިމް ވީޑިއޯ އިން ސްޓްރީމްކުރި ވަރުން ދަވަންގެ “ކޫލީ ނަމްބަރު 1” އެވެ.


Commission ge thahugeegah 17 thanakaai 11 meeheh faaskoh operation nimmaalaifi | Mihaaru\nފުލުހުން ރޭ ހިންގި އޮޕަރޭޝަންގައި ގެއެއް ބަލައި ފާސްކުރަނީ -- ފޮޓޯ: ހުސެއިން ވަހީދު/ މިހާރު\nކޮމިޝަންގެ ތަހުގީގަށް 17 ތަނަކާއި 11 މީހެއް ފާސްކޮށް އޮޕަރޭޝަން ނިންމާލައިފި\n11 ސެޕްޓެމްބަރ 2019 - 21:06 10 comments\nގެއްލުވާލާފައިވާ މީހުންނާއި ވަގަށް ނަގާފައިވާ މީހުންގެ މައްސަލަތައް ބަލަން އުފެއްދި ކޮމިޝަނުން އަންނަނީ 27 މައްސަލައެއް ބަލަމުންނެވެ. އޭގެ ތެރެއިން ވަގަށް ނަގާފައިވާ ނޫސްވެރިޔާ ރިލްވާން އަހުމަދުގެ މައްސަލައާ ގުޅޭ ވަރަށް ތަފްސީލީ މައުލޫމާތު މިދިޔަ އާދިއްތަ ދުވަހު ވަނީ ކޮމިޝަނުން ދީފަ އެވެ.\nފުލުހުން ބުނީ ކޮމިޝަންގެ ބޭނުމަށް ހޯދި އަމުރުތަކުގެ ދަށުން ރެއިން ފެށިގެން މާލެ އާއި އައްޑޫގެ ތަންތަން ފާސްކޮށްފައިވާ ކަމަށެވެ. އެއީ ބަލާ ފާސްކުރުމުގެ އޮޕަރޭޝަނަކަށް ވާތީ އެއްވެސް މީހަކު ހައްޔަރުނުކުރާ ކަމަށް ފުލުހުން ބުންޏެވެ.\n"އެ ކޮމިޝަނުން މި ސާވިސްއާ ހަވާލުކޮށްފައިވާ ހުރިހާ ކޯޓު އަމުރުތަކެއް ތަންފީޒުކޮށް ނިމިފައިވާތީ ފުލުހުން އިއްޔެ އިން ފެށިގެން ކުރިއަށްގެންދިޔަ އޮޕަރޭޝަން މިހާރު ވަނީ ނިންމާލާފައި،" ފުލުހުންގެ މީޑިއާ އޮފިޝަލް ވިދާޅުވި އެވެ.\nމާލެ އާއި އައްޑޫގެ އިތުރުން ކަނޑުމަތީގައި ވެސް ފުލުހުންގެ އޮޕަރޭޝަން ހިންގި އެވެ.\nރިލްވާން ވަގަށް ނެގުމަށް ފަހު އެރުވިކަމަށް ރިޔާސީ ކޮމިޝަންގެ ޑްރާފްޓް ރިޕޯޓުގައި ބުނާ ދޯނި ހަމަޖެއްސި އަހުމަދު އަގްލީލް (ކިޑް) ވެސް، އައްޑޫގައި ހިންގި އޮޕަރޭޝަނުގެ ތެރެއިން، ފުލުހުންގެ ބެލުމުގެ ދަށަށް ގެންދިޔަ އެވެ. ބަޔާން ނެގުމަށް ފަހު ރޭ އޭނާ ދޫކޮށްލީ ފޯނާއި ލެޕްޓޮޕް އަތުލުމަށްފަހު އެވެ.\nއިތުރު ލިޔުންތައް ޕޮލިސް ކްރިމިނަލް ކޯޓް ރިޔާސީ ކޮމިޝަން އަހުމަދު ރިލުވާން\nމަރު ކޮމިޝަންގެ ތަހުގީގަށް ތަންތަނާއި މީހުން ފާސްކުރަނީ


BREAKING: June 8 Ge Niyalah Sarukaaruge Office Thah Bandhu - Vaguthu\nޖޫން އަށެއްގެ ނިޔަލަށް ސަރުކާރުގެ އޮފީސްތައް ބަންދު\nހުޅުމާލެ ދެވަަނަ ފިޔަވަހިން އަރަން އޮތް ބްރިޖުގައި ބަޔަކު ދަތުރު ކުރަނީ؛- ވަގުތު އިމޭޖަސް- މުހައްމަދު އަފްޒަލް\nކޮވިޑް-19 އާ ގުޅިގެން އަންނަ މަހުގެ އަށް ވަނަ ދުވަހުގެ ނިޔަލަށް ސަރުކާރުގެ އޮފީސްތައް ބަންދު ކުރަން ނިންމައިފިއެވެ.\nރައީސް އޮފީހުން މިއަދު ނެރުނު ދެންނެވުމެއްގައި ވަނީ ކޮވިޑް-19 އިން ރައްކައުތެރިވުމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ރާއްޖޭގައި ހާއްސަ ފިޔަވަޅުތަކެއް އަޅަން ނިންމުމާ ގުޅިގެން މާލެއާއި، ހުޅުމާލެއާއި، ވިލިނގިއްޔާއި، ތިލަފުއްޓާއި ގުޅީފަޅުގައިވާ ސަރުކާރުގެ އޮފީސްތައް ހުޅުވައިގެން މަސައްކަތް ނުކުރާ ގޮތަށް ހަމަޖައްސަން ރައީސް އިބްރާހިމް މުހައްމަދު ސޯލިހް ނިންމަވާފައިވާ ކަމަށެވެ.\nމީގެކުރިން ސަރުކާރުން ނިންމާފައި އޮތީ މެއި ފަސް ވަނަ ދުވަހުން ފެށިގެން މިއަދުގެ ނިޔަލަށް އޮފީސްތައް ނުހުޅުވުމަށެވެ. އެކަމަކު، ރައީސް މިހާރު ނިންމާފައި ވަނީ އަންނަ މަހުގެ އަށް ވަނަ ދުވަހުގެ ނިޔަލަށް ވެސް އޮފީސްތައް ބަންދުކޮށްފައި ބެހެއްޓުމަށެވެ.\nރައީސް އޮފީހުން އެދިފައި ވަނީ މި މުއްދަތުގައި މުވައްޒަފުން ގޭގައި ތިބެގެން ކުރެވެން ހުރި މަސައްކަތްތައް ގޭގައި ތިބެގެން ކުރުމަށާއި ސަރުކާރުގެ އިދާރާތަކުން އޮންލައިންކޮށް ދެވެން ހުރި ހިދުމަތްތައް އޮންލައިންކޮށް ދިނުމަށެވެ.\nއަދި އެމަނިކުފާނު ވަނީ ސަރުކާރުގެ އިދާރާތަކުން ދެއްވާ އަސާސީ ޚިދުމަތްތައް ދެއްވުމަށާއި، އިދާރާއަކުން ކޮންމެހެން ކުރަންޖެހޭ މަސައްކަތެއް ކުރުމަށްޓަކައި މުވައްޒަފުން ހާޒިރުވާން ޖެހިއްޖެ ނަމަ، އެ އިދާރާއެއްގެ ވަޒީރު ނުވަތަ އެންމެ އިސްވެރިޔަކު ކަނޑައަޅުއްވާ ގޮތެއްގެ މަތިން އެ އިދާރާއަކަށް މުވައްޒަފުން ހާޒިރުވެގެން، ހެލްތް ޕްރޮޓެކްޝަން އެޖެންސީން ކަނޑައަޅާފައިވާ މިންގަނޑުތަކާ އެއްގޮތަށް މަސައްކަތް ކުރެވިދާނެ ކަމުގައިވެސް ދަންނަވާފައެވެ.\nސަރުކާރުގެ އިދާރާތައް ހުޅުވައިގެން މަސައްކަތް ނުކުރާ ގޮތަށް ހަމަޖެއްސެވުމުގެ އެންމެ ބޮޑު ބޭނުމަކީ ކޮވިޑް-19 ކޮންޓްރޯލް ކުރުން ކަމަށްވާތީ، މި މުއްދަތުގެ ތެރޭގައި ހެލްތް ޕްރޮޓެކްޝަން އެޖެންސީން އަންގަވާ އެންގެވުންތަކަށް އެންމެހައި މުވައްޒަފުން ބޯލަނބައި ކިޔަމަންގަތުމަށާއި، އެ އެޖެންސީން ދެއްވާ އިރުޝާދުތަކާ އެއްގޮތަށް ޢަމަލު ކުރެއްވުމަށް ޚާއްޞަ ސަމާލުކަމެއް ދެއްވުމަށް ރައީސް ވަނީ އަންގަވާފައެވެ. ހަމަ އެއާއެކު މާލެ ސަރަޙައްދުގެ ސަރުކާރުގެ އޮފީސްތައް ހުޅުވައިގެން މަސައްކަތް ނުކުރާގޮތަށް ހަމަޖެއްސެވި މި ދުވަސްތަކަކީ ސަރުކާރު ބަންދު ދުވަސްތަކެއް ނޫންކަމުގައިވެސް އެމަނިކުފާނު ވަނީ މި ދެންނެވުމުގައި އަންގަވައިފައެވެ.\nރާއްޖޭގައި ފަހަކަށް އައިސް ކޮވިޑް-19 ވަރަށް ހަލުވިކަމާ އެކު ދަނީ ފެތުރެމުންނެވެ. އެއާ އެކު ބަލީގައި ނިޔާވާ މީހުންގެ އަދަދު ވަރަށް ބޮޑަށް ވަނީ އިތުރުވެފައެވެ. އެހެންވެ ބަލި ފެތުރުން ކޮންޓްރޯލް ކުރުމަށް ސަރުކާރުން ވަނީ ހަރުކަށި ފިޔަވަޅުތަކެއް އަޅައިފައެވެ.\nމެއި 25, 2021 13:33\nސަރުކާރުގެ އޮފީސްތައް ހުންނަނީ މާލޭގަ އެކަނިތަ\nމެއި 25, 2021 14:05\nކޯޓުތަޢް ބަންދު ނުކުރަނީ އެއއއޢި ކޮވިޑް ފްރީ ތަނަކަށްވީތަ. ޢެހެންޏާ ވަކީލުންނާ އޮފިސަރުންނާ ދެންތިބި ބަޔަކު އެކަމަކާ އުލެން އެބަޖެހޭ މިކަންތަގަޑު މިހާ މަ އްޗަށް ދާ އިރު. ޥަރުގަދަ ބަ އެއ އއް ޖުނިޝަލް ކޮމިސަންގަ ތިބީ.\nރަށްރަށުގައި ހުންނާނީ ކައުންސިލް އިދާރާތައް\nބޭންކުތަކުން މީހުން ފަހާދުވަނީ


އިންޑިއާގަ ގިނަ ބައަކު މަރުވަމުންދަނީ ހޮސްޕިޓަލްތަކުގަ ވަސީލަތް ނެތުމުން ކަމަށްބުނެ ސަރުކާރާ ޖިނާޢީ ދައުވާކުރަން ރައްޔިތުން ތައްޔާރުވަނީ!\nއިންޑިއާގެ ބައެއް ރައްޔިތުން ބުނަމުން ގެންދަނީ މީހުން މަރުވުން އިތުރުވަމުން ދަނީ ކޮވިޑް ޖެހިގެން ނޫންކަމަށާއި ހޮސްޕިޓަލްތަކުގައި ފަރުވާދެވެން ނެތުމުން ކަމަށެވެ. އެހެން ކަމުން މިއީ ލާއިންސާނީ ޖަރީމާއެއް ކަމަށާއި ސަރުކާރާއި ދެކޮޅަށް ދަޢުވާކުރަންވެސް ބައެއް ފަރާތްތަކުން ދަނީ ގޮވާލަމުންނެވެ.\nދުނިޔޭގެ ކޮރޯނާ ޗާޓަށް މިއަދު ބަލާއިރު 1 ވަނަގައިއޮތީ 33 މިލިއަނާއެކު އެމެރިކާއެވެ. ދެވަނައިގައި އޮތީ 18 މިލިއަނާއެކު އިންޑިއާއެވެ. އަދި އިންޑިއާއިން މިހައިތަނަށް މަރުވި މީހުންގެ ޢަދަދު ވަނީ2ލައްކައަށްވުރެ މަތިވެފައެވެ.\nއިންޑިއާގެ ވެރިކަންކުރާ ބީޖޭޕީން ބުނެފައިވަނީ އިންޑިއާއިން ކޮރޯނާ ފިލާނީ މިސްކިތް ތަޅާލި ބިމުގައި ހިންދޫންގެ ފައްޅި އެޅުމުން ކަމަށެވެ. އަދި ފައްޅި އެޅުމުގެ މަސައްކަތް ބާރަށް އެބަ ކުރިއަށް ގެންދެއެވެ.\nއިންޑިއާއަށް ކުރިމަތިވެފައިވާ ޙާލަތާއި ގުޅިގެން ދުނިޔޭގެ އެހީތެރިކަން ފޯރުކޮށްދޭން މަސައްކަތްކުރަމުން ގެންދާއިރު ހުރިހާ ފަރާތެއް ގުޅިގެންވެސް ފައްޅީގެ މަސައްކަތް އަވަހަށް ނިންމައި ދީފިނަމަ ބީޖޭޕީން އެބުނާ ބަހުގެ ޙަޤީޤަތް އެނގިގެންދާނެއެވެ.\nއަމިއްލަ ޤައުމުގެ ރައްޔިތުންގެ ފުރާނަ ސަލާމްތަކުރަން ބޭނުންވާ ވަސީލަތް ނެތި ރާއްޖެއަށް އެހީވުމުގެ ނަމުގައި ކަންކަންކުރަނީ "ވަރަށް ސިއްރު އެޖެންޑާއަކުން" ކަމަށް ބުނަމުންދާ ދިވެހިން އެބުނާ ބަހުގައި އޮއްޓަރުހުރިކަންވެސް މިދަނީ އެނގެމުންނެވެ.\nMost of the people are not dying of Covid-19\nThey are dying due to lack of medical facilities.\nThe Government should be booked on murder charges. #Resign_PM_Modi\n— Mohammed Habeeb Ur Rehman (@Habeebinamdar) April 27, 2021\nޙަރަމްފުޅާ ދިމާއިން އުޑުމަތި ރަތްވުން - ގިނަބައަކު ކަންބޮޑުވި ކަމެއް!\nއެމެރިކާއަށް ޑިމޮކްރަސީ އާ އިންސާނީ ޙައްޤުތަކާ ނަސްލީ ތަފާތުކުރުން ކިޔަވައިދޭން ރާއްޖެއިން ދާންޖެހިފަ!\n4 ޤައުމެއްގެ ޑޮކްޓަރުން ބަލިވެ ނުއިންނާނެ ކަމަށް ނިންމި އަންހެނަކު އިސްތިޣްފާރުކުރަން ފެށިތާ4މަސް ނުވަނީސް އެއްމާބަނޑު3ކުދިން!\n28 އޭޕްރީލް 2021


Hussain Solah ge marah 10 aharu! Insaafu kobaa!? – adduLIVE\nހުސެއިން ސޮލާހުގެ މަރަށް 10 އަހަރު: އިންސާފު ކޮބާ؟\n0 Apr 16, 2018, 19:18 ލިޔުނީ ހަސަން އަޝްރަފް\nހިތަދޫ ނާޒުކީގޭ ހުސެން ސޮލާހު\nފުލުހުންގެ ބަންދުގައި ހުރި، ސ.ހިތަދޫ ނާޒުކީގޭ ހުސެން ސޮލާޙް އެއްލާލާފައި އޮތްވައި ފެނުނުތާ މިއަދަށް 10 އަހަރު ވީއެވެ. ރައްޔިތުންގެ ތެރެއިން ގިނަ ބަޔަކު އެވާހަކަ ހަނދާން ހުރި ހެން ހިއެއް ނުވެއެވެ.\nހުސެއިން ސޮލާޙުގެ އާއިލާއަށް އިންސާފު ނުލިބި ރައީސް މައުމޫންގެ ވެރިކަން ނިމި، އެމްޑީޕީގެ ވެރިކަން އައުމުން އެ އިންސާފު ލިބޭނެ ކަމަށް އުއްމީދުކޮށްގެންނެވެ. އެހެން ނަމަވެސް އެންމެ ކުޑަމިނުން މަރުގެ ހަގީގަތް ހޯދުމަށް އެމްޑީޕީ ވެރިކަމުގައި ވެސް ކޮށްދެވުނު ކަމެއް ނެތެވެ.\nޑރ.ވަޙީދުގެ ސަރުކާރާއި ރައީސް އަބްދުﷲ ޔާމީންގެ ސަރުކާރުގައި ވެސް ހުސެން ސޮލާޙްގެ މަރުގެ ހަގީގަތް ހޯދުމަށް އެއްވެސް މަސައްކަތެއް ނުކުރެއެވެ.\nސަރުކާރުތަކުން އެއްބާރުލުން ނުލިބުނަސް، ހުސެން ސޮލާޙްގެ އާއިލާގެ މީހުން ބުނާ ގޮތުގައި އެމީހުން ތިބީ ސާބިތުކަމާއި އެކުގައެވެ. ﷲގެ ހަޟްރަތުގައި އިންސާފު ލިބޭނެ ކަމާއި މެދު އެމީހުން ޝައްކެއް ނުކުރެއެވެ.\nޙުސެން ސޮލާޙް އެންމެ ފުރަތަމަ ފުލުހުންގެ ބެލުމުގެ ދަށަށް ގެންދިޔައީ، އެޕްރީލް މަހުގެ9ވަނަ ދުވަހު ސ.ހިތަދޫގައި ހުއްޓައެވެ. އެހެން ނަމަވެސް އޭނާ ފުލުހުންގެ ބެލުމުގެ ދަށުން މާލެ އަށް ގެންގޮސް ބަންދުކޮށްފައި ހުރީ، ފުލުހުންގެ ޑިޓެންޝަން ސެންޓަރ، އަތޮޅު ވެހީގައެވެ.\nއަތޮޅު ވެހީގައި ބަންދުކޮށްފައި ހުރި ހުސެން ސޮލާޙް، 13 އެޕްރީލް 2007ގައި ބަންދުން ދޫކޮށްލި ކަމަށް ފުލުހުން އޭރު ވަނީ ބުނެފައެވެ. ހުސެން ސޮލާހު މަރުވެފައި އޮތްވައި ފެނުމާއި އެކު ފުލުހުން މިހެން ބުނި ނަމަވެސް، އެކަން ފުލުހުންނަކަށް ސާބިތުކޮށް ދެވިފައެއް ނުވެއެވެ.\nފުލުހުންގެ ޑިޓެންޝަން ސެންޓަރު، އަތޮޅު ވެހީގައި ހުރި ސީސީޓީވީ ކެމެރާއަކުން ހުސެން ސޮލާޙް އެތަނުން ނިކުތް މަންޒަރެއް ނުދެއްކުނެވެ. އަދި ހުސެން ސޮލާޙު މާލޭގެ ގެއެއްގައި ނިދިކަމަށް ބުނެ ފުލުހުން ދެއްކި ވާހަކަތައް ވެސް ސާބިތުކޮށްދެވިފައެއް ނުވެއެވެ.\nހުސެން ސޮލާޙް މަރާލުމަށް ފަހު އެއްލާލާފައި އޮތްވައި ފެނުނީ ފުލުހުންގެ ޑިޓެންޝަން ސެންޓަރު އަތޮޅު ވެއްސާއި ދިމާލަށް މޫދުގައި ކަމަށް ވުމުން ގިނަ ބަޔަކު ތުހުމަތުގެ އިނގިލި ދިއްކުރީ ފުލުހުންނަށެވެ.\nއެ ތުހުމަތު ތަކުން ރެކުމަށްޓަކައި ސަރުކާރުން އިސްނަގައިގެން، ހުސެން ސޮލާޙްގެ ޕޯސްޓް މޯޓަމް ހަދަން ނިންމިއެވެ. އެހެން ނަމަވެސް ޕޯސްޓް މޯޓަމް ހެދުމުގެ ހުރިހާ ކަމެއް ކުރިއަށް ގެންދިޔައީ، އާއިލާގެ ބައިވެރިވުމެއް ނެތިއެވެ.\nއަވަށްޓެރި ސްރީލަންކާގައި ހެދި ޕޯސްޓް މޯޓަމްގެ ނަތީޖާ ކަމަށް ސަރުކާރުން ބުނީ، "ހުސެން ސޮލާޙުމަރުވެފައި ވަނީ ގެނބިގެން ކަމަށެވެ." އެވާހަކަ ޤަބޫލުކުރަން ގިނަ ބަޔަކު ދެކޮޅު ހެދި ސަބަބަކީ، ހުސެން ސޮލާޙުގެ ހަށިގަނޑުން އަނިޔާކޮށްފައި ހުރި ކަމުގެ ނިޝާންތައް ފެންނަން ހުރުމެވެ.\nސަރުކާރުން ސްރީލަންކާއަށް ހުސެން ސޮލާޙުގެ ޕޯސްޓްމޯޓަމް ހެދިގޮތާއި މެދު ހިތްހަމަ ނުޖެހިގެން އާއިލާއިން އިތުރު ޕޯސްޓްމޯޓަމް އެއް ހެދުމަށް ބޭނުންވިއެވެ. އެހެން ނަމަވެސް، އާއިލާއާއި އެ މައްޔިތާ ހަވާލުކުރުމެއް ނެތި އަވަސް އަރުވާލާފައި މާލެ ގެނެސް ވަޅުލީއެވެ.\nހިއުމަން ރައިޓްސްގެ ފަރާތުން ހުސެން ސޮލާހުގެ މަރުގެ މައްސަލަ ތަހުގީގް ކުރުމަށް ފަހު ނެރުނު ރިޕޯޓްގައި ވާގޮތުން އޭނާ ފުލުހުންގެ ބަންދުން ދޫކޮށްލިކަން ސާބިތެއް ނުވެ އެވެ.\nހުސެން ސޮލާޙްގެ އާއިލާގެ މީހުން ބުނާގޮތުގައި، ސަރުކާރުން އެ މައްސަލައަށް ފަސްއަޅައި އެ ޖަރީމާ ހިންދާލީއެވެ.\nހުސެއިން ސޮލާޙުގެ މަރުގެ މައްސަލަ އާއި ގުޅިގެން ފެންމަތިވި އެއް ވާހަކަ އަކީ، ފުލުހުންގެ ބަންދުގައި ހުރިއިރު އޭނާއަށް ފުލުހުން އަނިޔާކުރި ވާހަކައެވެ. އެވާހަކަތައް ދެއްކީ ހުސެން ސޮލާހު އާއި އެކު އެއް ގޮޅިއެއްގައި ބަންދުކޮށްފައި ތިބި މީހުންނެވެ.\nއެވާހަކަތަކަށް ބިނާކޮށް ހުސެން ސޮލާހަށް އަނިޔާކުރި ކަމުގެ ތުހުމަތުގައި ބައެއް ފުލުހުންގެ މައްޗަށް ދައުލަތުން ދައުވާ އުފުލިއެވެ. އެހެން ނަމަވެސް، ކޯޓުން ނިންމާފައި ވަނީ، އެމީހުންގެ މައްޗަށް ކުށް ސާބިތުނުވާ ކަމަށެވެ. ކޯޓުން އެގޮތަށް ނިންމާފައިވަނީ ހުސެން ސޮލާޙާއި އެއް ގޮޅިއެއްގައި ބަންދުކޮށްފައި ތިބި މީހުންގެ ހެކިބަސް ނުނަގައިކަން ފާހަަކުރެވެއެވެ.\n"ހުސެންކޮގެ ގޮތްނޭނގޭ މަރުގެ މަތިން ހަނދާން އެބަހުރި. އެދުވަސް ސިކުނޑިއަކުން ފިލައިގެން ނުދޭ. ނުވެސް ދާނެ އެހެނަސް އިންސާފު ނެތް ތަނެއްގައި ކުރާނީ ކީއް. އަބަދުވެސް ހެޔޮ ދުއާކުރާނަން. އެކަން ކުރި ބަޔަކަށް ޤިޔާމަތް ދުވަހުން ވޭންދެނިވި ޢަޒާބު ލިބޭނެ."، ޙުސެއިން ސޮލާޙު އާއި އެކު އެއް ރިސޯޓެއްގައި މަސައްކަތް ކުރި މީހަކު ބުންޏެވެ.\nޙުސެން ސޮލާޙުގެ މަރަށް 10 އަހަރު ވެގެން ދިޔައިރު ވެސް އެ މަރުގެ ހަގީގަތް ހޯދުމަށް އެއްވެސް ސަރުކާރަކަށް މުހިއްމެއް ނުވިއެވެ. އެއީ ކީއްވެގެން ހެއްޔެވެ؟ އެއީ މަހުޖަނެއް ނުވަތަ ނުފޫޒުގަދަ މީހެއްގެ ކޮއްކޮއެއް ނުވަތަ ބޭބެއަކަށް ނުވީމައި ހެއްޔެވެ؟\nތަފާތު މޮޅު ނަން ނަމުގައި ކޮމިޝަންތައް ހަދާފައިވީ ނަމަވެސް އެތަން ތަނުން ކުރާ ކަމަކީ ސަރުކާރުތައް ދިފާޢު ކުރުމެވެ.\nސޮލާހުގެ މަރާ ގުޅިގެން އެންމެ ފުރަތަމަ ދުވަހު ވެސް އަދި މިހާރު ވެސް އުފެދިފައިވާ އެންމެ ބޮޑު ސުވާލުތަކަށް އަދިވެސް ޖަވާބެއް ނުލިބެއެވެ. ފުލުހުންގެ ބަންދުގައި ހުރި މީހަކު މޫދުގައި މަރުވެފައި އޮންނަން ޖެހުނީ ކީއްވެގެން ހެއްޔެވެ؟ ފުލުހުންގެ ބަންދުން ސޮލާހް ދޫކޮށްލި ކަމަށް ފުލުހުން ބުނާއިރު، އެކަން ފުލުހުންނަށް ސާބިތުކޮށް ނުދެވުނީ ކީއްވެގެން ހެއްޔެވެ؟


Fuvahmulakugai kuriahgendhiya "girls to code" program ninmaalaifi | Mihaaru\nގާލްސް ޓު ކޯޑުގެ ބައިވެރިއަކަށް ފުވައްމަލަކު މޭޔަރު ސެޓްފިކެޓް ހަވާލުކުރައްވަނީ-- ފޮޓޯ: ދިރާގު\nފުވައްމުލަކުގައި ކުރިއަށް ގެންދިޔަ "ގާލްސް ޓު ކޯޑު" ޕްރޮގްރާމް ނިންމާލައިފި\n02 ޑިސެމްބަރ 2019 - 16:36\nވުމަން އިން ޓެކް އާއި ދިރާގު ގުޅިގެން ފުވައްމުލަކުގައި ކުރިއަށްގެންދިޔަ "ގާލްސް ޓު ކޯޑް" ޕްރޮގްރާމް ނިންމާލައިފި އެވެ.\nމި ޕްރޮގްރާމް ނިންމުމުގެ މިދިޔަ ހުކުރު ދުވަހު ބޭއްވި ހަފްލާގައި އެ ޕްރޮގްރާމުގައި ބައިވެރިވި ކުދިންނަށް ވަނީ ސެޓްފިކެޓް ދީފަ އެވެ. މި ސެޓްފިކެޓްތައް ހަވާލުކޮށްދެއްވީ ފުވައްމުލަކުގެ މޭޔަރު އަބްދުﷲ ފަލާހު ޝަރީފެވެ. މި ހަފްލާގައި ދަރިވަރުން ތައްޔާރުކުރި ވެބްސައިޓަތަކުގެ ތެރެއިން އެންމެ މޮޅު ތިން ވެބްސައިޓް ހޮވައި އެ ކުދިންނަށް ވެސް ވަނީ އިނާމާ ސެޓްފިކެޓް ހަވާލުކޮށްފަ އެވެ.\n"ގާލްސް ޓު ކޯޑު" ޕްރޮގްރާމަކީ އަންހެން ކުދިންނަށް ކޯޑްކުރަން ދަސްކޮށް ދީ އެ ކުދިންގެ މެދުގައި ޓެކްނޮލޮޖީ ދާއިރާއަށް ޝައުގުވެރިކަން އިތުރުކުރުމުގެ މަގުސަދުގައި ކުރިއަށްގެންދިޔަ ޕްރޮގްރާމެކެވެ. މި ޕްރޮގްރާމްގައި އެޗްޓީއެމްއެލް، ސީއެސްއެސް އަދި ޖާވާސްކްރިޕްޓް ބޭނުންކޮށްގެން ވެބްސައިޓް ފަރުމާކޮށް ޑިވެލޮޕްކުރަން ވަނީ ދަސްކޮށްދީފަ އެވެ.\nގާލްސް ޓު ކޯޑުގެ ބައިވެރިންނާއެކު ފުވައްމަލަކު މޭޔަރު-- ފޮޓޯ: ދިރާގު\nމި ޕްރޮގްރާމުގައި ސޮފްޓްވެއާ ޑިވެލޮޕްމަންޓް ޕްރޮޖެކްޓެއް ފެށިގެން ނިމުމާ ހަމައަށް ކުރަންޖެހޭ އެކި އެކި ކަންތައްތަކަށް ދަރިވަރުން އަހުލުވެރި ކޮށްފައިވާއިރު އަދި ވެބްސައިޓް ތައްޔާރުކުރުމަށް އެހީތެރިވުމަށް ވިމެން އިން ޓެކްގެ ފަރާތުން މިޑް ރިވިއު ވޯކްޝޮޕެއް ވެސް ވަނީ ކުރިއަށް ގެންގޮސްފަ އެވެ. ފުވައްމުލަކު ސިޓީގެ އިންސްޓިޓިއުޓް އޮފް ލޮޖިސްޓިކްސް އެންޑް ޓެކްނޮލޮޖީގައި ހިންގި މި ޕްރޮގްރާމް، ޖުމްލަ 16 ދަރިވަރުން ފުރިހަމަ ކުރި އެވެ.\nވިމެން އިން ޓެކް އިން ބުނީ މި ޕްރޮގްރާމުގައި ބައިވެރިވި ދަރިވަރުން ތައްޔާރުކުރި ވެބްސައިޓްތަކަކީ ފެންވަރު ރަނގަޅު ވެބްސައިޓުތަކެއް ކަމަށެވެ. އަދި މި ޕްރޮގްރާމްގެ ސަބަބުން އަންހެން ކުދިންގެ ކޯޑިންގައި ހުރި ހުނަރާއި އެކުދިން ކޯޑިން އަށް ހުރި ޝައުގު ހާމަވެގެން ހިނގައްޖެ ކަމަށް ވެސް ވިމެން އިން ޓެކުން ބުންޏެވެ.\nމި ޕްރޮގްރާމްގެ ނަތީޖާއަށް ބެލުމަށްފަހު، މިފަދަ އެހެން ޕްރޮގްރާމްތައް ފުވައްމުލަކުގެ އިތުރުން ރާއްޖޭގެ އެހެން ސަރަހައްދުތަކުގައި ހިންގުމަށް ނިންމާފައިވާ ކަމަށް ދިރާގާއި ވިމެން އިން ޓެކުން މައުލޫމާތު ދެއެވެ.\nއިތުރު ލިޔުންތައް ފުވައްމުލައް ދިރާގު\nފުވައްމުލަކުގައި އަންހެންކުދިންނަށް ކޯޑިން ދަސްކޮށްދެނީ


India Ga Fethurey Nurakkatheri Covid Varient Indonesia In Fenijje - Vaguthu\nއިންޑިއާގައި ފެތުރެމުން އަންނަ ނުރައްކާތެރި ކޮވިޑް-19 ގެ ވޭރިއެންޓު އިންޑޮނޭޝިއާގެ ވެރިކަންކުރާ ޖަކާޓާއިން ފެނިފައިވާ ކަމަށް އެގައުމުގެ ހެލްތް މިނިސްޓަރު ގުނާދީ ސަދިކީން ވިދާޅުވެއްޖެއެވެ.\nވާޗުއަލްކޮށް ބޭއްވި ބައްދަލު ވުމެއްގައި ވާހަކަ ދައްކަވަމުން މިނިސްޓަރު ވިދާޅުވީ އިންޑިއާގައި ހަލުވިކަމާއެކު ފެތުރެމުންދާ ނުރައްކާތެރި ކޮވިޑް ވޭރިއެންޓުގެ ދެ ވޭދަނަ އެގައުމުން ފެނިފައިވާ ކަމަށެވެ. ދެ ވޭދަނައިގެ ތެރެއިން އެކަކު އެއީ އިންޑިއާއިން ގައުމަށް އައި މީހެއް ކަމަށާއި އަނެއް މީހާ އަކީ ސައުތް އެފްރިކާއިން އައި މީހެއް ކަމަށް މިނިސްޓަރު ވިދާޅުވިއެވެ. ދެ ވޭދަނައަކީ އަކީ ވެސް އެންމެ ފުރަތަމަ އިންޑިއާއިން ފެނިފައިވާ ބީ.1.617 ވޭރިއެންޓެވެ.\nއިންޑިއާގައި ފެތުރެމުންދާ މި ވޭރިއެންޓު އެތައް ގައުމަކުން ފެނިފައިވާ ކަމަށް ރިޕޯޓުތައް ބުނެއެވެ. އަދި އިންޑިއާގެ ދަތުރުތައް ހުއްޓައި ނުލައިފިނަމަ އެހެން ގައުމުތަކަށް ނުރައްކާ ބޮޑުކަމަށް ސައިންސްވެރިން ބުނެފައިވެއެވެ.\nއިންޑޮނޭޝިއާއިން މިދިޔަ ހަފްތާގައި ވަނީ 14 ދުވަސް ކުރިން އިންޑިއާގައި ހުރެފައި ދަތުރުކުރާ ނަމަ ވިސާ ނުދޭން ނިންމާފައެވެ. ގިނަ ގައުމުތަކަކުން ސަލާމަތީ ފިޔަވަޅެއްްގެ ގޮތުން އިންޑިއާގައި ތިބި މީހުން ގައުމުތަކަށް ނާރުވަން ވަނީ ނިންމައިފައެވެ.\nއެކި ގައުމުތަކުން ހަރުކަށި އަދަަބުތައް ކަނޑައަޅާފައި ވާއިރު އޮސްޓްރޭލިއާއިން ހަދާފައިވާ ގަވާއިދުގެ ތެރެއިން އިންޑިއާގައި ހުރެފައި އެގައުމަށް ދަތުރުކުރާނަމަ ފަސް އަހަރު ދުވަހުގެ ޖަލު ހުކުމެއް ނުވަތަ ބޮޑު އަދަދަކުން ޖޫރިމަނާ ކުރެއެވެ.\nދިރާސާ ރިޕޯޓުތައް ބުނާގޮތުން އިންޑިއާގައި ފެތުރެމުންދާ ކޮވިޑް ވޭރިއެންޓުގައި ޒުވާނުންނަށާއި ކުޑަކުދިންނަށް ބޮޑުވަރުވެ، ވެންޓިލޭޓަރުގައި ފަރުވާ ދޭން ޖެހޭ މިންވަރު ގިނައެވެ.\nމެއި 3, 2021 14:15\nމިރާއްޖޭން މިފެންނަނީ ކޮން ވޭރިއެއްބާ ! އެޗްޕީއޭ !


Imaaraaiy Kurumuge Qaanoonah Nufetheythy Messi Ge Spain Hotel Eh Bimaa Hamakollany - Vaguthu\nއޮމިކްރޮން ފެތުރުން ވަރަށް އަވަހަށް މަޑުޖެހިދާނެ! -4މިނެޓް ކުރިން\nއިމާރާތްކުރުމުގެ ގާނޫނަށް ނުފެތޭތީ މެސީގެ ސްޕެއިން ހޮޓަލެއް ބިމާ ހަމަކޮށްލަނީ\nސްޕެއިންގެ އިމާރާތްކުރުމުގެ ގާނޫނަށް ނުފެތޭތީ ބާސެލޯނާގައި ހުރި ލިއޮނަލް މެސީގެ 77 އެނދުގެ ހޮޓަލެއް ކަމަށްވާ އެމްއައިއެމް ސިޖްސް ތަޅާލަން އަންގާފައިވާ ކަމަށް ރިޕޯޓުތައް ބުނެފިއެވެ.\nމި ހޮޓަލް ހުންނަނީ މެސީ ބާސެލޯނާގައި ދިރިއުޅުނު ގެއާއި ކުލަބުގެ ސްޓޭޑިއަމާއި ގާތް ހިސާބެއްގައެވެ. މިއީ ސްޕެއިންގައި ހުރި މެސީގެ ތިން ހޮޓަލުގެ ތެރެއިން އެއް ހޮޓަލެވެެ. މި ހޮޓަލު 26 މިލިއަން ޕައުންޑަށް މެސީ ގަނެފައިވަނީ 2017 ވަނަ އަހަރުގައެވެ.\nސްޕެއިންގެ މީޑިއާތަކުން ރިޕޯޓުކޮށްފައިވާ ގޮތުގައި މެސީ މި ހޮޓަލް ގަތްއިރު އެ ހޮޓަލަކީ ގާނޫނަށް ފެތޭ ހޮޓަލެއް ކަމެއް އޭނާއަށް ނޭނގެއެވެ. އަދި މިކަން މެސީއަށް ވެސް އެނގުނީ ދާދިފަހުން ކަމަށް ރިޕޯޓުތައް ބުނެފައިވެއެވެ\nމި ހޮޓަލުގެ ބެލްކަނީތައް ހުންނަނީ ވަރަށް ބޮޑުކޮށެވެ. އަދި އިމާރާތް ހުރީ ފަސޭހައިން ވެއްޓޭނެ ފަދަ ހާލަތެއްގައި ކަމަށްވެސް ބުނެފައިވެއެވެ.މީގެއިތުރުން އެ ހޮޓަލުގެ އަލިފާނުން ސަލާމަތްވާނެ އިންތިޒާމުވެސް ހުރީ ފުރިހަމައަށް ނޫންކަމަށް ވެސް ރިޕޯޓުތައް ބުނެއެވެ.\nމި ހޮޓަލް ބޮޑަށް މަޝްހޫރުވެފައި އޮންނަނީ ިތިމާވެއްޓާއި ރައްޓެހި ގޮތަކަށް ފަރުމާކޮށްފައި ވުމުންނެވެ. އެގޮތުން މި އިމާރާތް ރޭނުމަށް ބޭނުންކުރި ތަކެތީގެ 80 އިންސައްތަ ތަކެއްޗަކީ ރިސައިކަލް ކޮށްފައިވާ ތަކެއްޗެވެ.\nމީގެއިތުރުން ނަޖިސް ފެން އެއްކުރުމަށް ބޮޑު ޓޭންކުތަކެއް މި ހޮޓަލުގައި ހުންނައިރު މި އެއްޗެހި ބޭނުންކުރަނީ ގަސްތަކަށް ފެން ދިނުމާއި ފިލްޓަރކުރުމަށް ފަހު ފާހާނާތަކުގެ ފްލަޝް ޓޭންކުތަކުގައެވެ\nމެސީގެ މި ހޮޓަލުގައި މީހަކަށް ރޭ ކުރެވޭނީ ރެއަކަށް 110 ޔޫރޯ ދައްކައިގެންނެވެ. މި ހޮޓަލަކީ ސްޕެއިންގެ ބާސެލޯނާގަައި އާންމުންގެ މެދުގައި ވަރަށް މަގްބޫލު ހޮޓަލެކެވެ.\nއުމުރުން 34 އަހަރުގެ މެސީ ވަނީ ދާދިފަހުން އޭނާގެ ހަތްވަނަ ބެލޮންޑޯ އުފުލާލާފައެވެ. އެއާއެކު އޭނާ ވެގެންގޮސްފައި ވަނީ މި އެވޯޑު އެންމެ ގިނައިން ހާސިލުކޮށްފައިވާ ކުޅުންތެރިޔާއަށެވެ.\nމެސީ ކޮވިޑަށް ފައްސިވެއްޖެ\nބެލޮންޑޯ މެސީއަށް ލިބުމަކީ ވައްކަމެއްގެ ގޮތުގައި ރޮނާލްޑޯ ސިފަކޮށްފި\nޕީއެސްޖީއާއި ނީސް އެއްވަރުވި އިރު މެސީގެ ބެލޮންޑޯ ދައްކާލައިފި\nޑިސެމްބަރު 7, 2021 02:00\nމި ޤައުމުގަ އުޅޭނެ ތަޅާހިތްވާ މިނިސްޓަރެއް އަސްލަންޓޭ ހަވާލް ކުރޭ


بلوغ المرام من آيات الأحكام ގެ ތަރުޖަމާ – 45 – – DhiSalafiyyah\nبلوغ المرام من آيات الأحكام ގެ ތަރުޖަމާ – 45 –\n16/12/2019 ޤުރުއާނާއި އޭގެ ޢިލްމުތައް, ޤުރުއާނުގެ ޙުކުމްތައްއަލް އުޚްތު އުންމު ޢަބްދިﷲ\nލިޢާންކުރުން ނަންގަތް ބާބު\n﴿وَالَّذِينَ يَرْمُونَ أَزْوَاجَهُمْ وَلَمْ يَكُن لَّهُمْ شُهَدَاءُ إِلَّا أَنفُسُهُمْ فَشَهَادَةُ أَحَدِهِمْ أَرْبَعُ شَهَادَاتٍ بِاللَّـهِ ۙ إِنَّهُ لَمِنَ الصَّادِقِينَ  وَالْخَامِسَةُ أَنَّ لَعْنَتَ اللَّـهِ عَلَيْهِ إِن كَانَ مِنَ الْكَاذِبِينَ  وَيَدْرَأُ عَنْهَا الْعَذَابَ أَن تَشْهَدَ أَرْبَعَ شَهَادَاتٍ بِاللَّـهِ ۙ إِنَّهُ لَمِنَ الْكَاذِبِينَ  وَالْخَامِسَةَ أَنَّ غَضَبَ اللَّـهِ عَلَيْهَا إِن كَانَ مِنَ الصَّادِقِينَ ﴾ [سورة النور6– 9]\nމާނައީ: “އަދި އެބައިމީހުންގެ އަމިއްލަ ނަފްސުތައް މެނުވީ ހެކިދޭ ބަޔަކު އެބައިމީހުންނަށް ލިބިގެންނުވާ ޙާލު، އެބައިމީހުންގެ އަނބީންނަށް ޤަޛްފުކުރާމީހުން (ދަންނާށެވެ!) ފަހެ، އެއިން ކޮންމެ މީހަކު، ﷲ ގަންދީ ހަތަރު ހުވައިން ހުވާކުރުން ހުށްޓެވެ. ހަމަކަށަވަރުން އޭނާއީ ތެދުވެރިންގެ ތެރެއިންވާ މީހަކު ކަމަށެވެ.  އަދި ފަސްވަނަ ހުވާކުރުން ހުށްޓެވެ. އޭނާއީ ދޮގުވެރިންގެ ތެރެއިންވާ މީހަކު ކަމުގައިވާނަމަ، ހަމަކަށަވަރުން ﷲ ގެ ލަޢުނަތް އޭނާގެ މައްޗަށް ހުރިކަމަށެވެ.  ހަމަކަށަވަރުން އޭނާއީ ދޮގުވެރިންގެ ތެރެއިންވާ މީހެއްކަމަށް ﷲ ގަންދީ އެކަނބުލޭގެ ހަތަރުހުވައިން ހުވާކުރުމުން، އެކަނބުލޭގެ ކިބައިން ޢުޤޫބާތް (އެބަހީ: ޙައްދު ޖެހުން) ކެނޑޭނެއެވެ.  އަދި ފަސްވަނަ ހުވާކުރުން ހުށްޓެވެ. އޭނާއަކީ ތެދުބުނާ މީހުންގެ ތެރެއިންވާ މީހަކު ކަމުގައިވާނަމަ، ހަމަކަށަވަރުން ﷲ ގެ ކޯފާ އެކަނބުލޭގެ މައްޗަށް ހުރިކަމަށެވެ. ”\n﴿لَّوْلَا جَاءُوا عَلَيْهِ بِأَرْبَعَةِ شُهَدَاءَ ۚ فَإِذْ لَمْ يَأْتُوا بِالشُّهَدَاءِ فَأُولَـٰئِكَ عِندَ اللَّـهِ هُمُ الْكَاذِبُونَ﴾ [سورة النور 13]\nމާނައީ: “އެކަމުގެ މައްޗަށް އެބައިމީހުން ހަތަރު ހެކިން ނުގެނައީ ކީއްވެގެން ހެއްޔެވެ؟ ފަހެ، އެބައިމީހުން (އެކަން ދެނެހުރި) ހެކިން ނުގެނައިހިނދު ފަހެ، ﷲ ގެ ޙަޟްރަތުގައި އެބައިމީހުންނީ ހަމަ ދޮގުހަދާ މީހުންނެވެ.”\nبلوغ المرام من آيات الأحكام ގެ ތަރުޖަމާ


Solih ge verikama 11 dhuvas: Adi ves councilabaaru nulibey! – adduLIVE\nސޯލިހުގެ ވެރިކަމަށް 11 ދުވަސް: އަދިވެސް ކައުންސިލަށް ބާރު ނުލިބޭ!\n1 Nov 27, 2018, 15:44 އަލީ ހުޒާމް\nރައީސް އިބްރާހިމް މުހައްމަދު ސޯލިހުގެ ކެމްޕެއިންގެ އެންމެ ބޮޑު އެއް ވައުދަކީ ލާމަރުކަޒީ ގާނޫނުން ކައުންސިލަށް ލިބިދޭ ބާރު އަނބުރާ ކައުންސިލަށް ދޫކޮށްލައްވާނެ ވައުދެވެ. ރައީސް އަބްދުﷲ ޔާމީން ހިފެހެއްޓި ހުރިހާ ބާރެއް އަލުން ކައުންސިލްތަކަށް ދޫކޮށްލަވާނެ ވައުދެވެ. ކައުންސިލްތަކަށް ފުރިހަމަ ބާރުދީ ކައުންސިލް ބާރުވެރިކުރުވާނެ ވައުދެވެ.\nނޮވެމްބަރު މަހުގެ 17 ވަނަ ދުވަހު ރައީސުލް ޖުމްހުރިއްޔާ ކަމުގެ ހުވާ ކުރައްވައި ދެއްވި ހިޠާބުގައި ރައީސް ސޯލިހު ވިދާޅުވީ ޔުނިޓަރީ ދައުލަތެއްގެ ސިފަ ނުގެއްލޭނޭހެން، ރަށު ކައުންސިލްތަކާއި އަތޮޅު ކައުންސިލްތަކާއި ސިޓީ ކައުންސިލްތަކަށް ޤާނޫނީ ބާރުވެރިކަމާއި މާލީ ތަނަވަސްކަން ދީ ލާމަރުކަޒީ ނިޒާމު ހަރުދަނާކޮށް، ކައުންސިލްތަކަކީ ބާރުވެރި، ފުދުންތެރި އިދާރާތަކަކަށް ހައްދަވާނެކަމަށެވެ.\nސޯލިހު ވިދާޅުވީ ރާއްޖޭގެ ޑިމޮކްރެޓިކް ވެށި ހަރުދަނާކޮށް ދެމެހެއްޓޭނީވެސް އެ އުސޫލުން ކައުންސިލްތައް ބާރުދިގެން ކަމަށެވެ.\nރައީސް އަބްދުﷲ ޔާމީންގެ ސަރުކާރުން އެންމެ ފުރަތަމަ ބާރު ކަނޑުވާލީ ސިޓީ ކައުންސިލްތަކުގެއެވެ. ސިޓީ ކައުންސިލުން ރައްޔިތުންނަށް ދެމުންދިޔަ ހިދްމަތް ހުއްޓުވީ ގާނޫނަށް އިސްލާހު ހުށަހަޅައި ސީދާ ރައީސްގެ ހާއްސަ އެންގުމަކުންނެވެ.\n2015 ވަނަ އަހަރުގެ ޖުލައި 23 ވަނަ ދުވަހު ރައީސް އަބްދުﷲ ޔާމީން އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނަށް ގެނެވުނު3ވަނަ އިސްލާހާއި ގުޅިގެން ސިޓީ ކައުންސިލްތަކުގެ ބާރުތަކާއި ދެވޭ ހިދްމަަތްތަކަށް ބަދަލު ގެނެސް ރައީސުލް ޖުމްހުރިއްޔާއަށް ލިބިދޭ ބާރުގެ ދަށުން ލާމަރުކަޒީ ގާނޫނުގެ 41 ވަނަ މާއްދާގައި ބަޔާންކޮށްފައިވާ ސިޓީ ކައުންސިލްގެ ބާރުގެ ތެރެއިންނާއި އެގާނޫނުގެ 42 ވަނަ މާއްދާގެ ދަށުން ސިޓީ ކައުންުސިލުން ދޭ ހިދްމަތްތައް ކަނޑައެޅުމަށް ވަޒީރުންގެ މަޖިލީހާއި މަޝްވަރާކޮށް ކައުންސިލުން ދެމުން ދިޔަ ހިދްމަތްތައް އެކި މިނިސްޓްރީ ތަކަށް ބަދަލުކުރިއެވެ.\nކައުންސިލްގެ ބާރު ކަނޑުވާލީ ރައީސް ޔާމީންގެ ސިޓީއަކުން\nލާމަރުކަޒީ ގާނޫނަށް ގެނައި3ވަނަ އިސްލާހާއި އެކު ކައުންސިލްގެ ބާރު ކަނޑުވާލައި އެބާރު މިނިސްޓްރީތަކަށްދީފައިވަނީ ރައީސުލް ޖުމްހުރިއްޔާގެ އޮފީހުން ކައުންސިލަށް ފޮނުވާފައިވާ ސިޓީންނެވެ.\n2016 މޭއި މަހުގެ 11 ވަނަ ދުވަހު ކައުންސިލުން ދެމުން ދިޔަ ހިދްމަތްތައް އެކި މިނިސްޓްރީތަކަށް ބަދަލުކޮށްފައިވަނީ ރައީސު އޮފީހުން ފޮނުއްވި ސިޓީ އަކުންނެވެ.\nއައްޑޫ ސިޓީ ކައުންސިލުން ރައްޔިތުންނަށް ދެމުންދިޔަ ވިހާ މަރުވާ ބެލެހެއްޓުމާއި، އަތޮޅުގައި ރައްވެހިވެފައިވާ މީހުންނާއި، ރަށްވެހި ނުވެ ދިރިއުޅެމުން ދިޔަ މީހުންގެ އިތުރުން ބިންތަކާއި، ޕާކްތަކާއި މަގު ބެލެހެއްޓުމާއި މިފަދަ އެތައް ކަމެއް ހައުސިން މިނިސްޓްރީން އުފައްދާ އޮފީހަށް ބަދަލު ކުރުމަށް އައްޑޫ ސިޓީ ކައުންސިލަށް އަންގާފައިވަނީ3ޖުލައި 2018 ގައި ރައިސު އޮފީހުންނެވެ.\nސިޓީ ކައުންސިލުގެ ހުރިހާ ބާރެއް ރައީސުލް ޖުމްހުރިއްޔާގެ އެންގުމަށް ނަގާފައިވާއިރު އަދިވެސް އޭގެ ތެރެއިން އެއްވެސް ބާރެއް އަނބުރާ ކައުންސިލަށް ލިބިފައި ނުވެއެވެ.\nކައުންސިލަށް ބާރު ނުލިބުމުން ގިނަ ހިދްމަތް މަޑު ޖެހިފައި!\nރައިސް ޔާމީންގެ ސަރުކާރުން ކައުންސިލްގެ ބާރު ކަނޑުވާލައި ގިނަ މަސައްކަތް ހަވާލުކޮށްފައިވަނީ ހައުސިން މިނިސްޓްރީ އާއިއެވެ. ހައުސިން މިނިސްޓްރީއަށް ބާރު ދިނުމުން އައްޑޫގައި ހައުސިން ލޭންޑު އެންޑު މުނިސިޕަލް ސާވިސް އުފެއްދިއެވެ. އަދި ރައީސް އޮފީހުގެ އެންގުމަށް ކައުންސިލުގައި ހުރި ހައުސިން އާއި ގުޅޭ މުދަލާއި، ވެހިކަލް އަދި މުވައްޒަފުންނާއި ލިޔެކިއުން ލޭންޑު އެންޑު މުނިސިޕަލް ސަވިސްގެ ދަށައް ބަދަލުކޮށް އެެތަން ހިންގަން ސިޔާސީ ވެރިން ލެއްވިއެވެ.\nމުނިސިޕަލް ގިނަ ހިދްމަތް ދެމުންދިޔައީ މި އޮފީހުންނެވެ. ރައީސް ޔާމީންގެ ވެރިކަން ނިމި އިބްރާހިމް މުހައްމަދު ސޯލިހު ވެރިކަމާއި ހަވާލުވުމުން މި އޮފީސް ވަނީ ހުއްޓިފައެވެ. މިތަނުގެ ހިންގުން ހައުސިން އެންޑު އާބަން ޑިވެލޮޕްމަންޓުގެ ބެލުމުގެ ދަށައް ބަދަލު ކުރެވިފައިވާ އިރު މަސައްކަތް އޮތީ ހުއްޓިފައެވެ.\nފާއިތުވި 10 ދުވަހުގެ ތެރޭގައި ކައުންސިލަށް ބާރު ނުލިބި، މިނިސްޓްރީގެ ދަށުން ލޭންޑު މުނިސިޕަލް ސާވިސް ނުހިންގުމުގެ ސަބަބުން މަގުތައް ނުބެލެހެއްޓި އެތައް ކަމެއް ވަނީ މަޑު ޖެހިފައެވެ.\nރައީސް ސޯލިހު ހުވާ ކުރެއްްވުމާއި އެކު އައްޑޫ ސިޓީ ކައުންސިލުން ރައީސް ސޯލިހު އާއި ބައްދަލު ކުރައްވައި ކަންބޮޑުވުން ހިއްސާ ކުރެއްވިއެވެ. ކަމާއި ގުޅުން ހުރި 11 މިނިސްޓްރީއަކަށް ވަޑައިގެން ރައްޔިތުންނަށް ހިދްމަތް ނުދެވޭކަން ހަނދާން ކޮށްދެއްވިއެވެ.\nނަމަވެސް ވެރިކަމުގެ 11 ދުވަސް ވެގެންދާއިރު ރައީސް ސޯލިހަށް ރައިސް ޔާމީން ސިޓީއަކުން ނެންގެވި ބާރުތައް އަނބުރާ ކައުންސިލާއި ހަވާލު ނުކުރެވެއެވެ.\nއަޑުއިވޭ ގޮތުގައި ކައުންސިލަށް ބާރު ދެއްވުމަށް ލާމަރުކަޒީ ގާނޫނަށް ބަދަލު ގެނައުމަށް މަޖްލިސްއަށް ހުށަހެޅުމަށް ސަރުކާރުން ވަނީ ނިންމަވާފައެވެ. ނަމަވެސް ސުވާލަކީ މިހާރު ހިފަހައްޓާފައިވާ ބާރުތައް ރައީސް ސޯލިހަށް ދޫނުކޮށްލެވި ލަސްވަނި ކޮން ސަބަބަކާއި ގުޅިގެންތޯއެވެ. ސިޓީ އަކުން ރައީސް ޔާމީން ނެންގެވި ބާރު ރައީސް ސޯލިހުގެ ސިޓީއަކުން އަނބުރާ ނުދެއްވެވޭނެތޯއެވެ. ނޫނީ އެކަމުގައި އެމަނިކުފާނަށް މަޖްބޫރީ ކަމެއް އޮތީތޯއެވެ.\nއާ ސަރުކާރާއި އެކު އައްޑޫ ރައްޔިތުން ބޭނުންވިު ލަނޑު ދަނޑި ހާސިލު ކުރެވޭ މަންޒަަރެއް އަދި ނުފެނެއެވެ. މިހާތަނަށް ރައީސް ސޯލިހުގެ ސަރުކާރުން އައްޑޫ އާއި މެދު ފެންނަނީ ފަހަތު ފަޔަށް ބުރަވާ ތަނެވެ. ފުރަތަމަ 100 ދުވަހުގެ 10 ޕަސެންޓު ނިމުނުއިރު އައްޑޫއަށް ލިބުނު ކުރިއެރުމެއް ނެތެވެ.\nސުވާލަކީ ރައީސް ސޯލިހުގެ ސަރުކާރުން އައްޑޫ ކައުންސިލަށް އަވަސް މުސްތަގްބަލެއްގައި ބާރު ދޭނެތޯއެވެ.


ޖެނީލިއާ ކަރަންޓީންގައި ހުރިއިރު ކުރެވުނު އިހުސާސްތައް ކިޔައި ދީފި\nއެންމެ ހިތްދަތިވީ ތުއްތު ދެކުދިންނާއި ދުރުގައި ހުންނަންޖެހުމުން ކަމަށްބުނި\nކަރަންޓީންގައި 21 ދުވަސް ވަނީ ހޭދަކޮށްފައި\n1 ސެޕްޓެންބަރ 2020 | އަންގާރަ 22:27\nބޮލީވުޑްގެ ތަރި ޖެނީލިއާ ޑިސޫޒާ ކޮވިޑް 19 އަށް ޕޮޒިޓިވްވިއިރު ހަށިގަނޑުން އެއްވެސް އަލާމާތެއް ފެނިފައިނުވާ ކަމަށް އޭނާ ބުނެފިއެވެ.\nބޮލީވުޑް އެކްޓަރ ރިތޭޝް ދޭޝްމުކްގެ އަންހެނުން ޖެނީލިއާ ދާދި ފަހުން ވަނީ އޭނާ ކޮވިޑް-19 އަށް ޕޮޒިޓިވްވެ، 21 ދުވަސް ކަރަންޓީންގައި ދުވަސްތައް ހޭދަކުރި ގޮތް ހިއްސާ ކޮށްފައެވެ.\nއުމުރުން 33 އަހަރުގެ ޖެނީލިއާ ބުނެފައިވަނީ އޭނާ އާއި ރިތޭޝް މުމްބައިގެ ލީލާވަތީ ހޮސްޕިޓަލަށް ގޮސް ކޮވިޑް އަށް ޓެސްޓް ކުރީ އެމީހުންގެ ކްލޯޒް ކޮންޓެކްޓެއް ޕޮޒިޓިވް ވުމުން ރައްކާތެރިކަމުގެ ފިޔަވަޅެއްގެ ގޮތުން ކަމަށެވެ.\nޖެނީލިއާ ބުނި ގޮތުގައި ޕޮޒިޓީވްވީ ހަށީގަނޑުން ބަލީގެ އެއްވެސް އަލާމާތެއް ނުފެނިއެވެ. އަދި ވައިރަސް ހުރެދާނެ ކަމަކަށް އެއްވެސް ގޮތަކަށް ހީނު ކުރާ ކަމަށް ތުއްތު ދެ ކުދިންގެ މަންމަ ޖެނީލިއާ ވަނީ ބުނެފައެވެ.\nނަމަވެސް ޓެސްޓް ނަތީޖާ ޕޮޒިޓިވް ވުމުން ކޮވިޑް ޖެހިފައިވާކަން ޔަގީން ކުރެވުނު ކަމަށް ޖެނީލިއާ ބުންޏެވެ. ނަމަވެސް ރިތޭޝްގެ ނަތީޖާ ނެގެޓިވް ކަމަށް އޭނާ ވަނީ ބުނެފައެެވެ.\nއަދި އެ އާއިލާއިން ކޮވިޑަށް ޕޮޒިޓީވްވީ އޭނާ އެކަނި ކަމަށް ޖެނީލިއާ ވަނީ ބުނެފައެވެ.\nކޮވިޑަށް ޕޮޒިޓިވް ވުމާއި ގުޅިގެން ވީހާވެސް އަވަހަށް ވޯލީގައި ހުންނަ އެނާގެ އެޕާޓްމަންޓަކަށް ބަދަލުވެ ކަރަންޓީނު މުއްދަތު ފުރިހަމަ ކުރީ އެ އެޕާޓްމަންޓްގައި އެކަނި ކަމަށް ޖެނީލިއާ ވަނީ ބުނެފައެވެ.\nކަރަންޓީނުގައި ހުރިއިރު އެންމެ ބޮޑު ހިތްދަތިކަމެއް އިހުސާސް ކުރެވުނީ އޭނާގެ ދެ ދަރިން ކަމަށްވާ ރިއާން އާއި ރަހީލް އާ ދުރުގައި ހުންނަން ޖެހުމުން ކަމަށް ޖެނީލިއާ ވަނީ ބުނެފައެވެ.\nއެކަނިވެރިކަމުގެ އިހްސާސް އަކީ ވަރަށް މާޔޫސްވާނެ ކަމަކަށް ވާނޭކަމަށް ކުރިން ޑޮކްޓަރު ވެސް ބުނި ކަަމަށް ޖެނީލިއާ ވަނީ ބުނެފައެވެ.\n"އަހަރެންނަށް ރިތޭޝް އާއި ކުދިންނާއި ދުރުގައި ހުރުމަކީ ވަރަށް އުނދަގޫ ކަމަށްވި" ޖެނީލިއާ ބުންޏެވެ.\nޖެނީލިއާ ބުނީ އެ ދުވަސްތަކުގައި ރިތޭޝްއާއި އޭނާގެ މަންމަ އާއި މައިދައިތަ އަދި ރިއާން، ރަހީލް އަދި ރައްޓެހިން އޭނާއަށް އިރުއިރުކޮޅުން ވީޑީއޯ ކޯލް ކޮށް ވާހަކަ ދައްކާ ހިތްވަރު ދިނުމުން ވަރަށް ހިތްހަމަޖެހުނު ކަމަށެވެ.


Break thah naganee gaumee team ge haggu gai: Bassam | Mihaaru\nރޭގެ ހަފްލާގެ ތެރެއިން އެފްއޭއެމްގެ ރައީސް ބައްސާމް.-- ފޮޓޯ: ހުސެއިން ވަހީދު/ މިހާރު\n19 އޮކްޓޯބަރ 2019 - 09:445comments\nމި އަހަރުގެ ފުޓްބޯޅަ ސީޒަން ފަށައިގެން ދުވަސްތަކެއް ނުވެ އެހާ ގިނަ ބްރޭކްތައް ނަގަންޖެހޭ ސަބަބަކީ އޭޝިއަން ކަޕަށް ކޮލިފައިވުމުގެ ޓާގެޓަށް ވާސިލްވުމަށް ގައުމީ ޓީމުގެ ހައްގުގައި ކަމަށް އެފްއޭއެމްގެ ރައީސް ބައްސާމް އަދީލް ޖަލީލް ވިދާޅުވެއްޖެ އެވެ.\nގައުމީ ޓީމުގެ ކަންތައްތަކަށާއި ފުޓްބޯޅައިގެ ޑިވެލޮޕްމަންޓަށް އެފްއޭއެމުން ކުރާ މަސައްކަތްތަކަށް ލަފާދިނުމަށް އެކުލަވާލި ކޮމިޓީގެ މަސައްކަތް ފަށައިގަތުމަށް ރޭ ޕެރަޑައިސް އައިލެންޑް ރިސޯޓްގައި ބޭއްވި ރަސްމިއްޔާތުގައި ވާހަކަ ދައްކަވަމުން ބައްސާމް ވިދާޅުވީ ބްރޭކްތައް ނެގުމަކީ އެންމެ ހިތްހަމަޖެހޭ ކަމަކަށް ނުވި ނަމަވެސް އޭޝިއަން ކަޕަށް ދިއުމުގެ ހުވަފެން ހާސިލްކުރަން ގައުމީ ޓީމަށްޓަކައި އެ ބްރޭކްތައް ނަގަަންޖެހޭ ކަމަށެވެ.\n"އަޅުގަނޑުގެ ކަނާތް ފަރާތުން މިހުރި މޭޒަކީ ސީޒަންގެ ކަލަންޑަރާ ބެހޭގޮތުން އެންމެ ގިނައިން ޝަކުވާ އަންނަ މޭޒު،" ރޭގެ ހަފްލާގައި ރާއްޖޭގެ ފުރަތަމަ ޑިވިޝަނުގެ ކޯޗުން ތިބި މޭޒަށް އިޝާރަތްކުރައްވައި ބައްސާމް ވިދާޅުވި އެވެ.\n"އަޅުގަނޑުމެން ވެސް ބޭނުންވާ ކަމެއް ނޫން ކަލަންޑަރު އެއް މަހުން އަނެއް މަހަށް ބަދަލުވުމަކީ. ނަމަވެސް އަޅުގަނޑުމެން މި ކުރާ މަސައްކަތާއި ދާން ޖެހޭ ޓާގެޓަށް ދިއުމަށް ޓަކައި ބައެއް ކަހަލަ ގުރުބާނީ ވާން އެބަޖެހޭ."\nBreak thakuge undhagoo kudakujjakahves engeyne: Suzain\nފަހަކަށް އައިސް ބްރޭކްތަކަށް އެންމެ ބޮޑަށް ފާޑުކީ އެއް ކޯޗަކީ ގްރީން ސްޓްރީޓްސްގެ ކޯޗު އަލީ ސުޒޭން އެވެ. އެކަމަކު އެންމެ ފުރަތަމަ ސުޒޭން ވަނީ ބްރޭކްތަކާ އެއްކޮޅަށް ވާހަކަ ދައްކައިފަ އެވެ. އޭރު ސުޒޭން ބުނީ ޕްލޭނެއް ދައްކާފައި ބްރޭކް ނެގުމަކުން މައްސަލައެއް ނެތް ކަމަށެވެ. އެކަމަކު ކުއްލިއަކަށް ޕްލޭނެއް ދެއްކުމެއްނެތި އެގޮތަށް އެ ވަގުތެއްގައި ބޭނުން ގޮތަކަށް ބްރޭކް ނަގައިގެން ގައުމީ ޓީމަށް ވެސް އަދި ކުޅުންތެރިންނަށް ވެސް ކުރާނެ ފައިދާއެއް ނެތްކަން ސުޒޭން ފާހަގަކުރި އެވެ.\nއެހެން ބައެއް ކޯޗުންގެ ޝަކުވާ އަކީ އެއްވެސް މެޗެއްގެ ކުރިން އެކުވެރިކަމުގެ މެޗެއް ނުކުޅެ ހަމައެކަނި ޕްރެކްޓިސްތަކެއް ކޮށްލައިގެން ވާދަވެރި މެޗަކަށް ގައުމީ ޓީމު ނުކުތުމެވެ.\nރާއްޖޭގެ ކުޅުންތެރިން ހޯދަމުން އަންނަ ކުރިއެރުމުގެ އެންމެ ބޮޑު ހިއްސާއެއްވާނެ އެއް ބަޔަކީ ކްލަބްތަކުގެ ކޯޗުން ކަމަށާއި ދިވެހި ކޯޗުން ކްލަބްތަކުގައި ކުރާ މަސައްކަތް ފާހަގަކުރާ ކަމަށް ބައްސާމް ވިދާޅުވި އެވެ.\nބްރޭކްތައް ނަގަންޖެހޭ އަނެއް ސަބަބެއްގެ ގޮތުގައި ބައްސާމް ވިދާޅުވީ ރާއްޖޭގައި ވަސީލަތް މަދުވުމެވެ. އޭނާ ވިދާޅުވީ ހަމައެކަނި ފުޓްބޯޅަ ކުޅެން އޮތް ދަނޑަކީ ގަލޮޅު ދަނޑު ކަމަށްވުމަކީ ވެސް އޮތް ބޮޑު ގޮންޖެހުމެއް ކަމަށެވެ.\n"މިއީ ދުނިޔޭގައި ވެސް ވަރަށް މަދު ނޫނީ ނުފެންނާނެ ކަމެއް ކަންނޭގެ އެ ގައުމެއްގެ އެންމެ ޓޮޕް ލީގް އެންމެ ދަނޑެއްގައި ކުޅުން،" ބައްސާމް ވިދާޅުވި އެވެ.\nގައުމީ ޓީމުގެ ކޮމިޓީގެ ރޭގެ ހަފްލާގައި ބައިވެރިވި ހުރިހާ ފަރާތެއް ފޮޓޯ އަކަށް ހުއްޓިގެން. -- ފޮޓޯ: ހުސެއިން ވަހީދު/ މިހާރު\nގްރާސްރޫޓް ކުރިއަރުވަން ރާއްޖޭގައި ކުރާ މަސައްކަތް އަގުވަޒަންކޮށް އޭއެފްސީން ވަނީ މިއަދު ރާއްޖެ އަށް ބްރޯންޒް މެމްބާޝިޕް ދީފަ އެވެ. ބައްސާމް ވިދާޅުވީ މިއީ ޓުވާޑްސް ފިއުޗާ ބެނާގެ ދަށުން ކުރެވެމުން އަންނަ މަސައްކަތަށް ލިބިގެންދިޔަ ވަރަށް ބޮޑު ކުރިއެރުމެއް ކަމަށާއި އެހެން ނަމަވެސް މި ހިސާބުން މަސައްކަތް ނިމުނީ ނޫން ކަމަށެވެ.\n"އަޅުގަނޑު ޔަގީން ކަން ދެން ކުރިއަށް އޮތް އަހަރުތަކުގައި ސިލްވާއިން ގޯލްޑަށް ބަދަލުވެގެން ދާނެކަން،" ބައްސާމް ވިދާޅުވި އެވެ.\nގައުމީ ޓީމުގެ ކޮމިޓީގެ ފަރާތުން ރޭ ބޭއްވި ރަސްމިއްޔާތުގައި އެ ކޮމިޓީގެ ޗެއާމަން އަދި ޓޫރިޒަމް މިނިސްޓަރު އަލީ ވަހީދު ބައިވެރިވެވަޑައިގެންނެވި އެވެ. އެ ކޮމިޓީގައި ދެން ހިމެނެނީ އޮލިމްޕިކް ކޮމިޓީގެ ރައީސް މުހައްމަދު ޝަވީދާއި އެފްއޭއެމްގެ ސީނިއާ ވައިސް ޕްރެޒިޑެންޓް އަހުމަދު ޝަކީބް (ޑޮކް) އާއި ގައުމީ ޓީމު ކޮމިޓީގެ ކުރީގެ މެމްބަރު އަލީ ނާޝިދު (އޮގަރު އައްޔަ) އާއި އަންހެން ގައުމީ ޓީމުގެ ކުޅުންތެރިޔާ މަރިޔަމް މިރުފަތެވެ.\nމި ކޮމިޓީގައި ކުރިން ބައްސާމާއި ސްޕޯޓްސް މިނިސްޓަރު މަހުލޫފްގެ އިތުރުން ބެޑްމިންޓަން އެސޯސިއޭޝަންގެ ރައީސް މޫސާ ނާޝިދު ހިމެނެ އެވެ. އެކަމަކު ކުޅިވަރުގެ އެކި ފަރާތްތަކުގެ ހިތްހަމަނުޖެހުންތަކުގެ ސަބަބުން ޕްރެޝަރު ބޮޑުވެ މަހުލޫފު ވަނީ ކޮމިޓީން ދުރަށް ޖެހިވަޑައިގެންފަ އެވެ. ރޭގެ ރަސްމިއްޔާތުގައި މިނިސްޓަރު މަހުލޫފާއި ގައުމީ ޓީމުގެ ކުޅުންތެރިންގެ އިތުރުން ކްލަބްތަކުގެ އޮފިޝަލުން ވެސް ބައިވެރިވި އެވެ.


އަންހެނަކު ރޭޕްކުރި މައްސަލާގައި ހައްޔަރުކުރި މީހުން ދޫކޮށްލުމަކީ ބަލައިގަނެވޭނެ ކަމެއް ނޫން: އިދިކޮޅު – Dhen.mv\nއަންހެނަކު ރޭޕްކުރި މައްސަލާގައި ހައްޔަރުކުރި މީހުން ދޫކޮށްލުމަކީ ބަލައިގަނެވޭނެ ކަމެއް ނޫން: އިދިކޮޅު\nJune 27, 2020 - 9:48 pm\nސަފާރީއެއްގައި އަންހެނަކު ރޭޕްކުރި މައްސަލާގައި ހައްޔަރުކުރި މީހުން ދޫކޮށްލުމަކީ އެއްގޮތަކަށް ވެސް ބަލައިގަނެވޭނެ ކަމެއް ނޫން ކަމަށް އިދިކޮޅު ޕީޕީއެމް/ޕީއެންސީ ކޯލިޝަނުން ބުނެފިއެވެ.\nމިކަމާ ގުޅިގެން އިދިކޮޅުން ނެރުނު ބަޔާނެއްގައި ބުނެފައި ވަނީ މި މައްސަލައާ ގުޅިގެން ކުށުގެ ވެށިން ދެ މީހަކު ހައްޔަރުކުރުމަށްފަހު އެ ދެ މީހުން ދޫކޮށްލުމަކީ އެއްގޮތަކަށް ވެސް ބަލައިގަނެވޭނެ ކަމެއް ނޫން ކަމަށާއި ރޭޕްކުރުން ފަދަ ބޮޑެތި ކުށްތަކަށް އަރައިގަންނަ ފަރާތްތަކަކީ އެންމެ ނުބައި މުޖުރިމުން ކަމަށެވެ.\n"ގާނޫނުލް އުގޫބާތުގައި އެފަދަ ފަރާތްތަކަށް ދިނުމަށް ކަނޑައަޅާފައިވާ އެންމެ ހަރުކަށި އަދަބު ދޭންޖެހޭ. މިކަމުގައި ވަކި އާއިލާއަކަށް ނުވަތަ މަގާމަކަށް ނުވަތަ ވަކި ފަރާތަކަށް ބެލުމެއް ނެތި ގާނޫނު ތަންފީޒު ކުރެވެންޖެހޭ. މިފަދަ ލާއިންސާނީ، އަނިޔާވެރި އަމަލު ހިންގާ މީހުންނަކީ އެއްގޮތަކަށް ވެސް މުޖުތަމައުގެ ތެރެއަށް ދޫކުރެވިފައި ތިބެގެން ވާނެ ބައެއް ނޫން" އެ ބަޔާނުގައި ބުނެފައިވެއެވެ.\nއަދި ފަހަކަށް އައިސް ރާއްޖޭގައި ރޭޕްގެ ޝިކާރަކައަށްވާ މީހުންގެ އަދަދު އިތުރުވަމުންދާތީ އެކަމާ ކަންބޮޑުވާ ކަމަށްވެސް އިދިކޮޅުން ބުންޏެވެ. މިފަދަ އަމަލުތައް ހުއްޓުވޭނީ ކަމާބެހޭ މުއައްސަސާތަކުން ވެސް ފުރިހަމައަށް ޒިންމާ އަދާކޮށްގެން ކަމަށްވެސް އެ ބަޔާނުގައި ބުނެފައިވެއެވެ.\nމީގެއިތުރުން ރާއްޖެ އައިސް އުޅޭ ފަތުރުވެރިންނަށް މިފަދަ ލާއިންސާނީ އަމަލު ހިންގުމަކީ ރާއްޖޭގެ ފަތުރުވެރިކަމުގެ ދާއިރާ އަށް ވެސް ގެއްލުން ކުރިމަތިވާނެ ކަމެއް ކަމަށްވެސް ބުނެފައެވެ. އެހެންކަމުން މިކަން ކުރި ބަޔަކަށް ގާނޫނުގައިވާ އެންމެ ހަރުކަށި އަދަބު ދިނުމަށާއި އަދި މި އަމަލު ހިންގި ފަރާތްތަކުގެ ހަގީގަތް ހާމަކުރުމަށް ވެސް އިދިކޮޅުން ވަނީ ގޮވާލާފައެވެ.


Taarak Mehta Ka Ooltah Chashma ge Castun Adhivx Thibi Shockehga\n"ތާރަކް މެހެތާ ކާ އުލްޓާ ޗަޝްމާ'ގެ ކާސްޓުން އަދިވެސް ތިބީ ޝޮކެއްގަ--\nފޭޑި | މީހުން | 11 ޖުލައި 2018 | 1 ކޮމެންޓް\nމަޝްހޫރު ޓީވީ ސީރީޒެއް ކަމަށްވާ "ތާރަކް މެހެތާ ކާ އުލްޓާ ޗަޝްމާ' ގެ ބަތަލު ކަވީ ކުމާރު އަޒާދު (ޑރ.ހާތީ)ގެ ކުއްލިގޮތަކަށް އިއްޔެ މަރާ ގުޅިގެން އެސީރީޒްގެ ކާސްޓުން އަދިވެސް ތިބީ ޝޮކެއްގައި ކަމަށް އިންޑިއާގެ ނޫސްތަކުން ބުނެފިއެވެ.\nޓައިމްސް އޮފް އިންޑިއާ އާ ވާހަކަ ދައްކަމުން އެސީރީޒްގެ ލީޑު އެކްޓަރެއްގެ ގޮތުގައި އުޅޭ ދިޝާ ވަކާނީ ( ދަޔާބެހެން) ބުނިީ އޭނާ އަށް އަދިވެސް އެކަމެއް ގަބޫލުނުކުރެވޭކަމަށާއި އެމަރާ ގުޅިގެން އުފެދިފައިވާ ނުތަވަސްކަމުން އަދިވެސް އަރައިނުގަނެވޭކަމަށެވެ.\nއޭގެ އިތުރުން ދިލިޕް ޖޯޝީ (ޖޭޓާލާލް) ވެސް ވަނީ ކަވީ އާބެހޭ ގޮތުން އެނޫހަށް އިންޓަވިއު ދީފައެވެ. އޭނާ ބުނީ އޭނާއަށް އެހަަބަރު ލިބުނީ އޭނާ މަސައްކަތެއް ކުރުމަށް ލަންޑަނަށް ގޮސްއުޅެނިކޮށްކަމަށާއި އޭނާ އަށް އެހަބަރު ލިބުމުން ގަބޫލުނުކުރެވުންކަމަށެވެ. އަދި ދެމީހުންގެ ފަހު ބައްދަލުވުން އަބަދުވެސް ހަނދާން ހުންނާނެކަމަށާއި އޭނާ މަތިން ވަރަށް ހަނދާން ވާނެކަމަށެވެ.\nކަވީ މަރުވެފައިވަނީ ހިތުން ލޭ ޕަންޕުވުން ހުއްޓިގެން އިއްޔެ ހެނދުނެއްގެ ވަގުތެއްގައެވެ. ތާރަކް މެހެތާ ޓީމުން ވަނީ ކަވީގެ ކުއްލި މަރާ ގުޅިގެން އިއްޔެ ކުރިއަށް ގެންދަން ހަމަޖެހިފައިވާ ޝޫޓިން ވެސް ކެންސަލްކޮށްލާފައެވެ. ކަވީ ވަނީ މީގެކުރިން ބޮލީވުޑްގެ އެކްޓަރު ސަލްމާނު ހާން، އާމިރް ހާން އަދި ރިތިކާ ރޯޝަން އާއެކު ވެސް ވަނީ މަސައްކަތް ކޮށްފައެވެ.\nކަވީ ކުމާރް އަޒާދް\nބޮލީވުޑްގަ މަސައްކަތްކުރި ފިލްމް ތަކުގެ ނަންތައް ޖަހާލިނަމަ


ރޯދަ ވީއްލާ ގަޑީގައި ހެދިކާ އަކަށް ތައްޔާރުކޮށްލެވިދާނެ ބާވަތެއް\n22 އޭޕްރިލް 2021 | ބުރާސްފަތި 12:58\n3/1 ޖޯޑު ހޫނުފެން\n1 ސަމުސާ ތެޔޮ\n200 ގްރާމް ޗިކެން ބްރެސްޓް\n2/1 ސަމުސާ ފޮނިތޮށި (ހިމުންކޮށްފައި)\n2/1 ސަމުސާ ކޮރިއަންޑަރ\n2/1 ސަމުސާ ޗިލީ ޕައުޑަރ\n4/1 ސަމުސާ ގަރަމް މަސާލާ\n2/1 ސަމުސާ ޖިންޖަރ ޕައުޑަރ\n2/1 ސަމުސާ ގާލިކް\n1 ސަމުސާ ސޯއީ ސޯސް\n4/1 ޖޯޑު ފިޔާ\n2 ސަމުސާ ކެޕްސިކަން (ކޮށާފައި)\n3 ސަމުސާ ޓޮމާޓޯ ސޯސް\n3 ސަމުސާ މަޔޯނައިސް\nފުށްގަނޑު ތައްޔާރުކޮށްލުމަށް ފުރަތަމަ ޖޯޑު ފުށާއި، ހަކުރާއި އީސްޓް އަޅައިގެން އެއްކޮށްލާށެއެވެ. އެއަށްފަހު، ހޫނު ފެން އަޅައިގެން ރަނގަޅަށް މޮޑެލާށެވެ. ތެޔޮ ސަމުސަލެއް އަޅައިގެން5މިނިޓްވަރު މޮޑެލުމަށްފަހު ކުޑަ ތެޔޮ ފޮދެއް ފުއްގަނޑުގައި ހާކާލާށެވެ. ދެން މަތި ޖަހާފައި 1 ގަޑި އިރު ބަހައްޓާށެވެ.\nކުކުޅު މަސްގަނޑު ތައްޔާރުކޮށްލުމަށް ކުކުޅާއި، ފޮނިތޮށި، ކޮރިއަންޑަރ، ޗިލީ ޕައުޑަރ، ގަރަމް މަސާލާ، ޖިންޖަރ، ގާލިކް، ސޯއީ ސޯސް އަދި ލޮނު އަޅައިގެން އެއްކޮށްލާށެވެ. ދެން ތަވައަކަށް2ސަމުސާ ތެޔޮ އެޅުމަށްފަހު، ކުކުޅު އަޅާ ރަނގަޅަށް ރޯ ފިލަންދެން ކައްކާލާށެވެ. ދެން އޭގެ ތެރެއަށް ފިޔާ، ކެޕްސިކަމް އަޅައިގެން2މިނިޓް ކައްކާލާށެވެ.\nދެން ސޭންޑްވިޗް ތައްޔާރުކޮށްލުމަށް، ކުރިން ބެހެއްޓި ފުށްގަނޑުން ތިން ގުޅަ ހެދުމަށްފަހު، ފުށްގުޅަ އޯވަލް ބައްޓަމަށް ދަމާލުމަށްފަހު، 15 މިނިޓް ވަންދެން ބަހައްޓާށެވެ. އެއަށްފަހު، މަޑު ގިނީގައި5މިނިޓް ފިހެލާށެވެ. ދެން ބަނަސް ކަފާހެން ކަފާލުމަށްފަހު، ޓޮމާޓޯ ސޯސް އާއި މަޔޮނައިސް އެއްކޮށްލުމަށްފަހު އެއްފަޅީގައި، ހާކާލާށެވެ. ދެން ކުކުޅު އެޅުމަށްފަހު، އޭގެ މަތީގައި އަނެއްކާވެސް ސޯސް ހޭކުމަށްފަހު މޮޒެރެއްލާ ޗީޒް ދެ ފޮތި އަޅާފައި އަނެއް ބައި ފޯލްޑް ކޮށްލާށެވެ. އެއަށްފަހު ގްރިލް ޕޭން އެއްގައި ތެޔޮ ހޭކުމަށްފަހު، މަޑު ގިނީގައި2މިނިޓް ފިހެލާށެވެ. މަސްރޮށި ފިހޭހެން ދެފާރަތް ރޯފިލާހެން ޕްރެސް ކޮށްލަން ވާނެއެވެ.\nބަދިގެ 1442 ޗިކެން ޕަނީނީ ސޭންޑްވިޗް